Întrebarea cu solicitare de răspuns scris E-011465/2011
adresată Comisiei
Articolul 117 din Regulamentul de procedură
Vasilica Viorica Dăncilă (S&D)
(6 decembrie 2011)
Subiect: Ferme mijlocii
În România, fermierii fac agricultură după posibilităţi.
Îi avem pe cei săraci şi numeroşi, care lucrează câteva hectare, trăiesc de pe o zi pe alta şi iubesc pământul în cel mai pur înţeles al cuvântului.
Mai sunt şi cei care practică aşa-zisa agricultură performantă, după standarde înalte stabilite de Comisie, şi acei câţiva care încearcă în zadar să creeze o agricultură ecologică la scară mai importantă.
Se spune că agricultura de subzistenţă nu e atât de ineficientă precum pare.
Însă e greu de crezut ca am putea să hrănim o întreagă ţară cu o agricultură de acest gen.
Deocamdată importăm mult şi strategia necesară nu prea există.
Dacă este evident că viitorul agriculturii româneşti nu poate fi cel al exploataţiilor de subzistenţă, este sigur şi că prea puţini îşi doresc ca viitorul să fie reprezentat preponderent de exploataţiile de tip industrial.
Ce strategie are în vedere Comisia Europeană pentru a încuraja cu adevărat dezvoltarea fermelor mijlocii, viabile economic, care au un caracter familial şi comercial şi care pot valorifica durabil resursele naturale ale agriculturii, ducând la creşterea bunăstării fermierilor şi a vitalităţii spaţiului rural?
