ÎNTREBARE CU SOLICITARE DE RĂSPUNS SCRIS P-4921/08
adresată de Dragoș Florin David (PPE-DE)
Comisiei
(11 septembrie 2008)
Subiect: Încălcarea drepturilor cetățenilor
Având în vedere Declarația Universală a Drepturilor Omului, Pactul Internațional privind drepturile civile și politice, Carta drepturilor fundamentale a Uniunii Europene, Tratatul privind Uniunea Europeană și Tratatul de instituire a Comunității Europene, consider că Guvernul României, în acest an, a încălcat sistematic drepturile cetățenilor care trăiesc și își desfășoară activitatea pe teritoriul României, prin alocarea preferențială a fondurilor pentru administrația locală din România, transformând bugetul național al României și bugetele județene într-un instrument de presiune politică.
În speță, Guvernul României alocă preferențial fondurile pentru administrațiile locale, Consiliilor Județene și Primăriilor, ai căror președinți sau primari provin din partidul aflat la guvernare, acest fapt conducând la imposibilitatea accesării fondurilor europene și la o dezvoltare regională echilibrată și durabilă în județele și localitățile unde partidul aflat la guvernare nu deține funcția de primar sau președinte de Consiliu Județean.
La rândul lor, președinții de Consilii Județene care provin din partidul aflat la guvernare aplică aceeași discriminare cetățenilor din localitățile ai căror primari nu provin din rândul partidului aflat la guvernare, faptă ce încalcă articolul nr.
98 din Capitolul 1 al Tratatului de instituire a Comunității Europene.
Totodată vă aduc la cunoștință că autoritățile de management pentru programele operaționale sectoriale, parte integrantă a Guvernului României, încalcă angajamentele din Cadrul Strategic Național de Referință 2007-2013, cu precădere în POS-ul Creșterea Competitivității Economice, prin lipsa de informare și asistență a potențialilor beneficiari, administrații locale și investitori privați.
În baza articolului 99 alineatul (3) din Tratatul de instituire a Comunității Europene, întreb Comisia Europeană: Cum se pot implica Instituțiile Europene în astfel de cazuri, de încălcare a drepturilor cetățenilor și a angajamentelor asumate de către statele membre?
