P6_TA(2007)0367
Revizuirea pieţei unice
A6-0295/2007
Rezoluţia Parlamentului European din 4 septembrie 2007 privind revizuirea pieţei unice: depăşirea obstacolelor şi combaterea ineficienţei prin îmbunătăţirea punerii în aplicare şi asigurarea respectării legislaţiei ( 2007/2024(INI) )
Parlamentul European,
–
având în vedere comunicarea Comisiei către Consiliu, Parlamentul European, Comitetul Economic şi Social European şi Comitetul Regiunilor, intitulată "O piaţă unică pentru cetăţeni – raport interimar către Consiliul European de primăvară din 2007" ( COM(2007)0060 ),
–
având în vedere comunicarea Comisiei către Consiliu, intitulată "Un proiect pentru cetăţeni – obţinerea de rezultate pentru Europa" ( COM(2006)0211 ),
–
având în vedere comunicarea Comisiei către Consiliul European de primăvară, intitulată "Punerea în practică a noii strategii de la Lisabona pentru creştere economică şi locuri de muncă – un an de realizări" ( COM(2006)0816 ),
–
având în vedere comunicarea Comisiei către Consiliu, Parlamentul European, Comitetul Economic şi Social European şi Comitetul Regiunilor, intitulată "Strategia politică anuală pentru 2008" ( COM(2007)0065 ),
–
având în vedere comunicarea Comisiei către Consiliu, Parlamentul European şi Comitetul Economic şi Social European, intitulată "Piaţa internă de mărfuri: o piatră de temelie a competitivităţii europene" ( COM(2007)0035 ),
–
având în vedere Cartea verde privind revizuirea acquis-ului în domeniul protecţiei consumatorilor, prezentată de către Comisie ( COM(2006)0744 ),
–
având în vedere comunicarea Comisiei către Consiliu, Parlamentul European, Comitetul Economic şi Social European şi Comitetul Regiunilor, intitulată "Examinarea strategică a programului "O mai bună legiferare" în Uniunea Europeană" ( COM(2006)0689 ),
–
având în vedere concluziile preşedinţiei Consiliului European de la Bruxelles din 8 şi 9 martie 2007,
–
având în vedere rezoluţia sa din 14 martie 2007 privind serviciile sociale de interes general din Uniunea Europeană Texte adoptate, P6_TA(2007)0070 .
,
–
având în vedere rezoluţia sa din 23 mai 2007 privind impactul şi consecinţele excluderii serviciilor de sănătate din Directiva privind serviciile pe piaţa internă Texte adoptate, P6_TA(2007)0201 .
,
–
având în vedere Declaraţia finală de la cea de-a 4-a Conferinţă europeană privind meşteşugurile şi întreprinderile mici, care a avut loc la Stuttgart, la 16 şi 17 aprilie 2007,
–
având în vedere declaraţia de la Berlin din 25 martie 2007,
–
având în vedere Cartea Economică a Comisiei nr.
271, intitulată "Paşi spre o integrare economică mai profundă: piaţa internă în secolul 21 – O contribuţie la revizuirea pieţei unice",
–
având în vedere articolul 45 din Regulamentul său de procedură,
–
având în vedere raportul Comisiei pentru piaţa internă şi protecţia consumatorilor şi avizul Comisiei pentru afaceri economice şi monetare ( A6-0295/2007 ),
A.
întrucât piaţa unică reprezintă o realizare importantă, fără precedent în contextul european, care oferă consumatorilor o alegere mai largă şi preţuri mai mici, ducând la crearea unui mediu de afaceri competitiv şi dinamic şi făcând posibile schimburile de idei şi de experienţă între culturile europene,
B.
întrucât Strategia de la Lisabona a scos în evidenţă obiectivul coeziunii sociale şi a acordat o importanţă mai mare dimensiunii sociale în politicile sectoriale ale UE,
C.
întrucât piaţa unică şi cele patru principii fundamentale ale acesteia - libera circulaţie a mărfurilor, a serviciilor, a persoanelor şi a capitalurilor - au reprezentat un hotărâtor pas înainte în procesul integrării europene,
D.
întrucât constituirea pieţei unice în 1992 s-a bazat pe următoarele trei principii:
–
concurenţă: finalizarea pieţei unice pe baza regulilor economiei sociale de piaţă, susţinute de dreptul de a beneficia de pe urma concurenţei, care reprezintă un drept democratic esenţial, destinat să diminueze abuzul de putere economică şi nu doar să limiteze puterile autorităţilor publice;
–
cooperare: facilitarea realizării ambiţiilor transfrontaliere şi la nivelul întregii Uniuni Europene, stabilite în tratate şi în programele comunitare; şi
–
solidaritate: unirea diferitelor părţi şi urmărirea obiectivelor de coeziune socială, economică şi teritorială;
E.
întrucât Strategia de la Lisabona va conduce la reforme structurale în statele membre şi la deschiderea pieţelor, însă va accentua în egală măsură necesitatea unor reglementări privind concurenţa loială,
F.
întrucât adoptarea Directivei 2006/123/CE a Parlamentului European şi a Consiliului din 12 decembrie 2006 privind serviciile în cadrul pieţei interne JO L 376, 27.12.2006, p.
36.
a deschis calea unor progrese semnificative spre realizarea pieţei unice în domeniul serviciilor,
G.
întrucât introducerea monedei unice a contribuit la transparenţa, eficienţa şi facilitarea accesului la piaţa unică,
H.
întrucât administraţiile anumitor state membre continuă să aibă atitudini protecţioniste evidente sau disimulate,
I.
întrucât există încă numeroase obstacole în calea concretizării celor patru libertăţi fundamentale; întrucât este esenţial ca funcţionarea pieţei unice să fie îmbunătăţită şi ca eforturile să se concentreze în direcţia realizării unei pieţe unice fără bariere,
J.
întrucât este necesar să se acţioneze pentru realizarea unei pieţe unice dinamice, globale şi flexibile, în scopul obţinerii sprijinului cetăţenilor,
K.
întrucât este necesar să se ducă până la capăt deschiderea industriilor de reţea, precum transporturile, telecomunicaţiile, serviciile poştale şi transportul de energie, care sunt, prin definiţie, destinate să coreleze întreprinderile şi persoanele fizice şi care, prin evoluţia şi deschiderea lor, reprezintă cele mai bune mijloace de realizare a pieţei interne, în cadrul unei economii de piaţă responsabile, facilitate de mecanisme de reglare eficace;
L.
întrucât Uniunea Europeană a adoptat, în ultimii ani, diverse măsuri legislative vizând dezvoltarea pieţei unice în domeniul serviciilor financiare, precum serviciile bancare, gestionarea activelor, asigurările, fondurile de pensii şi contabilitatea, care au adus beneficii atât întreprinderilor, cât şi consumatorilor, şi au oferit Uniunii Europene o poziţie de lider mondial, în măsură să stabilească tendinţele şi standardele din industria serviciilor financiare,
M.
întrucât, deşi s-a realizat un progres important în ceea ce priveşte finalizarea pieţei unice pentru serviciile financiare angro, progresul la nivelul serviciilor financiare cu amănuntul nu pare a fi suficient de mare, în mare măsură datorită preferinţelor culturale şi tradiţionale ale cetăţenilor, dar şi ca urmare a barierelor juridice şi fiscale,
N.
întrucât Comisia are o responsabilitate importantă în ceea ce priveşte impunerea respectării normelor de concurenţă pentru a asigura un cadru de acţiune echitabil şi corect pentru întreprinderile europene, precum şi deplina valorificare a beneficiilor pieţei unice pentru consumatorii din Uniunea Europeană,
O.
întrucât, cu toate că statele membre îşi vor menţine competenţele exclusive în materie de impozitare, Comisia poate juca în continuare un rol util în anumite aspecte ale politicii de impozitare, ceea ce va continua la realizarea unei adevărate pieţe unice,
P.
întrucât este necesar să se reducă îndatoririle administrative ale întreprinderilor, în special ale întreprinderilor mici şi mijlocii (IMM),
Q.
întrucât UE este deficitară în materie de inovaţie în comparaţie cu principalii săi concurenţi,
R.
întrucât piaţa unică reprezintă mijlocul cel mai eficient de a face faţă provocărilor globalizării, permiţând creşterea competitivităţii şi a dinamismului economiei europene,
S.
întrucât Comisia trebuie să ţină seama întru totul de extinderea UE în transpunerea în practică a politicilor sale, în special a celei privind piaţa internă, de impactul politicilor asupra noilor state membre şi de noile evoluţii, precum transformările sociale şi progresele tehnologice,
T.
întrucât extinderea, care a crescut, pe de o parte, numărul oportunităţilor create de piaţa unică, a constituit, pe de altă parte, o provocare pentru buna funcţionare a acesteia datorită faptului că eterogenitatea membrilor săi s-a accentuat; întrucât eterogenitatea în materie de fiscalitate a întreprinderilor ar putea constitui o sursă de tensiune între statele membre,
1.
salută rolul activ al Comisiei, perspectiva sa de viitor privind piaţa unică, precum şi activitatea sa în cadrul reexaminării pieţei unice şi subliniază importanţa participării tuturor părţilor interesate la acest proces;
2.
doreşte ca revizuirea pieţei unice să reprezinte o ocazie de a arăta cetăţenilor europeni toate avantajele de care aceştia pot beneficia ca urmare a realizării acesteia; solicită Comisiei şi statelor membre să reducă diferenţa dintre potenţialul pieţei unice şi realizările obţinute în cadrul acesteia;
3.
subliniază faptul că este important ca toţi cetăţenii să beneficieze de avantajele pieţei unice; consideră că anumite grupuri vulnerabile nu au un acces total la aceasta şi reaminteşte că Declaraţia nr.
22 anexată actului final al Tratatului de la Amsterdam stabileşte că instituţiile comunitare trebuie să ţină cont de nevoile persoanelor cu handicap în elaborarea măsurilor menţionate la articolul 95 din Tratatul CE;
4.
speră ca relaţiile de lucru cu parlamentele naţionale să fie intensificate, astfel încât problemele şi beneficiile pieţei unice să iasă la iveală mai clar pentru reprezentanţii cetăţenilor din statele membre; subliniază, în acest sens, că dialogul constructiv dintre parlamentele naţionale şi Parlamentul European, realizat prin întâlniri anuale privind Agenda de la Lisabona, reprezintă un bun exemplu de cooperare, care poate fi dezvoltat în viitor;
5.
subliniază necesitatea imperioasă de a pune în aplicare conţinutul Declaraţiei finale de la a 4-a Conferinţă europeană privind meşteşugurile şi întreprinderile mici, având în vedere rolul esenţial pe care îl au aceste întreprinderi în economia europeană; solicită, prin urmare, să se ţină cont de aceste concluzii în elaborarea şi punerea în aplicare a politicilor comunitare, în special în cadrul reexaminării pieţei unice şi al revizuirii politicilor privind IMM-urile;
6.
regretă faptul că statele membre nu se recunosc suficient, pe plan concret, ca deţinători ai pieţei unice;
7.
recunoaşte că într-o piaţă unică oferind o bună calitate de viaţă trebuie să se ia în considerare preocupările legate de protecţia mediului şi de cea a consumatorilor;
Consolidarea încrederii părţilor interesate în piaţa internă:
8.
consideră că noile iniţiative politice ar trebui să se bazeze mai mult pe o analiză a impactului lor asupra diferitelor pieţe, sectoare economice, precum şi asupra mediului şi în domeniul social;
9.
coeziunea socială şi teritorială fiind una dintre componentele esenţiale ale pieţei unice, reaminteşte importanţa câştigării încrederii cetăţenilor prin promovarea unor obiective sociale şi de protecţie a mediului comune statelor membre, precum un loc de muncă de calitate, egalitatea de şanse, protecţia sănătăţii şi a mediului, respectându-se în acelaşi timp diversitatea culturală europeană; solicită Comisiei să se asigure că UE îşi exercită misiunea de protecţie în aceste domenii şi să evite concurenţa în materie de reglementări dintre statele membre;
10.
subliniază faptul că prin intermediul coeziunii sociale, corelată cu o reală protecţie a consumatorilor, se poate determina o îmbunătăţire a percepţiei cetăţenilor cu privire la avantajele pieţei unice europene;
11.
subliniază importanţa încurajării liberei circulaţii a lucrătorilor pe piaţa unică; reaminteşte că mobilitatea lucrătorilor în interiorul frontierelor Uniunii reprezintă un avantaj major, care favorizează competitivitatea întreprinderilor europene, şi că, prin concurenţa sporită şi schimburile de experienţă aceasta stimulează inovaţia;
12.
subliniază faptul că o bună politică privind piaţa unică este fundamentală pentru stimularea inovaţiei, încurajând competiţia şi dezvoltând un mediu de afaceri favorabil, ceea ce are o importanţă deosebită pentru IMM-uri; concret, solicită Comisiei şi statelor membre să instituie măsuri practice de sprijinire a potenţialului de inovaţie al întreprinderilor mici şi al întreprinderilor meşteşugăreşti şi să creeze în special instrumente de finanţare a inovaţiei, adaptate specificităţii acestor întreprinderi;
13.
solicită cu insistenţă Comisiei să adopte o strategie globală privind drepturile de proprietate intelectuală şi să consolideze protecţia acestor drepturi pentru a susţine inovaţia, a promova capacitatea industrială a Europei şi a favoriza creşterea acesteia; subliniază importanţa instituirii unui brevet comunitar, precum şi a unui sistem judiciar privind brevetele europene, care să fie de înaltă calitate, rentabil şi deschis inovaţiei, şi care să respecte competenţele Curţii de Justiţie a Comunităţilor Europene; ia act de Comunicarea Comisiei către Parlamentul European şi Consiliu privind îmbunătăţirea sistemului de brevetare în Europa ( COM(2007)0165 );
14.
consideră că o politică eficientă a concurenţei va contribui la consolidarea încrederii consumatorilor, asigurând cetăţenilor o ofertă mai largă, preţuri scăzute şi o calitate superioară; invită Comisia să studieze modalităţile de a îmbunătăţi integrarea măsurilor privind politica de concurenţă în cadrul mai larg al politicii privind piaţa unică;
15.
subliniază importanţa luptei împotriva fraudei şi împotriva falsificării în cadrul pieţei unice;
16.
consideră că lupta împotriva schimbărilor climatice şi promovarea dezvoltării durabile prezintă o importanţă capitală, acest obiectiv neputând fi realizat decât prin utilizarea unei combinaţii echilibrate de surse de energie, şi că este vital ca în acest scop să se dispună de o politică privind piaţa unică care să promoveze o energie durabilă şi competitivă; salută concluziile mai sus menţionate ale preşedinţiei Consiliului European de la Bruxelles; cu toate acestea, regretă faptul că nu s-a subliniat suficient de mult contribuţia potenţială a energiei nucleare;
17.
în conformitate cu secţiunea III punctul 19 litera (i) din Mandatul pentru CIG 2007 Anexa I la Concluziile Preşedinţiei, Consiliul European de la Bruxelles din 21 şi 22 iunie 2007.
, referitoare la un Protocol privind serviciile de interes general ce va fi anexat tratatelor, invită Comisia să ia măsuri de depăşire a nesiguranţei juridice în ceea ce priveşte statutul serviciilor de interes general, în special ajutoarele de stat şi normele privind achiziţiile publice; salută iniţiativele Comisiei ce au ca scop eliminarea ambiguităţilor în domeniul serviciilor de sănătate şi cel al serviciilor sociale de interes general de pe piaţa unică; consideră că, pentru realizarea obiectivelor de interes public, precum coeziunea socială şi teritorială, protecţia mediului şi diversitatea culturală, sunt necesare servicii de interes general solide şi moderne;
18.
subliniază necesitatea creşterii eficacităţii legislaţiei privind protecţia consumatorilor în cadrul piaţei unice şi salută, în consecinţă, Cartea verde a Comisiei privind revizuirea acquis-ului în domeniul protecţiei consumatorilor; constată că actualele clauze de armonizare minimă conţinute în cele opt directive care fac obiectul revizuirii crează nesiguranţă juridică pentru întreprinderi şi pentru consumatori; de aceea, este de părere - fără a anticipa totuşi rezultatul consultării - că o abordare mixtă cu ajutorul unui instrument orizontal pare opţiunea cea mai adecvată în vederea consolidării încrederii consumatorilor;
19.
reaminteşte că numai 6% din consumatori recurg la comerţul electronic transfrontalier de mărfuri; subliniază, prin urmare, importanţa creşterii încrederii consumatorilor în tranzacţiile transfrontaliere, prin stoparea fragmentării pieţei unice în mediul digital; în acest scop, încurajează Comisia să sprijine instituirea unui cadru adaptat dezvoltării comerţului electronic, să creeze un mediu economic mai favorabil, să amelioreze calitatea legislaţiei şi să consolideze drepturile consumatorilor şi situaţia micilor întreprinzători de pe piaţă;
20.
subliniază faptul că nici consumatorii, nici furnizorii de servicii nu pot identifica întotdeauna regimul juridic aplicabil fiecărui aspect al activităţilor lor; solicită, prin urmare, Comisiei să propună o clarificare a interacţiunii dintre instrumentele juridice de drept internaţional privat şi instrumentele pieţei unice, pentru a stabili cu exactitate când se aplică legislaţia sau reglementarea ţării de origine şi când se aplică cea a ţării gazdă şi să rezolve lacunele regimului de răspundere aplicabil prestatorilor de servicii;
21.
invită la dezvoltarea continuă a standardelor de proiectare, în scopul îmbunătăţirii accesului persoanelor cu handicap, al persoanelor în vârstă şi al copiilor; subliniază importanţa pe care a avut-o această iniţiativă în ceea ce priveşte autobuzele urbane, ascensoarele, aparatele electrice şi tehnologiile informaţiei şi comunicaţiilor (TIC), prin extinderea beneficiilor pieţii interne la cetăţenii vulnerabili, prin crearea unei mai mari certitudini şi prin descurajarea creării de bariere pentru industria din Uniunea Europeană;
22.
subliniază faptul că contractele de achiziţiile publice trebuie atribuite de o manieră echitabilă şi transparentă, respectând normele din sector, că acestea pot contribui, de asemenea, la promovarea inovării şi dezvoltării tehnologice şi pot veni în întâmpinarea preocupărilor ecologice şi sociale, printre care şi accesibilitatea persoanelor cu handicap; solicită Comisiei să încurajeze statele membre să îmbunătăţească accesul IMM-urilor la procedurile de atribuire a contractelor de achiziţii publice şi să atribuie contracte înainte de comercializare, pentru a ameliora capacitatea de inovare a pieţei unice;
23.
consideră că libera circulaţie a mărfurilor este fundamentală pentru eficienţa pieţei unice; reaminteşte că 25% din mărfurile fabricate in Uniunea Europeană nu fac încă obiectul unor de măsuri de armonizare; prin urmare, salută iniţiativa Comisiei ce vizează îmbunătăţirea funcţionării pieţei unice în acest domeniu; solicită statelor membre să-şi acorde deplină recunoaştere reciprocă pentru a asigura exercitarea acestei libertăţi fundamentale, în interesul consumatorilor şi al întreprinderilor;
24.
subliniază importanţa înlăturării obstacolelor din calea creării unui spaţiu unic de plată, precum şi a unei viitoare liberalizări a pieţelor poştale, asigurând în acelaşi timp finanţarea unui serviciu universal eficient;
25.
consideră că o mai mare integrare financiară în cadrul Uniunii Europene este necesară pentru a contribui la dezvoltarea durabilă, mai ales prin costuri de tranzacţie mai mici, mai multe oportunităţi pentru partajarea riscurilor şi astfel, o alocare mai eficientă a resurselor;
26.
consideră că sistemele actuale de TVA şi accize constituie un obstacol în calea realizării complete a pieţei unice, în special în ceea ce priveşte comerţul transfrontalier; solicită Comisiei să investigheze problemele de impozitare legate de comenzile personale prin poştă şi de achiziţiile prin internet, precum şi să prezinte propuneri pentru ca cetăţenii UE să beneficieze cât mai mult şi cât mai uşor de libera circulaţie a mărfurilor;
27.
solicită să se acorde o atenţie specială intereselor IMM-urilor pe piaţa unică, în special prin ameliorări în ceea ce priveşte costurile şi durata procedurilor de înfiinţare a societăţilor, disponibilitatea capitalului de risc, costul şi durata serviciilor de plată, precum şi circulaţia persoanelor, a mărfurilor şi a serviciilor; solicită Comisiei să se asigure că respectivul capital de risc provenind de la Fondul European de Investiţii ajunge la IMM-uri şi la întreprinderile inovatoare;
28.
consideră că reţelele informale, precum Solvit şi reţeaua centrelor europene pentru consumatori (ECC-Net), constituie o importantă completare a instrumentelor formale şi juridice puse la dispoziţia consumatorilor şi a întreprinderilor; salută iniţiativa de stabilire a unei reţele de informare privind piaţa internă (IMI- Internal Market Information system); invită cu insistenţă Comisia să dezvolte resursele în materie de personal şi să-şi îmbunătătţească strategia de informare, astfel încât cetăţenii şi întreprinderile să fie la curent cu faptul că aceste reţele există, iar reţelele să devină într-adevăr eficiente;
29.
consideră că este necesară examinarea unor modalităţi de îmbunătăţire a consultării şi a utilizării mecanismelor adecvate pentru soluţionarea litigiilor; solicită, de aceea, instituirea la nivel european a unui mecanism eficient şi rapid de reparaţie, bazat pe arbitraj, în vederea soluţionării mai prompte a litigiilor legate de normele pieţei unice;
Reducerea îndatoririlor administrative
30.
salută iniţiativele Comisiei ce vizează reducerea îndatoririlor administrative ale întreprinderilor şi solicită cu insistenţă continuarea eforturilor de îmbunătăţire a accesului la piaţa unică, fără a impieta asupra protecţiei necesare a cetăţenilor, a consumatorilor şi a angajaţilor;
31.
subliniază faptul că recunoaşterea reciprocă reprezintă un element important al pieţei unice, care nu ar trebui să împiedice apropierea legislaţiilor atunci când este cazul;
32.
subliniază faptul că piaţa unică a secolului XXI trebuie să funcţioneze în cadrul unor norme necesare şi proporţionate; consideră că o armonizare mai aprofundată ar putea fi necesară în anumite domenii, în special în domeniul serviciilor financiare cu amănuntul (inclusiv mijloacele de plată) şi în funcţionarea sistemului de impozitare; salută Cartea verde a Comisiei privind serviciile financiare cu amănuntul din cadrul pieţei unice (COM (2007)0226) şi, recunoscând caracterul local al acestor servicii, îndeamnă Comisia să continue progresele deja făcute în vederea creării condiţiilor pentru o piaţă internă în care consumatorii şi furnizorii să aibă opţiunea participării; consideră, în acest sens, că posibilele iniţiative ar trebui întotdeauna testate pe scară largă în rândul consumatorilor; îndeamnă Comisia să avanseze în elaborarea propunerilor sale pentru o bază comună consolidată în ceea ce priveşte impozitul pe profit;
33.
subliniază faptul că "o mai bună" legiferare nu reprezintă în mod necesar doar o legiferare "mai limitată"; încurajează Comisia să ia în considerare noi iniţiative pentru îmbunătăţirea funcţionării şi integrării pieţei unice, să consolideze şi să simplifice legislaţia;
34.
consideră că procedurile de consultare ale Comisiei trebuie să fie mai transparente si mai bine focalizate, pentru a încuraja toate părţile implicate, în special IMM-urile, să participe la acestea;
35.
consideră că accelerarea concurenţei printr-o reformă a cadrului reglementar este stimulentul de care Europa are nevoie în vederea îmbunătăţirii productivităţii; reafirmă că, în contextul reformei cadrului de reglementare, trebuie respectate drepturile Parlamentului;
36.
consideră că studiile de impact ale Comisiei trebuie să fie mai coerente şi să ţină cont de avizele tuturor părţilor interesate; prin urmare, salută înfiinţarea Comitetului de evaluare a analizelor de impact al Comisiei şi o invită pe aceasta din urmă să facă publice aceste avize; solicită Parlamentului European să efectueze mai multe analize de impact în sprijinul propunerilor sale;
37.
invită Comisia să integreze un "test de compatibilitate cu piaţa internă" în mecanismele de îmbunătăţire a legiferării, astfel cum a propus Parlamentul, pentru a se asigura că autorităţile de reglementare iau întotdeauna în considerare implicaţiile acţiunilor lor asupra celor patru libertăţi fundamentale ale pieţei interne, alături de alte aspecte de care trebuie ţinut cont, în special durabilitatea şi ocuparea forţei de muncă;
38.
reaminteşte că trebuie să se realizeze, de asemenea, o evaluare
a posteriori
a legislaţiei, pentru a se asigura că normele funcţionează în conformitate cu scopul urmărit şi pentru a identifica eventualele efecte negative neprevăzute;
39.
împărtăşeşte punctul de vedere al Comisiei conform căruia coreglementarea şi autoreglementarea pot constitui instrumente care pot completa iniţiative legislative în anumite domenii, cu respectarea prerogativelor legislatorului; subliniază, de asemenea, eficienţa cooperărilor consolidate în anumite domenii pentru evoluţia spre o armonizare cu caracter voluntar;
40.
consideră că transpunerea inadecvată reprezintă unul dintre obstacolele majore în realizarea pieţei unice şi că statele membre sunt responsabile de îmbunătăţirea transpunerii şi a punerii în aplicare a noilor texte legislative ale UE; salută îmbunătăţirea transpunerii în dreptul intern, precum şi obiectivul stabilit de către Consiliul European de la Bruxelles menţionat anterior de a reduce treptat deficitul "ţintă" de transpunere la 1%; solicită statelor membre să evite tentaţia supra-legiferării naţionale (
gold plating
);
41.
subliniază importanţa consolidării şi îmbunătăţirii cooperării administrative dintre autorităţile statelor membre competente în domeniul pieţei unice;
Dimensiunea internaţională
42.
regretă faptul că anumite state membre iau măsuri de protecţie a pieţei naţionale; subliniază importanţa stabilirii unor condiţii de concurenţă echitabile în cadrul pieţei unice; susţine că o piaţă unică care funcţionează bine constituie un avantaj competitiv pentru Europa în contextul globalizării;
43.
invită Comisia ca, în elaborarea politicilor interne, să evalueze şi să ia în considerare în mod sistematic politicile comparabile duse de marii parteneri ai Uniunii Europene (SUA, Rusia, China, India, Brazilia, Japonia etc.), în vederea îmbunătăţirii competitivităţii UE şi a înlăturării obstacolelor din calea comerţului mondial;
44.
subliniază faptul că iniţiativele care vizează creşterea competitivităţii nu trebuie să aibă ca rezultat relaxarea normelor europene; reaminteşte importanţa menţinerii unui dialog constructiv şi echilibrat cu partenerii externi, în vederea influenţării procesului de elaborare a normelor internaţionale;
45.
ia act de iniţiativa Comisiei de a iniţia o revizuire completă a instrumentelor de protecţie comercială ale Uniunii; subliniază faptul că existenţa unor instrumente eficace de protecţie comercială este esenţială pentru competitivitate, creştere economică şi ocuparea forţei de muncă într-o economie mondială aflată într-un proces de evoluţie rapidă; reaminteşte că Uniunea Europeană ar trebui să menţină în continuare rolul conducător pe care l-a avut în trecut în îmbunătăţirea şi consolidarea disciplinei la nivelul OMC;
46.
consideră că Uniunea Europeană va putea prospera într-o economie globalizată doar dacă va atinge şi chiar depăşi capacitatea de inovaţie a partenerilor săi comerciali; insistă asupra faptului că Uniunea Europeană are nevoie de măsuri specifice pentru a mări gradul de inovaţie în cadrul pieţei unice; invită, în plus, instituţiile Uniunii Europene să poziţioneze Uniunea ca entitate în raport cu tendinţele viitoare din economia mondială, în aşa fel încât să asigure eficienţa măsurilor de protecţie cu caracter comercial ale Uniunii şi o competitivitate durabilă; consideră că piaţa internă transatlantică ar putea fi unul dintre instrumentele adecvate de atingere a acestui obiectiv;
o
o o
47.
încredinţează Preşedintelui sarcina de a transmite prezenta rezoluţie Consiliului şi Comisiei, precum şi guvernelor şi parlamentelor statelor membre.
