Întrebarea pentru timpul afectat întrebărilor H-0355/2010
adresată Consiliului
Perioada de sesiune: septembrie I 2010
Articolul 116 din Regulamentul de procedură
Vilija Blinkevičiūtė
(S&D) Subiect: Persoanele cu handicap și strategia Europa 2020
Strategia europeană adoptată de către Consiliul European privind locurile de muncă și dezvoltarea în deceniul următor are scopul de a ajuta Europa să-și revină din criză și, prin promovarea competitivității, productivității și coeziunii sociale, să întărească rolul intern al Uniunii, precum și la nivel internațional.
Însă este profund regretabil faptul că au fost omise din această strategie persoanele cu handicap care, în momentul de față, reprezintă mai mult de 12% din populația Uniunii Europene.
Deși Consiliul a solicitat, în mod constant, acordarea unei mai mari atenții față de integrarea persoanelor cu handicap în rezolvarea problemelor legate de dizabilități, în strategia Europa 2020 nu au fost incluse niciun fel de atribuții specifice, obiective sau angajamente ce ar putea constitui o bază serioasă pentru îmbunătățirea traiului celor mai mult de 65 de milioane de europeni cu handicap.
Aproape 78% din persoanele cu handicap nu sunt integrate în piața muncii și nu au nicio posibilitate să-și câștige existența.
Majoritatea e dependentă de indemnizații, care, din păcate, au fost reduse din cauza recesiunii.
Cum intenționează Consiliul să garanteze locuri de muncă pentru persoanele cu handicap și participarea acestora pe piața muncii cu drepturi egale?
Nu consideră Consiliul necesară adoptarea de norme specifice privind politica în favoarea persoanelor cu handicap în următorul deceniu sau a unei strategii separate cu obiective și angajamente clare ?
