14.9.2011 PROPUNERE COMUNĂ DE REZOLUŢIE depusă în conformitate cu articolul 122 alineatul (5) din Regulamentul de procedură
în locul propunerilor de rezoluţie depuse de următoarele grupuri:
Verts/ALE ( B7‑0496/2011 )
ECR ( B7‑0497/2011 )
S&D ( B7‑0498/2011 )
ALDE ( B7‑0499/2011 )
PPE ( B7‑0500/2011 )
referitoare la Belarus: arestarea apărătorului drepturilor omului Ales Beliaţki
Elmar Brok
,
José Ignacio Salafranca Sánchez-Neyra
,
Jacek Protasiewicz
,
Michael Gahler
,
Mario Mauro
,
Cristian Dan Preda
,
Filip Kaczmarek
,
Lena Kolarska-Bobińska
,
Eduard Kukan
,
Csaba Sógor
,
Bernd Posselt
,
Monica Luisa Macovei
,
Elena Băsescu
,
Eija-Riitta Korhola
,
Tunne Kelam
,
Krzysztof Lisek
,
Zuzana Roithová
,
Sari Essayah
,
Róża Gräfin von Thun und Hohenstein
,
Laima Liucija Andrikienė
,
Sergio Paolo Francesco Silvestris
,
Vytautas Landsbergis
,
Bogusław Sonik
,
Gabriele Albertini
în numele Grupului PPE
Véronique De Keyser
,
Justas Vincas Paleckis
,
Kristian Vigenin
,
Marek Siwiec
în numele Grupului S&D
Leonidas Donskis
,
Marielle De Sarnez
,
Kristiina Ojuland
,
Izaskun Bilbao Barandica
,
Marietje Schaake
,
Sonia Alfano
,
Ramon Tremosa i Balcells
,
Anneli Jäätteenmäki
în numele Grupului ALDE
Elisabeth Schroedter
,
Werner Schulz
,
Raül Romeva i Rueda
în numele Grupului Verts/ALE
Charles Tannock
,
Ryszard Antoni Legutko
,
Tomasz Piotr Poręba
,
Michał Tomasz Kamiński
,
Adam Bielan
,
Ryszard Czarnecki
,
Marek Henryk Migalski
,
Konrad Szymański
,
Valdemar Tomaševski
,
Geoffrey Van Orden
,
Jacek Olgierd Kurski
,
Roberts Zīle
,
Paweł Robert Kowal
în numele Grupului ECR
Marie-Christine Vergiat
în numele Grupului GUE/NGL
PE472.677v01-00 } PE472.678v01-00 } PE472.679v01-00 } PE472.680v01-00 } PE472.681v01-00 } RC1 Rezoluţia Parlamentului European referitoare la Belarus: arestarea apărătorului drepturilor omului Ales Beliaţki
Parlamentul European ,
– având în vedere rezoluţiile sale anterioare referitoare la Belarus, în special cea din 12 mai 2011, cea din 10 martie 2011, cea din 20 ianuarie 2011 şi cea din 17 decembrie 2009,
– având în vedere Concluziile Consiliului referitoare la Belarus adoptate cu ocazia celei de a 3101-a reuniuni a Consiliului Afaceri Externe din 20 iunie 2011,
– având în vedere Declaraţia Universală a Drepturilor Omului din 1948 şi Declarația Organizației Națiunilor Unite privind apărătorii drepturilor omului din decembrie 1988,
– având în vedere Rezoluţia privind libertatea de asociere în Republica Belarus adoptată la 22 iunie 2011 de Conferinţa organizaţiilor neguvernamentale internaţionale din cadrul Consiliului Europei,
– având în vedere Rezoluţia Consiliului ONU pentru Drepturile Omului din 17 iunie 2011 în care se condamnă încălcările drepturilor omului comise înaintea şi în timpul alegerilor prezidenţiale din Belarus, precum şi după alegeri şi în care se solicită Guvernului din Belarus să înceteze persecutarea liderilor opoziţiei,
– având în vedere declaraţia din 5 august 2011 a Vicepreşedintelui Comisiei/Înaltului Reprezentant al Uniunii pentru afaceri externe şi politica de securitate, Catherine Ashton, cu privire la arestarea lui Ales Beliaţki în Belarus,
– având în vedere articolul 122 alineatul (5) din Regulamentul său de procedură,
A. întrucât Republica Belarus este obligată prin angajamente internaţionale să respecte principiile dreptului internaţional şi valorile fundamentale, inclusiv democraţia, statul de drept, drepturilor omului şi libertăţile fundamentale;
B. întrucât apărătorul drepturilor omului Ales Beliaţki, preşedintele Centrului pentru Drepturile Omului „Viasna” şi vicepreşedinte al Federaţiei Internaţionale pentru Drepturile Omului (FIDO), după ce a fost reţinut în centrul de detenţie al Ministerului de Interne din Belarus, a fost arestat la Minsk la 4 august 2011, fiind acuzat în mod oficial de evaziune fiscală pe scară largă („ascunderea profiturilor pe scară extrem de largă”) şi a fost condamnat la 12 august 2011 în temeiul articolului 243 partea a II-a din Codul Penal din Belarus; întrucât Ales Beliaţki riscă să primească fie o pedeapsă de „restricţionare a libertăţii” de până la 5 ani, fie o pedeapsă cu închisoarea de la trei până la şapte ani, precum şi să i se confişte activele, printre care şi sediul Centrului „Viasna”;
C. întrucât proprietăţile private ale lui Ales Beliaţki din Minsk, casa sa din Rakov, precum şi sediul Centrului „Viasna” din Minsk au fost percheziţionate de agenţi ai Comitetului pentru Securitatea Statului (KGB) şi ai Departamentului de investigaţii financiare din cadrul Comitetului de Control al Statului, care i-au confiscat un calculator şi alte materiale;
D. întrucât, la 16 august 2011, un judecător de primă instanţă din Minsk a respins cererea depusă de avocatul lui Ales Beliaţki ca apărătorul drepturilor omului să fie eliberat pe proprie răspundere, iar perioada sa de detenţie dinaintea procesului a fost extinsă la două luni mai devreme în cursul aceleiaşi săptămâni;
E. întrucât arestarea este legată de comunicarea către autorităţile belaruse, de către unele state membre ale UE, a unor informaţii privind conturile bancare ale lui Ales Beliaţki; întrucât, pentru a obţine aceste informaţii, autorităţile belaruse au profitat de cooperarea internaţională prevăzută de un acord bilateral privind asistenţa juridică, utilizând sistemul de proceduri şi acorduri internaţionale referitoare la transferurile financiare – destinat să fie folosit pentru a depista teroriştii şi infractorii – pentru a obţine controlul total asupra organizaţiilor neguvernamentale ale societăţii civile şi asupra opoziţiei democratice din Belarus, precum şi pentru a discredita asistenţa acordată de UE societăţii civile din Belarus;
F. întrucât autorităţile fiscale din Belarus au considerat că sumele aflate în conturile lui Ales Beliaţki constituie venitul lui personal şi l-au acuzat de ascunderea acestora;
G. întrucât autorităţile belaruse au refuzat sistematic să înregistreze la nivel naţional aproape toate organizaţiile de apărare a drepturilor omului din ţară (Centrului „Viasna” i s-a refuzat înregistrarea de trei ori în ultimii ani); întrucât, ca urmare a acestui fapt şi deoarece ajutoarele străine acordate organizaţiilor neguvernamentale din Belarus (în cazul Centrului „Viasna”, fonduri pentru a-i permite să ajute victimele represiunilor în masă comise de regimul din Belarus după alegerile prezidenţiale din decembrie 2010) trebuie să fie autorizate de autorităţile belaruse, apărătorii drepturilor omului sunt obligaţi să îşi deschidă conturi în ţările învecinate pentru a ajuta efectiv reprezentanţii societăţii civile independente;
H. întrucât hărţuirea apărătorilor şi activiştilor din domeniul drepturilor omului are un caracter sistematic şi extins; întrucât recent au apărut informaţii privind persecutarea apărătorilor drepturilor omului, a jurnaliştilor şi a activiştilor care susţin eliberarea lui Ales Beliaţki, persecuţii sub formă de arestări, detenţii, interogatorii, impunerea de amenzi sau confiscarea de materiale tipărite; întrucât una dintre persoanele vizate, Viktar Sazonau, aşteaptă în prezent să fie judecată;
I. întrucât cazul lui Ales Beliaţki face parte dintr-o practică mai extinsă de hărţuire îndelungată şi permanentă a reprezentanţilor societăţii civile şi a apărătorilor drepturilor omului în urma alegerilor prezidenţiale din decembrie 2010, practică ce a dus la o înrăutăţire dramatică a situaţiei drepturilor omului şi a libertăţilor civile şi politice din Belarus;
J. întrucât un număr mare de activişti ai opoziţiei, printre care foşti candidaţi la preşedinţie, jurnalişti şi apărători ai drepturilor omului, au fost reţinuţi pe motivul participării lor la demonstraţia paşnică care a avut loc după alegeri la 19 decembrie 2010 la Minsk, fiind acuzaţi de „organizare de dezordine în masă” şi în cazul cărora s-au pronunţat sentinţe nejustificat de dure de închisoare pe perioade de până la şapte ani în închisori cu securitate ridicată sau medie; întrucât unii dintre ei au declarat că au fost torturaţi fizic şi psihic, că nu li s-a acordat asistenţă juridică şi medicală corespunzătoare sau că au fost trimişi înapoi în închisoare după ce au suferit o operaţie importantă fără să beneficieze de recuperare medicală adecvată,
1. îşi exprimă profunda îngrijorare faţă de deteriorarea situaţiei apărătorilor drepturilor omului din Belarus; condamnă ferm arestarea recentă şi acuzaţiile formulate la adresa lui Ales Beliaţki, preşedintele Centrului pentru Drepturile Omului „Viasna”, şi nerespectarea de către autorităţile belaruse a libertăţii de întrunire și de exprimare, care sunt drepturi fundamentale;
2. regretă că autorităţile belaruse refuză sistematic să acorde statut juridic organizaţiilor independente de apărare a drepturilor omului din ţară, cărora nu le permit să funcţioneze deoarece adoptă legi represive menite să interzică activităţile societăţii civile şi apoi ameninţă cu aplicarea unor sancţiuni penale pentru a-i intimida pe apărătorii drepturilor omului;
3. consideră, în acest context, şi având în vedere represiunea fără precedent asupra societăţii civile din Belarus după alegerile prezidenţiale din decembrie 2010, că procesul penal împotriva lui Ales Beliaţki are motivaţii politice şi este menit să îi împiedice activitatea legitimă de apărător al drepturilor omului;
4. solicită ca Ales Beliaţki să fie eliberat imediat şi necondiţionat şi să se renunţe la ancheta deschisă şi la toate acuzaţiile formulate împotriva sa;
5. condamnă măsurile luate împotriva Centrului pentru Drepturile Omului „Viasna” şi solicită insistent autorităţilor belaruse să înceteze orice formă de hărţuire la adresa lui Ales Beliaţki, a Centrului „Viasna” şi a personalului acestuia, precum şi la adresa tuturor celorlalţi apărători ai drepturilor omului şi a celorlalte organizaţii ale societăţii civile din ţară şi să respecte statul de drept;
6. solicită autorităţilor belaruse să abroge articolul 193-1 din Codul Penal belarus, prin care se interzice organizarea sau participarea la activităţi ale asociaţiilor publice neînregistrate, întrucât această dispoziţie contravine normelor internaţionale privind libertatea de asociere şi reprezintă o încălcare de către Belarus a obligaţiilor pe care şi le-a asumat în cadrul OSCE şi al ONU;
7. subliniază că asistenţa juridică reciprocă dintre statele membre ale UE şi Belarus nu ar trebui să devină un instrument de persecuţie şi represiune politică;
8. regretă faptul că legislaţia belarusă şi mecanismele bilaterale şi internaţionale au fost aplicate abuziv în mod intenţionat şi exploatate de autorităţile belaruse;
9. invită autorităţile belaruse să aplice toate dispoziţiile din Declaraţia ONU privind apărătorii drepturilor omului şi să asigure respectarea în orice circumstanţe a principiilor democratice, a drepturilor omului şi a libertăţilor fundamentale, în conformitate cu Declaraţia Universală a Drepturilor Omului şi cu instrumentele internaţionale şi regionale din domeniul drepturilor omului ratificate de Belarus;
10. îndeamnă autorităţile din Belarus să revizuiască legislaţia naţională, în special în ceea ce priveşte libertatea de asociere şi libertatea de exprimare, pentru a o alinia la standardele internaţionale şi, între timp, să nu mai aplice legea în mod abuziv;
11. solicită Consiliului, Comisiei şi Înaltului Reprezentant să intensifice presiunea pe care o exercită asupra autorităţilor belaruse, lărgind în continuare lista persoanelor care sunt supuse interdicţiei de acordare a vizelor şi ale căror active sunt îngheţate pentru a include persoanele implicate în arestarea şi persecutarea lui Ales Beliaţki;
12. subliniază că, având în vedere reprimarea constantă şi fără precedent a opoziţiei şi societăţii civile din Belarus, UE trebuie să sprijine construirea democraţiei în această ţară şi să găsească noi modalităţi de a oferi asistenţă societăţii civile şi mass-mediei independente pentru sensibilizarea publicului;
13. solicită Summitului privind Parteneriatul Estic care va avea loc la Varşovia în 28-29 septembrie 2011 să sporească asistenţa oferită opoziţiei democratice şi organizaţiilor societăţii civile din Belarus şi să coopereze în mod eficace cu acestea cu scopul de a le încuraja şi de a le consolida eforturile depuse pentru asigurarea democraţiei;
14. invită autorităţile belaruse să garanteze o asistenţă juridică şi medicală adecvată tuturor deţinuţilor politici şi să îi elibereze imediat şi necondiţionat, anulând toate acuzaţiile împotriva lor şi repunându-i în toate drepturile lor civile;
15. subliniază că o eventuală cooperare a UE cu Belarus ar trebui să aibă loc numai sub rezerva unor condiţii stricte şi să depindă de angajamentul Belarusului de a respecta standardele democratice, drepturile omului şi statul de drept, în conformitate cu Declaraţia comună a Summitului privind Parteneriatul Estic de la Praga din 7 mai 2009, care a fost semnată şi de Guvernul belarus;
16. încredinţează Preşedintelui sarcina de a transmite prezenta rezoluţie Consiliului, Comisiei, Vicepreşedintelui Comisiei/Înaltului Reprezentant al Uniunii pentru afaceri externe şi politica de securitate, guvernelor şi parlamentelor statelor membre, Adunării Parlamentare a OSCE, Adunării Parlamentare a Consiliului Europei, precum şi Parlamentului şi Guvernului Republicii Belarus.
