P6_TA(2008)0104
Armenia
B6-0110 , 0113 , 0114 , 0119 , 0120 şi 0121/2008
Rezoluţia Parlamentului European din 13 martie 2008 privind Armenia
Parlamentul European
, –
având în vedere rezoluțiile sale anterioare privind Armenia și Caucazul de Sud și în special cea din 17 ianuarie 2008 privind o politică a UE mai eficientă pentru Caucazul de Sud: de la promisiuni la acţiune Texte adoptate, P6_TA(2008)0016 .
,
–
având în vedere rezoluția sa din 17 ianuarie 2008 privind o nouă abordare a politicii regionale pentru zona Mării Negre Texte adoptate, P6_TA(2008)0017 .
,
–
având în vedere rezoluția sa din 15 noiembrie 2007 privind privind consolidarea Politicii europene de vecinătate (PEV) Texte adoptate, P6_TA(2007)0538 .
,
–
având în vedere Acordul de parteneriat și cooperare dintre Comunitățile Europene și statele membre, pe de o parte și Republica Armenia, pe de altă parte, care a intrat în vigoare la 1 iulie 1999 JO L 239, 9.9.1999, p.
3.
,
–
având în vedere Planul de acțiune în materie de PEV aprobat de Consiliul de cooperare UE - Armenia la 14 noiembrie 2006, care permite implementarea unui întreg pachet de reforme cu sprijinul UE,
–
având în vedere declarația din 20 februarie 2008 privind primele rezultate și concluziile parțiale ale Misiunii internaționale de observare a alegerilor, precum și raportul intermediar din 3 martie 2008 privind situația de după alegeri,
–
având în vedere declarația Președinției, în numele Uniunii Europene, din 5 martie 2008, privind situația de după alegerile prezidențiale din Armenia din 1 martie 2008, precum și declarația Președinției, în numele Uniunii Europene, din 25 februarie 2008, privind alegerile prezidențiale care au avut loc în Armenia la 19 februarie 2008,
–
având în vedere declarația lui Javier Solana, Înaltul Reprezentant al UE pentru PESC, din 2 martie 2008 și declarațiile Comisarului Ferrero-Waldner din 21 februarie 2008 și 4 martie 2008,
–
având în vedere articolul 115 alineatul (5) din Regulamentul său de procedură,
A.
întrucât Uniunea Europeană s-a angajat în direcția dezvoltării relațiilor sale cu Armenia și a susținerii acestei țări în eforturile sale de a realiza reformele economice și politice necesare și de a lua măsuri în vederea creării unor instituții democratice solide și eficiente și a combaterii corupției; întrucât Planul de acțiune din cadrul PEV oferă Armeniei posibilitatea de a se apropia de UE și de a-i adopta valorile fundamentale,
B.
întrucât Misiunea internațională de observare a alegerilor mai sus-menţionată a declarat că alegerile prezidențiale din 19 februarie 2008 s-au desfășurat "în general, în conformitate cu standardele OSCE și ale Consiliului Europei", dar și-a exprimat și anumite rezerve, în special cu privire la angajamentul mass-media de a oferi informații imparțiale,
C.
întrucât s-a considerat necesară impunerea unor măsuri pentru a rezolva problemele care persistă (precum lipsa unei separații clare între funcțiile de partid și cele de stat, asigurarea unui tratament egal al candidaților la alegeri și a unei numărări corecte a voturilor) și a restabili încrederea populației în procesul electoral,
D.
întrucât, conform rezultatelor oficiale ale alegerilor prezidențiale care au avut loc în Armenia la 19 februarie 2008, prim-ministrul Serzh Sarkisian a fost învingător în primul tur, însă aceste rezultate au fost contestate de liderul opoziției, Levon Ter-Petrosian, pe motiv de fraudă; întrucât Curtea Constituțională a examinat contestațiile opoziției și a reținut că, deși au existat într-adevăr nereguli, nu au fost aduse suficiente probe pentru a demonstra că acestea au afectat rezultatul alegerilor,
E.
întrucât susținătorii opoziției s-au reunit la 20 februarie 2008 la Erevan pentru a protesta în mod pașnic împotriva rezultatelor alegerilor și a solicita reorganizarea acestora; întrucât, în seara zilei de 1 martie 2008, a unsprezecea zi de protest al susținătorilor opoziției, a izbucnit violența, în momentul în care poliția a descins în Piața Libertății din centrul Erevanului pentru a dispersa manifestanții adăpostiți în corturi, operațiunea soldându-se cu opt morți, dintre care un polițist, și zeci de răniți; întrucât la 1 martie 2008 a fost declarată starea de urgență, impunându-se restricții asupra libertății presei, a libertății de întrunire și a libertății partidelor politice
F.
întrucât posturile de televiziune controlate de guvern au ignorat practic manifestațiile; întrucât starea de urgență interzice jurnaliștilor locali să difuzeze alte informații decât cele provenite din surse guvernamentale; întrucât, în consecință, șapte cotidiene majore - unele independente, altele legate de opoziție - au refuzat să funcționeze în astfel de condiții de restricţie și au suspendat publicarea; întrucât conexiunile Internet și cele satelit ale unora dintre ziarele independente au fost blocate;
G.
întrucât numeroase persoane au fost arestate, unele dintre acestea fiind acuzate de instigare și participare la tulburarea ordinii publice și tentativă de lovitură de stat; întrucât, la 4 martie 2008, parlamentul armenian a ridicat imunitatea a patru dintre membrii săi în cadrul unor acțiuni penale;
H.
întrucât economia armeană și stabilitatea regiunii sunt încă amenințate de închiderea frontierelor cu Turcia;
I.
întrucât conflictul dintre Republica Armenia și Republica Azerbaidjan privind statutul Nagorno-Karabakh-ului nu este încă soluționat,
1.
își exprimă îngrijorarea cu privire la evoluția situației din Armenia în ultimul timp, unde au avut loc reprimări violente ale demonstrațiilor opoziției de către poliție, în urma cărora s-au înregistrat opt morți, printre care un polițist, și peste o sută de răniți și solicită părților să dea dovadă de deschidere și moderație, să-și tempereze declarațiile și să angajeze un dialog constructiv și fructuos, vizând susținerea și consolidarea instituțiilor democratice ale statului;
2.
solicită efectuarea cât mai curând a unei anchete cuprinzătoare, transparente, independente și imparțiale asupra evenimentelor din 1 martie 2008, care să includă o investigație independentă a intervenției poliției în dispersarea manifestației, și trimiterea tuturor celor responsabili în judecată pentru a fi pedepsiți pentru comportament neadecvat și acte criminale de violență; solicită Comisiei și Consiliului să ofere sprijin din partea UE autorităților armene în desfășurarea acestei anchete;
3.
solicită autorităților armene să ridice starea de urgență, care a fost atenuată printr-un decret prezidențial la 10 martie 2008, să restabilească libertatea presei și să ia toate măsurile necesare pentru reîntoarcerea la normalitate; de asemenea, face apel la autoritățile armene pentru a lua în considerare și a remedia deficiențele evidențiate în raportul oficial al Ombudsmanul Republicii Armenia;
4.
solicită autorităților armene să elibereze cetățenii reținuți pentru faptul că își exercitau dreptul la întrunire pașnică;
5.
subliniază faptul că domeniul prioritar unu al Planului de acțiune PEV este consolidarea structurilor democratice și a statului de drept; în acest context, îndeamnă Comisia să-și concentreze asistența acordată Armeniei în domeniul independenței sistemului judiciar și al formării forțelor de poliție și securitate și solicită guvernului armean să pună prompt în aplicare recomandările încă neimplementate ale Misiunii internaționale de observare a alegerilor;
6.
susține rolul Reprezentantului Special al UE pentru Caucazul de Sud, Peter Semneby, de a facilita dialogul între grupurile politice și de a căuta posibile modalități de a soluționa criza politică din Armenia; salută medierea de către Trimisul Special al OSCE, ambasadorul Heikki Talvitie, care are o vastă experiență în regiunea Caucazului de Sud și îndeamnă autoritățile armene să coopereze deplin cu comunitatea internațională în vederea găsirii de comun acord a unei soluții;
7.
deplânge recentele pierderi de vieți omenești pe "linia de control" în timpul luptei dintre forțele armene și cele azere; solicită ambelor părți să oprească violența și să se întoarcă la masa negocierilor;
8.
reiterează angajamentul fără rezerve al UE în vederea stabilirii unor legături mai strânse cu Armenia și cu țările din Caucazul de Sud, în special prin dezvoltarea și consolidarea PEV; subliniază, cu toate acestea, faptul că baza unei cooperări mai strânse cu Uniunea Europeană trebuie să o constituie progresul real și vizibil, reformele și un angajament total față de democrație și statul de drept; solicită Comisiei să continue să sprijine eforturile de ameliorare a culturii politice în Armenia, de consolidare a dialogului și de dezamorsare a tensiunilor puternice dintre partidele de guvernământ și cele de opoziție;
9.
încredințează Președintelui sarcina de a transmite prezenta rezoluție Consiliului, Comisiei, guvernelor şi parlamentelor statelor membre, Președintelui și Parlamentului Armeniei, OSCE și Consiliului Europei.
