Răspuns dat de dl De Gucht, în numele Comisiei
(31 mai 2010)
Comisia a început, în iunie 2007, negocierile cu Comunitatea Andină pentru un acord de asociere interregional care include dialog politic, cooperare și comerț.
Cu toate acestea, negocierile au fost suspendate în iunie 2008 după ce dezacordurile între țările andine privind abordarea mai multor aspecte-cheie comerciale au devenit insurmontabile.
În ianuarie 2009, s-au lansat noi negocieri pentru un acord comercial între UE și Columbia, Ecuador și Peru.
În iulie 2009, Ecuador și-a suspendat participarea la discuții și, prin urmare, negocierile au continuat numai cu Peru și Columbia.
Motivele comunicate Comisiei pentru decizia Ecuadorului de a-și suspenda participarea la negocieri sunt legate de discuțiile desfășurate în paralel la momentul respectiv la Geneva, privind soluționarea disputei bananelor.
Guvernul Ecuadorului a considerat că încheierea prealabilă a acestor discuții este o condiție necesară pentru acordarea de concesii suplimentare în cadrul multipartit.
Negocierile pentru acordul comercial cu Columbia și Peru s-au încheiat recent la nivel tehnic.
Acest acord este deschis, de asemenea, pentru aderarea altor țări membre ale Comunității Andine, inclusiv Ecuador.
Recent, acesta din urmă a cerut formal să se realăture negocierilor pentru acordul comercial și Comisia a primit această veste cu satisfacție.
Administrația ecuadoriană și Comisia planifică să organizeze în curând o întâlnire tehnică pentru evaluarea perspectivelor de reluare a negocierilor și pentru a se pune de acord asupra etapelor de urmat în continuare.
În cazul în care aceste negocieri se reiau, se va manifesta, evident, un anumit grad de flexibilitate privind aspectele referitoare la accesul pe piață, pentru a se permite Ecuadorului să se angajeze la programe tarifare specifice care ar fi diferite de cele pentru Columbia și Peru.
Pe de altă parte, posibilitățile de acțiune vor fi foarte limitate în părțile acordului comune pentru Columbia și Peru și care se referă la disciplina acordului, de exemplu, printre altele: sistemul instituțional, barierele comerciale tarifare, dispoziții sanitare și fitosanitare, reguli de origine, vamă, protecție comercială, drepturi de proprietate intelectuală.
Orice schimbare propusă în astfel de domenii va trebui să fie aprobată de către toate părțile la acord.
