6.6.2011 B7-0354/2011 PROPUNERE DE REZOLUŢIE depusă pe baza declarației Vicepreședintelui Comisiei/Înaltului Reprezentant al Uniunii pentru afaceri externe și politica de securitate
în conformitate cu articolul 110 alineatul (2) din Regulamentul de procedură
referitoare la situația din Sudan și Sudanul de Sud
Mariya Nedelcheva
,
Filip Kaczmarek
,
Gay Mitchell
,
Cristian Dan Preda
,
Mario Mauro
,
Michael Gahler
,
Nadezhda Neynsky
,
Joachim Zeller
,
Michèle Striffler
,
Giovanni La Via
în numele Grupului PPE
PE465.659v01-00 B7‑0354/2011 Rezoluția Parlamentului European referitoare la situația din Sudan și Sudanul de Sud
Parlamentul European,
– având în vedere rezoluțiile sale anterioare referitoare la situația din Sudan,
– având în vedere Acordul global de pace semnat între părțile sudaneze la 9 ianuarie 2005,
– având în vedere concluziile Consiliului din 31 ianuarie 2011 referitoare la Sudan,
– având în vedere declarația din 7 februarie 2011 făcută de Înaltul Reprezentant pentru afaceri externe și politica de securitate, Catherine Ashton, în numele Uniunii cu privire la rezultatele finale ale referendumului privind autodeterminarea Sudanului de Sud,
– având în vedere Rezoluția 1978/2011 a Consiliului de Securitate al ONU,
– având în vedere declarația Înaltului Reprezentant pentru afaceri externe și politica de securitate, Catherine Ashton, din 24 mai 2011 referitoare la situația din Sudan,
– având în vedere articolul 110 alineatul (2) din Regulamentul său de procedură,
A. întrucât rezultatele finale ale referendumului din 9 ianuarie 2011 privind autodeterminarea Sudanului de Sud au confirmat, cu o majoritate covârșitoare, hotărârea participanților la referendum de a constitui un stat independent; întrucât observatorii din UE și observatorii internaționali au declarat că referendumul, al cărui rezultat a fost anunțat de Comisia pentru referendumul din Sudanul de Sud și a fost acceptat de guvernul sudanez, s-a desfășurat în condiții corecte și pașnice;
B. întrucât Sudanul de Sud își va declara independența la 9 iulie 2011, dată care coincide cu expirarea Acordului global de pace (AGP);
C. întrucât Sudanul de Sud, fiind un stat nou, aflat într-una dintre regiunile cele mai puțin dezvoltate din lume, se va confrunta cu preocupări umanitare, socioeconomice și de securitate majore, în contextul unei sărăcii extreme, a unor standarde foarte reduse de dezvoltare umană și a unei lipse de capacitate a statului;
D. întrucât sunt necesare în continuare eforturi considerabile pentru a soluționa înainte de secesiune problemele rămase în urma AGP și pentru a ajunge la un acord privind negocierile după referendum referitoare la distribuirea veniturilor din petrol, frontiere, cetățenie sau divizarea datoriilor și activelor;
E. întrucât, de la referendumul din ianuarie, tensiunile dintre nordul și sudul Sudanului s-au intensificat, anumite elemente destabilizatoare contestând rezultatul votului și legitimitatea noii puteri și fiind relatate cazuri de abuzuri împotriva drepturilor omului și arestări abuzive efectuate de poliție și armată;
F. întrucât statutul zonelor disputate nu a fost încă stabilit, iar în Abyei, teritoriu ocupat de forțele armate sudaneze de la 21 mai, situația se înrăutățește, cauzând moartea a sute de persoane și exodul altor câteva mii de persoane; întrucât au fost furate peste 800 de tone de materiale umanitare;
G. întrucât, din 2003 până în prezent, în Darfur au fost ucise 300 000 de persoane și au fost strămutate 2,7 milioane de persoane; întrucât situația din Darfur este în continuare foarte îngrijorătoare; întrucât misiunea ONU din Darfur a anunțat recent că guvernul a executat bombardamente și mai mulți lucrători umanitari au fost luați ostateci în regiune; întrucât misiunea este supusă periodic unor acte de hărțuire și răpiri și suferă din cauza climatului general de nesiguranță,
1. reamintește că respectă pe deplin rezultatele referendumului, acestea exprimând voința democratică a populației din Sudanul de Sud; invită atât Sudanul de Nord, cât și Sudanul de Sud, să se implice activ în promovarea guvernanței democratice și instaurarea păcii, securității și prosperității pe termen lung pentru ambele țări;
2. salută eforturile depuse și angajamentul demonstrat de părțile la AGP în cadrul referendumului și după anunțarea rezultatelor; consideră totuși că situația din ambele țări constituie în continuare o amenințare pentru stabilitatea din regiune;
3. reiterează faptul că referendumul face parte dintr-un proces care ar trebui să conducă la consolidarea democrației; în acest context, reamintește importanța diversității politice, etnice, culturale și religioase și solicită o implicare mai intensă a societății civile la construcția statală;
4. insistă asupra importanței furnizării de ajutoare externe; salută, prin urmare, decizia Consiliului din 23 mai 2011 de a aloca 200 de milioane EUR cooperării pentru dezvoltare cu Sudanul de Sud cu scopul de a conferi capacități comunităților locale și de a acoperi nevoile de bază ale populației, precum și de a soluționa problema lipsei de resurse umane și infrastructură;
5. invită toate părțile la AGP să se implice într-un dialog permanent și constructiv pentru abordarea aspectelor încă nesoluționate care vizează frontierele comune, cetățenia și drepturile persoanelor și obligațiile internaționale; reamintește că diferendul privind resursele de petrol trebuie să fie soluționat și că un acord între nord și sud este esențial pentru că Sudanul de Sud va fi complet dependent de infrastructura din nord în acest domeniu; atrage atenția asupra riscurilor ca materialele umanitare să fie furate și solicită aplicarea unor măsuri concrete pentru a preveni astfel de fenomene;
6. condamnă cu fermitate atacul deliberat asupra misiunii ONU din Sudan (UNMIS) din 10 mai 2011 din regiunea Abyei, în urma căruia 4 membri ai misiunii de pace a ONU au fost grav răniți; consideră că regiunea Abyei constituie în continuare cel mai îngrijorător aspect în joc și denunță militarizarea sa atât de către Sudanul de Nord, cât și de către Sudanul de Sud; regretă faptul că cele două părți nu au ajuns la un acord privind un referendum ad hoc referitor la această regiune, așa cum prevedea AGP, și îndeamnă toate părțile implicate să găsească pentru această problemă administrativă o soluție care să respecte drepturile și interesele populației;
7. sprijină cu fermitate eforturile constante depuse de reprezentantul special al Secretarului General al ONU pentru Sudan, Haile Menkerios, de a aduce cele două părți la masa negocierilor pentru a dezamorsa situația din regiunea Abyei; salută eforturile de mediere ale președintelui Grupului la nivel înalt de punere în aplicare al UA pentru Sudan (UA), Thabo Mbeki; încurajează UE să participe la procesul de mediere;
8. salută declarația Înaltului Reprezentant care condamnă ferm recentele ciocniri violente și ocuparea regiunii Abyei și a solicitat tuturor părților să își retragă de pe teren forțele neautorizate, care încalcă protocolul de încetare permanentă a focului prevăzut în cadrul AGP, și să ia măsurile necesare pentru a proteja populația civilă și a evita victimele;
9. salută concluziile consultărilor sprijinite de ONU referitoare la procesul de pace din Darfur, care au avut loc la Doha, în Qatar, între 27 și 31 mai 2011; invită toate părțile să respecte acordurile semnate de încetare a focului și a ostilităților; îndeamnă toate mișcările armate din Darfur să pună capăt ostilităților și să semneze un acord de încetare a focului cu guvernul sudanez; sprijină cu fermitate – pe baza concluziilor de la Doha – încetarea definitivă a focului și încheierea unui acord cuprinzător de pace în Darfur;
10. reamintește importanța unei transparențe complete în cursul negocierilor privind problemele din Darfur și Abyei, precum și, în general, în cadrul dialogului dintre nord și sud; solicită să fie reprezentate toate părțile la dispute, precum și societatea civilă și liderii politici la nivel local, regional, național și internațional;
11. își exprimă profunda îngrijorare față de relatările referitoare la arestarea și reținerea arbitrară a unor membri ai partidelor de opoziție, luptători pentru drepturile omului, jurnaliști și studenți și reafirmă faptul că noul stat trebuie să se bazeze pe principii democratice, cu respectarea statului de drept și a drepturilor și libertăților fundamentale ale omului;
12. în acest sens, salută decizia Consiliului de Securitate al ONU de a prelungi mandatul misiunii ONU în Sudan (UNMIS) și de a trimite forțe suplimentare de menținere a păcii în Sudan; consideră că o prezență continuă a ONU este extrem de valoroasă pentru dezvoltarea în condiții de pace a două state viabile;
13. solicită Uniunii Africane să se pregătească să reacționeze imediat în cazul unei intervenții a Sudanului de Nord în Sudanul de Sud cu intenția de a ocupa teritorii care consideră că fac obiectul unei „dispute”, creând un nou conflict înghețat, de data asta în Africa;
14. solicită celor două părți să prezinte, în perspectiva declarării independenței la 9 iulie, planuri concrete referitoare la constituirea și/sau reformarea instituțiilor lor pentru ca cele două state să fie viabile începând de la acea dată;
15. solicită ratificarea de către Khartoum a Acordului de la Cotonou în versiunea sa revizuită din august 2009 și recunoașterea Statutului de la Roma; insistă totuși ca mandatul internațional de arestare emis de Curtea Penală Internațională împotriva lui Omar Al-Bashir să fie executat;
16. își exprimă angajamentul față de dezvoltarea unui parteneriat strâns cu ambele părți la AGP, parteneriat care să însoțească o relație durabilă între nord și sud;
17. solicită UE să precizeze mandatul reprezentanțelor sale diplomatice din Sudanul de Nord și din Sudanul de Sud și să încurajeze o cooperare strânsă între reprezentantul special al UE pentru Sudan și delegația UE din Sudanul de Nord și Sudanul de Sud;
18. încredințează Președintelui sarcina de a transmite prezenta rezoluție Consiliului UE și Comisiei, Vicepreședintelui Comisiei/Înaltului Reprezentant al Uniunii pentru afaceri externe și politica de securitate, Consiliului de Securitate și Secretarului General al ONU, instituțiilor Uniunii Africane, Adunării Parlamentare ACP-UE și guvernelor statelor membre ale UE.
