7.1.2009
PROPUNERE DE REZOLUȚIE
depusă pe baza declarațiilor Consiliului și Comisiei
în conformitate cu articolul 103 alineatul (2) din Regulamentul de procedură
de Annemie Neyts-Uyttebroeck, Jeanine Hennis-Plasschaert și Janusz Onyszkiewicz
în numele Grupului ALDE
privind strategia UE pentru Belarus
Rezoluția Parlamentului European privind strategia UE față de Belarus
Parlamentul European ,
–
având în vedere rezoluțiile sale anterioare privind situația din Belarus, în special cele din 21 februarie 2008, 22 mai 2008 și 8 octombrie 2008,
–
având în vedere declarația Comisiei din 21 noiembrie 2006 privind disponibilitatea Uniunii Europene de a reînnoi relațiile sale cu Belarus și cu poporul acestuia în cadrul Politicii Europene de Vecinătate (PEV),
–
având în vedere constatările preliminare ale misiunii OSCE de monitorizare a alegerilor din Belarus, care a avut loc la 29 septembrie 2008 și raportul final publicat la 28 noiembrie 2008,
–
având în vedere concluziile Consiliului cu privire la Belarus, în special cele din 15 septembrie 2008, referitoare la eliberarea prizonierilor politici și cele din 13 octombrie 2008, care au urmat reuniunii în format Troica cu ministrul afacerilor externe al Belarus,
–
având în vedere evaluarea pozitivă din partea dlui Javier Solana, Înalt Reprezentant al Uniunii Europene pentru PESC, care a urmat deciziei autorităților din Belarus de a înscrie, la 17 decembrie 2008, mișcarea „Pentru libertate”,
–
având în vedere articolul 103 alineatul (2) din Regulamentul său de procedură,
A.
întrucât alegerile parlamentare ținute în Belarus la 28 septembrie 2008 nu au corespuns standardelor OSCE pentru alegeri democratice, în ciuda unor semnale și acțiuni promițătoare în perioada de dinaintea acestora;
B.
întrucât, la 13 octombrie 2008, Consiliul a decis să anuleze restricțiile privind acordarea vizelor, impuse anumitor persoane politice marcante, exceptând cele aplicate persoanelor implicate în disparițiile din 1999 și 2000 și Președintelui comisiei electorale centrale, pentru o perioadă de șase luni, după care Consiliul va examina din nou dacă autoritățile din Belarus au înregistrat progrese în direcția reformei Codului electoral, pentru alinierea acestuia cu angajamentele față de OSCE și cu standardele internaționale pentru alegeri democratice și alte măsuri practice pentru respectarea valorilor democratice, a supremației legii, a drepturilor omului și libertăților fundamentale, inclusiv libertatea de exprimare, libertatea presei, libertatea de întrunire și de asociere politică,
C.
întrucât Consiliul poate decide, în lumina acțiunilor autorităților din Belarus în ce privește democrația și drepturile omului, să impună din nou restricții de călătorie, mai curând, dacă este cazul,
1.
reiterează sprijinul său pentru principiile enunțate în declarația Comisiei din 21 noiembrie 2006 privind disponibilitatea UE de a-și reînnoi relația cu Belarus în cadrul Politicii Europene de Vecinătate (PEV), în vederea îmbunătățirii și consolidării legăturilor și cooperării dintre UE și Belarus;
2.
își exprimă profundul regret cu privire la faptul că nici alegerile din Belarus din septembrie 2008 nu au corespuns standardelor democratice internaționale, fapt ce a dus la alegerea unui parlament care nu conține reprezentanți ai opoziției, fiind constituit în întregime din susținătorii regimului Lukașenka;
3.
subliniază că, pentru a se angaja într-un dialog semnificativ cu UE, Belarus trebuie să îndeplinească condițiile stabilite în documentul neoficial din 21 noiembrie 2006, în special abolirea pedepsei cu moartea, garantarea libertății presei și a libertății de exprimare, independența sistemului judiciar și respectarea valorilor democratice și a drepturilor fundamentale ale poporului bielorus;
4.
salută, cu toate acestea, decizia autorităților bieloruse de a înregistra mișcarea „Pentru libertate”, condusă de Alexandr Milinkievici, ca un pas important în direcția întăririi societății civile în Belarus; se așteaptă ca această decizie să fie urmată de înregistrarea altor numeroase organizații care au solicitat aceasta;
5.
își exprimă sprijinul moderat pentru eforturile Consiliului vizând reluarea treptată a relațiilor cu Belarus și dialogul cu autoritățile, însă subliniază faptul că opoziția democratică trebuie să facă parte din acest proces și că depinde acum de autoritățile bieloruse de a întreprinde acțiuni practice pentru îmbunătățirea relațiilor cu UE;
6.
evidențiază faptul că intensificarea cooperării tehnice dintre UE și Belarus trebuie să fie aliniată pe deplin și să sprijine obiectivul general de democratizare a societății bieloruse și să încurajeze dezvoltarea unui mediu democratic și pluralist;
7.
solicită Consiliului și Comisiei să întreprindă acțiuni suplimentare pentru introducerea unor măsuri de facilitare a acordării vizelor pentru cetățenii bieloruși, deoarece acesta este un lucru esențial pentru intensificarea contactelor dintre popoare; îndeamnă Consiliul să ia în considerare posibilitatea de a reduce costul vizelor pentru cetățenii bieloruși;
8.
subliniază faptul că îmbunătățirea cu adevărat a relațiilor cu UE va fi în avantajul tuturor cetățenilor din Belarus și invită Comisia și Consiliul să ia în considerare măsuri pentru îmbunătățirea legăturilor de afaceri, a cooperării transfrontaliere, a infrastructurii energetice și de transport, în cazul în care autoritățile bieloruse doresc să reia și să întărească relațiile cu Uniune Europeană;
9.
condamnă faptul că Codul penal bielorus încă prevede pedeapsa cu moartea și se așteaptă ca autoritățile să ia măsuri rapide pentru a aboli pedeapsa capitală și a alinia Belarus cu standardele europene;
10.
salută faptul că până acum autoritățile bieloruse nu au recunoscut, în pofida presiunilor, declarațiile unilaterale de independență a Abhaziei și Oseției de Sud;
11.
se așteaptă să fie implicat pe deplin în evoluția viitoare a relațiilor UE-Belarus și speră că măsurile restrictive privind acordarea de vize deputaților vor fi revocate fără întârziere;
12.
încredințează Președintelui sarcina de a transmite prezenta rezoluție Consiliului, Comisiei, parlamentelor și guvernelor statelor membre, OSCE, Consiliului Europei, autorităților și opoziției democratice din Belarus.
