Întrebarea cu solicitare de răspuns scris E-001290/2011
adresată Comisiei
Articolul 117 din Regulamentul de procedură
Iva Zanicchi (PPE) , Salvatore Iacolino (PPE) , Marco Scurria (PPE) , Carlo Fidanza (PPE) , Seán Kelly (PPE) , Gay Mitchell (PPE) , Santiago Fisas Ayxela (PPE) , Piotr Borys (PPE) , Cătălin Sorin Ivan (S&D) şi Marc Tarabella (S&D)
(17 februarie 2011)
Subiect: Lupta împotriva meciurilor aranjate pe scena fotbalului european
Denaturarea rezultatelor confruntărilor subminează funcția socială și educativă a sportului și distorsionează caracterul etic al acestuia, atât la nivel profesionist, cât și la nivel de amatori, întrucât reprezintă o amenințare directă la adresa integrității competițiilor sportive.
De asemenea, incidente similare sunt adesea legate de jocurile de noroc ilegale și de corupție și implică în general rețele criminale internaționale.
La începutul sezonului 2009/2010, UEFA a lansat „betting fraud detection system” (sistemul de detectare a fraudelor în materie de pariuri), care monitorizează 31 000 de meciuri pe sezon: cele 1 800 de meciuri organizate direct de către UEFA și cele 29 000 din divizia întâi și a doua, plus meciurile desfășurate în cadrul cupelor naționale ale celor 53 de federații naționale membre.
Datele colectate, care sunt analizate de către un fost ofițer de poliție de înalt grad și de un expert în jocuri de noroc, sunt transmise, în cazul constatării unor anomalii, autorităților naționale, în vederea luării măsurilor necesare.
Comisia Europeană, înțelegând dimensiunea problemei pariurilor sportive ilegale și luând în considerare articolul 165 din Tratatul privind funcționarea Uniunii Europene (care stabilește că acțiunile Uniunii vizează dezvoltarea dimensiunii europene a sportului, prin promovarea spiritului de echitate și de deschidere în competițiile sportive și a cooperării între organizațiile cu responsabilități în domeniul sportului) a întreprins deja acțiuni pentru a face față acestei situații, care oferă în prezent organizațiilor criminale – chiar și din afara Europei – posibilitatea de a spăla sume imense de bani murdari.
În acest context, intenționează Comisia, în plus față de sprijinirea formelor de parteneriat care facilitează dezvoltarea unor sisteme de avertizare timpurie pentru a preveni frauda și scandalurile legate de confruntările sportive aranjate și posibilul amestec al crimei organizate în domeniul sportului european, să încurajeze statele membre să ia măsuri drastice în ceea ce privește infracțiunile de fraudă sportivă?
Intenționează Comisia să solicite statelor membre să urmărească armonizarea sancțiunilor pentru infracțiunile de fraudă sportivă?
