ÎNTREBARE CU SOLICITARE DE RĂSPUNS SCRIS P-3955/08
adresată de Corina Creţu (PSE)
Comisiei
(10 iulie 2008)
Subiect: Acţiunile discriminatorii ale guvernului și justiţiei italiene faţă de cetăţenii romi
Se succed cu o repeziciune și o regularitate îngrijorătoare veștile privind derapajele guvernului italian, care continuă să încalce sistematic principiile fundamentale ale statului de drept și normele democratice pe care se întemeiază Uniunea Europeană.
Iniţiativa amprentării romilor, indiferent de statutul lor juridic, inclusiv a copiilor, este o măsură discriminatorie ce amintește de practicile fasciste, pentru că introduce o diferenţiere pe criterii rasiale.
Din păcate, instanţa supremă italiană tocmai a oferit un suport juridic acestor practici, anulând decizia de condamnare a unor persoane care ceruseră expulzarea romilor din Verona și cerând rejudecarea procesului.
Argumentul Curţii de Casaţie din Italia a fost că antipatia faţă de romi a făptașilor „nu se bazează pe noţiunea de superioritate sau ură rasială, ci pe prejudecăţi rasiale”.
Așadar, prejudecăţile rasiste devin o bază acceptată chiar de cea mai înaltă instanţă de judecată pentru acţiunile împotriva unei minorităţi.
De altfel, întregul pachet de măsuri de securitate propus de cabinetul Berlusconi contravine normelor și valorilor europene, atât prin măsurile restrictive și discriminatorii pe care le instituie, cât și prin suspendarea a numeroase procese de furt, fraudă și corupţie, menite să scoată de sub incidenţa legii fapte deosebit de grave și să încurajeze infracţionalitatea în rândul oficialilor italieni.
Din păcate, nu am observat până acum acţiuni concrete ale Comisiei Europene pentru stoparea acestor iniţiative inacceptabile pentru secolul XXI.
De aceea, aș dori să aflu care sunt măsurile pe care Comisia Europeană intenţionează să le adopte pentru a stopa încălcările drepturilor omului și alunecarea Italiei spre un regim autoritar-extremist.
