Întrebarea cu solicitare de răspuns scris E-003048/2011
adresată Comisiei
Articolul 117 din Regulamentul de procedură
Rovana Plumb (S&D)
(29 martie 2011)
Subiect: Fondul ecologic pentru climă
Conferința de la Cancun a reușit să includă multe aspecte politice esențiale, convenite neoficial la Copenhaga, în deciziile sale oficiale.
Obiectivul pe termen lung de a limita creșterea temperaturii la 2 0 C este acum universal acceptat, iar angajamentele de a limita și de a reduce emisiile, asumate de aproximativ 100 de țări în urma Conferinței de la Copenhaga, sunt recunoscute acum în mod oficial și vor face obiectul unor proceduri mai stricte de raportare, evaluare și verificare.
Angajamentele financiare luate pentru a sprijini țările în curs de dezvoltare în reducerea emisiilor și adaptarea la efectele schimbărilor climatice sunt ferm ancorate.
Imediat ce noul Fond ecologic pentru climă va fi creat, 30 de miliarde USD vor fi mobilizate ca finanțare pe termen scurt pentru perioada 2010-2012, urmând ca suma să crească la 100 de miliarde USD anual începând din 2020.
În ceea ce privește sectorul aviației și eforturile acestuia de reducere a emisiilor, subiect cu care a început dezbaterea din cadrul celei de a 37-a Adunări Generale a ICAO (Rezoluția 37-19), poate Comisia să spună ce șanse sunt ca proiectele din sectorul aviației să fie finanțate prin acest nou fond?
