Răspuns dat de dl Piebalgs în numele Comisiei
(1 septembrie 2011)
Guvernul din Sierra Leone este angajat într-o luptă împotriva corupției care a dus la anchetarea și acuzarea unui număr tot mai mare de funcționari guvernamentali, inclusiv mai multe persoane numite pe criterii politice (de exemplu, miniștrii transporturilor, sănătății, pescuitului și resurselor marine și comisarul general al Autorității Naționale de Administrare Fiscală, etc.).
Aceste cazuri arată că mandatul Comisiei anticorupție (CA), instituită de guvernul din Sierra Leone în 2000, este pus în aplicare în mod eficient.
Comisia monitorizează permanent utilizarea fondurilor UE.
Societăți independente efectuează audituri financiare, în conformitate cu planul anual de audit al delegației UE.
De asemenea, programele UE fac obiectul unor verificări periodice efectuate de Curtea Europeană de Conturi.
În cadrul sprijinului bugetar general finanțat de UE, Comisia, în coordonare cu alți donatori (Departamentul pentru Dezvoltare Internațională, Banca Africană de Dezvoltare, Banca Mondială), este angajată într-un dialog cu guvernul privind gestionarea finanțelor publice, care vizează nu numai utilizarea fondurilor donatorilor, ci și toate resursele bugetare.
Un program integrat de reformă în domeniul gestionării finanțelor publice, care are drept obiectiv îmbunătățirea credibilității și a previzibilității, a controlului și a transparenței gestiunii fiscale și bugetare, este susținut în comun de UE și de alți donatori.
Este demn de remarcat faptul că raportul pe 2010 privind cheltuielile publice și responsabilitatea financiară evidențiază progresele înregistrate în ceea ce privește achizițiile publice, oportunitatea și regularitatea reconcilierii conturilor, calitatea și oportunitatea situațiilor financiare anuale, precum și domeniul de aplicare, natura și acțiunile întreprinse în urma auditurilor externe.
Din iunie 2011, UE sprijină guvernul din Sierra Leone și în ceea ce privește integrarea luptei împotriva corupției în reformele funcției publice, prin acordarea unui grant în favoarea CA.
Modul de efectuare a plăților fondurilor UE depinde de modalitatea de execuție aleasă, luând în considerare capacitatea administrației naționale, coordonarea donatorilor, valoarea adăugată, obiectivul general al fiecărui program, etc. Din sumele alocate în cadrul celui de al 10-lea Fond european de dezvoltare (FED) pentru Sierra Leone, aproximativ 40 % sunt executate sau sunt planificate să fie executate direct de către Comisie (din care 90 de milioane EUR ca sprijin bugetar) și 50 % sunt descentralizate parțial guvernului (modalitatea preferată de gestiune a FED).
Aproximativ 10 % sunt executate în cadrul gestiunii în comun cu organizațiile internaționale sau al gestiunii partajate cu statele membre.
