P6_TA(2008)0023
Egipt
B6-0023 , 0029 , 0032 , 0036 , 0039 şi 0042/2008
Rezoluţia Parlamentului European din 17 ianuarie 2008 privind situaţia din Egipt
Parlamentul European
, –
având în vedere rezoluţiile sale anterioare privind parteneriatul euro-mediteraneean,
–
având în vedere Rezoluţia sa din 15 noiembrie 2007 privind evenimente grave, care compromit existenţa comunităţilor creştine şi cea a altor comunităţi religioase Texte adoptate, P6_TA(2007)0542 .
,
–
având în vedere Declaraţia de la Barcelona din noiembrie 1995,
–
având în vedere Comunicarea Comisiei către Consiliu şi Parlamentul European din 21 mai 2003 intitulată "Un nou impuls dat acțiunilor întreprinse de către Uniune în domeniul drepturilor omului și al democratizării, în cooperare cu partenerii mediteraneeni - orientări strategice" ( COM(2003)0294 ),
–
având în vedere prima conferinţă a Reţelei euro-mediteraneene pentru drepturile omului desfăşurată la Cairo, în 26 şi 27 ianuarie 2006,
–
având în vedere Convenţia ONU împotriva torturii şi alte tratamente sau pedepse crude, inumane sau degradante din 1984,
–
având în vedere Orientările UE privind apărătorii drepturilor omului,
–
având în vedere articolul 19 din Pactul internațional cu privire la drepturile civile și politice al ONU, ratificat de Egipt în 1982,
–
având în vedere Convenţia internaţională privind eliminarea tuturor formelor de discriminare împotriva femeilor,
–
având în vedere programul de lucru adoptat la Reuniunea la nivel înalt a şefilor de stat şi de guvern din noiembrie 2005, de la Barcelona,
–
având în vedere concluziile celei de-a cincea Conferinţe europene a preşedinţilor parlamentelor, adoptate la 26 noiembrie 2005 la Barcelona,
–
având în vedere rezoluţiile adoptate de Adunarea parlamentară euro-mediteraneeană la 27 martie 2006, precum şi declaraţia preşedintelui acesteia,
–
având în vedere Rezoluţia sa din 19 ianuarie 2006 privind Politica europeană de vecinătate JO C 287 E, 24.11.2006, p.
312.
,
–
având în vedere articolul 115 alineatul (5) din Regulamentul său de procedură,
A.
întrucât în martie 2007 a fost semnat un plan de acţiune UE-Egipt în cadrul Consiliului de Asociere creat de Acordul Euro-mediteraneean de instituire a unei asocieri între Comunităţile Europene şi statele lor membre, pe de o parte, şi Republica Arabă Egipt, pe de altă parte; întrucât acest plan defineşte o serie de priorităţi şi recomandă să se acorde o atenţie deosebită sporirii eficienţei instituţiilor însărcinate cu consolidarea democraţiei şi a statului de drept şi cu promovarea drepturilor omului, sub toate formele;
B.
întrucât promovarea respectului faţă de democraţie, drepturile omului şi libertăţile civile, care constituie principiile fundamentale şi, în egală măsură, obiectivele Uniunii Europene, oferă o bază comună pentru dezvoltarea spaţiului euro-mediteraneean;
C.
întrucât Parlamentul European acordă o importanţă majoră relaţiilor cu Egiptul şi consideră că organizarea de alegeri echitabile şi corecte constituie unica modalitate prin care se pot realiza progrese pe calea democratizării societăţii egiptene şi subliniind importanţa pe care o au Egiptul şi relaţiile UE-Egipt pentru stabilitatea şi dezvoltarea spaţiului euro-mediteraneean;
D.
întrucât autorităţile egiptene au promis să pună capăt detenţiei jurnaliştilor, însă, până în prezent, această promisiune nu a fost respectată;
E.
întrucât candidatul opoziţiei la alegerile prezidenţiale, Ayman Nour, execută încă o pedeapsă privativă de libertate cu o durată de cinci ani, pronunţată în urma unui proces nedrept care a avut loc în 2005, intentat pe baza unor acuzaţii motivate politic; întrucât starea sa de sănătate se înrăutăţeşte din cauza detenţiei;
F.
întrucât Centrul de servicii destinate sindicatelor şi lucrătorilor şi filialele acestuia au fost închise, aceasta fiind prima dată când o organizaţie neguvernamentală este închisă în urma unei decizii guvernamentale; având în vedere desfiinţarea Asociaţiei pentru acordarea de asistenţă juridică în domeniul drepturilor omului, precum şi verdictul pronunţat în cazul lui Kamal Abbas, militant pentru drepturile omului şi coordonator general al Centrului, ca urmare a defăimării lui Mohammed Mostafa, în urmă publicării unui eseu în periodicul Kalam Sanya;
G.
întrucât comunităţile de copţi, baha'i, şiiţi şi coranişti, precum şi membrii altor minorităţi religioase continuă să fie afectaţi de izolarea de natură sectară,
1.
recunoaşte rolul jucat de Egipt în procesul de pace din Orientul Mijlociu şi importanţa relaţiilor UE-Egipt pentru întregul spaţiu euro-mediteraneean şi în cadrul luptei împotriva terorismului internaţional şi a fundamentalismului; subliniază însă că respectarea drepturilor omului reprezintă o valoare fundamentală, consfinţită de Acordului de asociere încheiat între Uniunea Europeană şi Egipt şi reafirmă importanţa Parteneriatului euro-mediteraneean în promovarea statului de drept şi a libertăţilor fundamentale;
2.
consideră că recentele arestări şi acţiuni îndreptate împotriva ONG-urilor şi a militanţilor pentru apărarea drepturilor omului subminează angajamentele asumate de guvernul egiptean privind drepturile şi libertăţile fundamentale, precum şi procesul de democratizare aflat în desfăşurare în această ţară; îşi exprimă sprijinul faţă de "campania lansată de organizaţiile neguvernamentale care militează pentru libertatea de organizare", lansată la 13 mai 2007 de 34 de ONG-uri, ca urmare a primului raport colectiv privind "hărţuirea exercitată de administraţie şi forţele de ordine";
3.
solicită Guvernului Egiptului să pună capăt tuturor formelor de hărţuire, inclusiv măsurilor judiciare şi celor privative de libertate îndreptate împotriva profesioniştilor din mass-media şi, în general, împotriva militanţilor pentru apărarea drepturilor omului şi a celor care revendică lansarea reformelor, precum şi să respecte pe deplin libertatea de expresie, în conformitate cu articolul 19 din Pactul internaţional al ONU cu privire la drepturile civile si politice;
4.
încurajează Guvernul Egiptului să-şi respecte angajamentul de a ridica starea de urgenţă începând din 31 mai 2008; solicită autorităţilor egiptene să modifice Legea nr.
25 din 1966 privind instituirea curţilor marţiale, lege care constituie unul dintre obstacolele majore care restrâng exerciţiul normal al libertăţilor fundamentale şi să se asigure că toate măsurile şi legile adoptate în cadrul luptei împotriva terorismului respectă pe deplin prevederile legislaţiei internaţionale din domeniul drepturilor omului;
5.
îşi exprimă sprijinul ferm faţă de măsurile de garantare a libertăţii în mediul universitar, a libertăţii mass-media şi a libertăţii de exprimare a convingerilor religioase într-un cadru privat; solicită, în acest sens, abrogarea măsurilor administrative arbitrare, precum cele adoptate împotriva Centrului de servicii destinate sindicatelor şi lucrătorilor, respectiv a Asociaţiei pentru acordarea de asistenţă juridică în domeniul drepturilor omului; solicită eliberarea fără întârziere a lui Kamal Abbas şi a altor militanţi; solicită ca Legea privind asociaţiile să nu limiteze în mod arbitrar activităţile cu caracter paşnic desfăşurate de organizaţiile societăţii civile;
6.
solicită eliberarea fără întârziere a lui Ayman Nour, în lumina mărturiilor privind înrăutăţirea stării sale de sănătate şi cere cu insistenţă efectuarea unei vizite umanitare de urgenţă, inclusiv o vizită a cadrelor medicale calificate;
7.
subliniază necesitatea punerii pe deplin în aplicare a principiilor consfinţite de Convenţia din 1969 a Organizaţiei Unităţii Africane privind gestionarea aspectelor specifice a problemelor refugiaţilor în Africa şi a Convenţiei Internaţionale din 1993 privind drepturile şi protecţia lucrătorilor migranţi şi a familiilor acestora; subscrie la observaţiile finale făcute de Comisia ONU pentru lucrătorii migranţi în mai 2007, prin care se solicită redeschiderea anchetelor privind asasinarea unui număr de 27 de solicitanţi de azil sudanezi în decembrie 2005;
8.
solicită să se pună capăt tuturor actelor de tortură şi rele tratamente şi cere desfăşurarea unor anchete în cazul în care există motive întemeiate de suspiciune privind săvârşirea unor acte de tortură; invită Guvernul Egiptului să permită vizita Raportorului Special al Organizaţiei Naţiunilor Unite pentru tortură şi alte tipuri de tratamente sau pedepse crude, inumane sau degradante;
9.
subliniază importanţa garantării şi consolidării independenţei puterii judecătoreşti prin amendarea sau abrogarea tuturor prevederilor legale care aduc încălcări independenţei acesteia sau nu oferă suficiente garanţii în acest sens; insistă asupra necesităţii respectării şi protecţiei libertăţii de asociere şi de expresie a magistraţilor, în conformitate cu articolele 8 şi 9 din Principiile fundamentale ale ONU privind independenţa justiţiei;
10.
salută eforturile depuse de Egipt în vederea securizarea frontierei cu Fâşia Gaza şi încurajează toate părţile să intensifice lupta împotriva activităţilor de contrabandă desfăşurate prin intermediul tunelurilor dintre Egipt şi Fâşia Gaza;
11.
îndeamnă UE să înscrie evoluţiile din domeniul drepturilor omului printre priorităţile ordinii de zi a viitoarei reuniuni a Subcomisiei UE-Egipt pentru afaceri politice; invită Consiliul şi Comisia să raporteze Parlamentului şi să efectueze procesul de evaluare în strânsă colaborare cu Parlamentul;
12.
încredinţează Preşedintelui sarcina de a transmite prezenta rezoluţie Guvernului şi Parlamentului Egiptului, guvernelor şi parlamentelor statelor membre şi ale ţărilor mediteraneene semnatare ale Declaraţiei de la Barcelona, preşedintelui Adunării parlamentare euro-mediteraneene precum şi Consiliului şi Comisiei.
