Răspuns dat de dna Kroes în numele Comisiei
(30 iulie 2010)
Comisia împărtășește preocupările distinsului membru al parlamentului în ceea ce privește importanța respectării libertății de exprimare și a libertății presei.
Comunicarea Comisiei referitoare la aplicarea normelor privind ajutoarele de stat în cazul serviciilor publice de radiodifuziune din 27 octombrie 2009 JO C 257, 27.10.2009. reafirmă importanța garantării independenței radiodifuziunii publice conform principiului general al libertății de exprimare stipulat la articolul 11 din Carta Drepturilor Fundamentale a Uniunii Europene și la articolul 10 din Convenția Europeană a Drepturilor Omului, a căror respectare este asigurată de instanțele europene.
Directiva 2010/13/UE reglementează condițiile de acces și de circulație a serviciilor mass-media audiovizuale în Uniunea Europeană.
În schimb, ea nu influențează competențele pe care le au statele membre și autoritățile de resort ale acestora cu privire la organizarea și finanțarea emisiunilor sau la conținutul programelor.
Pe de altă parte, Protocolul nr.
29 anexat la Tratatele privind Uniunea Europeană și funcționarea Uniunii Europene prevede că dispozițiile tratatelor nu aduc atingere competenței statelor membre de a participa la finanțarea serviciului public de radiodifuziune.
Prin urmare, nu este de competența Comisiei să verifice legalitatea legislației naționale privind organizarea serviciului public de radiodifuziune.
