A7-0003/2011
19.1.2011
***I
RAPORT
referitor la propunerea de regulament al Parlamentului European și al Consiliului de abrogare a Regulamentului (CE) nr.
1964/2005 al Consiliului privind taxele vamale aplicabile bananelor
(COM(2010)0096 – C7-0074/2010 – 2010/0056(COD))
Comisia pentru comerț internațional
Raportoare: Francesca Balzani
PE 450.873v03-00
Legenda simbolurilor utilizate
* Procedura de consultare
*** Procedura de aprobare
***I Procedura legislativă ordinară (prima lectură)
***II Procedura legislativă ordinară (a doua lectură)
***III Procedura legislativă ordinară (a treia lectură)
(Procedura indicată se bazează pe temeiul juridic propus în proiectul de act.)
Amendamente la un proiect de act
În amendamentele Parlamentului, modificările aduse proiectului de act sunt evidențiate prin caractere cursive aldine .
Evidențierea cu caractere cursive simple este o indicație pentru serviciile tehnice, referitoare la elemente ale proiectului de act propuse pentru a fi corectate în vederea elaborării textului final (de exemplu elemente evident greșite sau omise într-o anumită versiune lingvistică).
Propunerile de corectură sunt supuse acordului serviciilor tehnice în cauză.
Antetul amendamentelor referitoare la un act existent pe care proiectul de act urmărește să îl modifice cuprinde două rânduri suplimentare prin care se indică actul existent și, respectiv, dispoziția vizată a acestuia.
Fragmentele preluate ca atare dintr-o dispoziție a unui act existent pe care Parlamentul dorește să o modifice, dar pe care proiectul de act nu a modificat-o, sunt evidențiate cu caractere aldine .
Eventualele eliminări ale unor astfel de fragmente sunt semnalate prin simbolul [...] .
CUPRINS
PROIECT DE REZOLUȚIE LEGISLATIVĂ A PARLAMENTULUI EUROPEAN...................4
EXPUNERE DE MOTIVE..........................................................................................................5
PROCEDURĂ...........................................................................................................................10
PROIECT DE REZOLUȚIE LEGISLATIVĂ A PARLAMENTULUI EUROPEAN
referitoare la propunerea de regulament al Parlamentului European și al Consiliului de abrogare a Regulamentului (CE) nr.
1964/2005 al Consiliului privind taxele vamale aplicabile bananelor
( COM(2010)0096 – C7-0074/2010 – 2010/0056(COD) )
(Procedura legislativă ordinară: prima lectură)
Parlamentul European,
– având în vedere propunerea Comisiei prezentată Parlamentului și Consiliului ( COM(2010)0096 ),
– având în vedere articolul 294 alineatul (2) și articolul 207 alineatul (2) din Tratatul privind funcționarea Uniunii Europene, în temeiul cărora propunerea a fost prezentată de către Comisie ( C7-0074/2010 ),
– având în vedere articolul 294 alineatul (3) din Tratatul privind funcționarea Uniunii Europene,
– având în vedere articolul 55 din Regulamentul său de procedură,
– având în vedere raportul Comisiei pentru comerț internațional ( A7-0003/2011 ),
1. adoptă poziția sa în primă lectură preluând propunerea Comisiei;
2. solicită Comisiei să îl sesizeze din nou în cazul în care intenționează să modifice în mod substanțial propunerea sau să o înlocuiască cu un alt text;
3. încredințează Președintelui sarcina de a transmite Consiliului și Comisiei, precum și parlamentelor naționale poziția Parlamentului.
EXPUNERE DE MOTIVE
Comerțul cu banane
După orez, grâu și porumb, bananele se situează pe locul al patrulea în lume ca importanță în rândul culturilor agricole, aducând o contribuție majoră la securitatea alimentară.
Cu toate acestea, în majoritatea țărilor producătoare de banane această cultură este destinată exclusiv consumului intern și, ocazional, piețelor regionale; numai 20% din producția mondială se comercializează la nivel internațional.
Numai un număr redus de țări producătoare de banane participă la comerțul internațional cu banane.
Un număr mic de companii dețin controlul asupra comerțului cu banane: doar cinci companii multinaționale controlează peste 80% din tot volumul comerțului internațional cu banane.
Cu toate acestea, în ultimii ani, forța companiilor multinaționale care comercializează banane a fost erodată de forța supermarketurilor în unele piețe de importanță majoră din UE, în special în Regatul Unit.
În 2008, consumatorii din UE au cumpărat peste 5,4 milioane de tone de banane.
UE a importat aproape 90% din consumul său total de banane [72,5% din America Latină și 17% din țările din Africa, Caraibe și Pacific (ACP)].
Cinci state membre ale UE au furnizat cele 11% rămase: Cipru, Franța (departamentele de peste mări Guadelupa și Martinica), Grecia, Portugalia (Madeira și partea continentală) și Spania (Insulele Canare).
Soluționarea litigiului privind bananele
La 15 decembrie 2009, UE, un grup de țări din America Latină și SUA au ajuns la un acord cu privire la tarifele aplicate de UE importurilor de banane, încheind astfel unul dintre cele mai îndelungate și acerbe litigii din istoria recentă a sistemului de comerț multilateral.
Politicile UE privind importul de banane au făcut obiectul unei dispute în cadrul OMC care a durat un deceniu, opunând Uniunea Europeană mai multor producători de banane din America Latină și Statelor Unite ale Americii.
Pascal Lamy a salutat călduros încheierea unuia dintre „cele mai complexe din punct de vedere tehnic, sensibile din punct de vedere politic și semnificative din punct de vedere comercial litigii din istoria OMC”.
Obiectul litigiului l-a reprezentat tratamentul preferențial acordat de către UE importurilor de banane din țările ACP față de importurile din țările Americii Latine.
În fapt, regimul care reglementa importurile de banane în UE permitea pătrunderea, în fiecare an, pe teritoriul UE, fără taxe vamale, a 775 000 de tone de banane din țările ACP, în timp ce bananelor provenind de la ceilalți exportatori [furnizori care beneficiau de clauza națiunii celei mai favorizate (CNF)] li se aplica un tarif de 176 EUR pe tonă.
Multe dintre țările Americii Latine, unele numărându-se în rândul celor mai mari exportatori de banane din lume, susțineau de mult timp că acest regim de importuri favoriza ilegal importul de banane din țările ACP și încălca normele OMC privind restricțiile cantitative.
Acest litigiu a avut ca rezultat multiple hotărâri juridice pronunțate de comitete de soluționare a litigiilor, de Organul de apel și de organisme de arbitraj speciale, UE fiind nevoită să își revizuiască politicile în cauză.
Acordul conține trei elemente de bază:
- un calendar convenit de reducere a tarifelor pentru exportatorii de banane care beneficiază de clauza națiunii celei mai favorizate (CNF);
- un acord privind modul în care urmează să fie tratate „produsele tropicale” și produsele supuse „eroziunii preferințelor” în cadrul mai larg al negocierilor la nivelul OMC;
- un program de asistență financiară, în valoare de 190 de milioane EUR, destinat țărilor ACP exportatoare de banane, care urma să fie cunoscut sub denumirea de program de măsuri de însoțire pentru sectorul bananelor (BAM).
Litigiile din jurul comerțului cu banane au destabilizat climatul de producție și cel comercial din țările în cauză.
Acordul convenit va spori previzibilitatea și stabilitatea pieței mondiale a bananelor, încurajând astfel investițiile și creșterea economică, precum și acordarea unei atenții sporite problemelor mai generale legate de condițiile de producție din cadrul lanțurilor de aprovizionare cu banane.
Reduceri tarifare
Potrivit condițiilor acordului, UE urmează să își reducă treptat tarifele aplicate exporturilor de banane din America Latină de la nivelul actual de 176 EUR/tonă la 114 EUR/tonă până în 2017, an în care tariful în cauză își va atinge nivelul final de 114 EUR/tonă.
În urma unei prime reduceri de 28 EUR/tonă, aplicată retroactiv începând cu 15 decembrie 2009, data parafării acordului, tariful a scăzut la 148 EUR/tonă.
În continuare, timp de șapte ani, tariful se va reduce la începutul fiecărui an, începând cu 1 ianuarie 2011, prin aplicarea unor rate anuale (143 EUR, 136 EUR, 132 EUR, 127 EUR, 122 EUR, 117 EUR, 114 EUR).
În cazul în care nu se ajunge la un acord în cadrul Rundei de negocieri de la Doha, UE va îngheța procesul de aplicare a reducerilor pentru o perioadă de cel mult doi ani.
Acest lucru înseamnă că, în cazul în care nu se ajunge la un acord, iar UE își va fi redus deja tariful la 132 EUR/tonă, Uniunea nu va mai aplica reduceri timp de cel mult doi ani, până cel târziu la sfârșitul lui 2015, iar începând cu cel târziu 2016, UE va continua să reducă tariful în fiecare an până când acesta va atinge, cel târziu la 1 ianuarie 2019, valoarea de 114 EUR/tonă.
Acordul soluționează un conflict care a durat decenii, conținând și o clauză potrivit căreia țările exportatoare de banane din America Latină vor înceta toate acțiunile juridice împotriva UE în curs la nivelul OMC: „imediat ce OMC atestă noul calendar tarifar al UE, țările furnizoare de banane din America Latină vor înceta orice acțiune intentată în cadrul OMC împotriva UE având ca subiect comerțul cu banane și orice cerințe înaintate UE după aderarea la Uniune a noilor state membre sau după ce UE și-a modificat tariful aplicat bananelor în 2006” și nu vor urmări o reducere mai mare a tarifelor aplicate bananelor în cadrul Rundei de la Doha.
Bananele furnizate de țările ACP se vor bucura în continuare de acces la piața UE fără taxe și fără cote în temeiul unor acorduri comerciale și de dezvoltare separate, însă își vor pierde probabil cota pe piață odată cu reducerea tarifelor aplicate de UE, din cauza eficienței mai mari a producătorilor din America Latină.
Produse „tropicale ” și produse supuse „eroziunii preferințelor”
În paralel, UE, țările ACP și cele din America Latină au convenit, în cadrul negocierilor în curs privind Agenda de dezvoltare de la Doha, asupra unei abordări privind așa-zisele produse „tropicale ” și cele supuse „eroziunii preferințelor”. „Produsele tropicale” vor beneficia de reduceri tarifare mai mari, în timp ce reducerile tarifare în cazul produselor supuse „eroziunii preferințelor” de interes pentru țările ACP vor fi aplicate pe parcursul unei perioade relativ mai îndelungate.
Acordul reprezintă angajamentul final al UE privind tarifele pe care le va aplica importurilor de banane în urma negocierilor din cadrul Rundei de la Doha.
Sprijin acordat sectorului bananelor din țările ACP
Începând cu 1994, UE a acordat țărilor ACP exportatoare de banane peste 450 de milioane EUR pentru a le ajuta să se adapteze la schimbări, să producă banane prin metode mai competitive sau să își diversifice economiile către alte domenii.
În afară de ajutorul tradițional al UE, principalele țări ACP exportatoare de banane vor primi până la 190 de milioane EUR din bugetul UE ca sprijin în procesul de adaptare la noile tarife.
Comisia, împreună cu autoritatea bugetară, va examina posibilitatea majorării acestei sume cu 10 milioane EUR, în cazul în care creditele corespunzătoare devin disponibile în cadrul procedurilor bugetare anuale.
Acest ajutor are ca obiectiv îmbunătățirea competitivității, diversificarea economică și atenuarea consecințelor sociale ale adaptării.
Programul de măsuri de însoțire pentru sectorul bananelor se va aplica unui număr de zece țări ACP exportatoare de banane (Belize, Camerun, Côte d’Ivoire, Dominica, Republica Dominicană, Ghana, Jamaica, Saint Lucia, Saint Vicent și Grenadine și Suriname), inclusiv în cazul a doi exportatori netradiționali (Ghana și Republica Dominicană).
Pe lângă accentul pus în mod tradițional pe competitivitate și diversificare, programul va urmări, de asemenea, abordarea unor probleme mai generale de adaptare în domeniile ocupării forței de muncă, educației, sănătății și mediului.
Punerea în aplicare a programului ar trebui să înceapă în 2011, iar programul se va desfășura până în 2013.
Programul va include următoarele: sprijin pentru investiții care vizează îmbunătățirea competitivității, sprijin pentru politici de diversificare economică, sprijin pentru măsuri mai generale de adaptare în domeniile social, economic și de mediu.
Măsurile care vor beneficia de sprijin vor fi determinate în comun de către guvernul țării beneficiare și Comisie.
Alocația pentru fiecare țară va fi determinată de trei criterii:
- volumul comerțului cu banane cu UE;
- importanța exporturilor de banane către UE pentru economia țării în cauză;
- nivelul de dezvoltare al țării [de exemplu, clasamentul în funcție de indicele dezvoltării umane (IDU)].
Alocația reprezintă o sumă medie de 5 milioane EUR pe țară beneficiară pe an.
Preocupările țărilor ACP
Țările ACP considerate exportatori de banane tradiționali sunt preocupate de consecințele sociale, economice și politice grave ce ar putea fi provocate de acordurile privind comerțul cu banane.
Țările ACP consideră că, pentru a minimaliza eventualele pierderi suportate de țările ACP exportatoare de banane în urma acordului cu privire la comerțul cu banane și a altor concesii tarifare bilaterale acordate țărilor exportatoare de banane din America Latină, ar fi necesar un sprijin financiar mult mai important pentru măsurile de adaptare a producției și a comerțului din țările ACP exportatoare de banane.
Producătorii de banane din UE
Sectorul bananelor din UE este sprijinit prin intermediul programului POSEI (Programme d'options spécifiques à l'éloignement et l'insularité).
În urma reformei organizării comune a pieței UE în sectorul bananelor din 2006, producătorii de banane din regiunile ultraperiferice ale UE primesc 279 milioane EUR în fiecare an în cadrul acestui program.
Cu toate acestea, întrucât reforma POSEI a avut loc în 2006, în cadrul acestei reforme nu s-a ținut seama de reducerile tarifare din viitor pentru bananele importate.
Prin urmare, nu este clar dacă bugetul actual aferent programului POSEI este suficient pentru a garanta faptul că producătorii de banane din UE sunt în măsură să reziste în fața presiunilor create de liberalizarea tot mai mare a comerțului mondial cu banane.
Competitivitatea și chiar existența lor pot, așadar, fi puse în pericol în urma încheierii în cadrul OMC a acordurilor privind comerțul cu banane.
Acorduri bilaterale
Acordurile bilaterale încheiate recent cu Columbia și Peru și cu America Centrală (Costa Rica, El Salvador, Guatemala, Honduras, Nicaragua și Panama) oferă un tratament preferențial și mai avantajos exporturilor provenind din aceste țări (taxă vamală de 75 EUR/tonă până în 2020, realizată prin intermediul unor reduceri succesive).
Acest fapt va eroda și mai mult avantajul preferențial al țărilor ACP.
Ecuador, cel mai mare exportator de banane din lume, nefiind încă parte la acordurile bilaterale, este îngrijorat.
Într-adevăr, întrucât Columbia și Costa Rica, concurenții principali ai Ecuadorului în ceea ce privește exportul de banane, beneficiază de tarife mai avantajoase, acestea ar putea acapara fără dificultate cota deținută de Ecuador pe piața UE.
Deși Ecuador va beneficia de reducerile stabilite prin Acordul de la Geneva, până cel târziu în 2020 fiecare tonă de banane exportate de Ecuador către UE va suferi un dezavantaj tarifar de 39 EUR comparativ cu cei mai puternici concurenți regionali ai acestei țări.
În plus, dat fiind acest climat incert, marile întreprinderi multinaționale, precum Chiquita și Dole, ar putea renunța la Ecuador ca furnizor.
Concluzii
Raportoarea:
- ia act de Acordul privind comerțul cu banane;
- salută încheierea unuia dintre cele mai complexe din punct de vedere tehnic, sensibile din punct de vedere politic și semnificative din punct de vedere comercial litigii din istoria OMC;
- consideră că acordul convenit reprezintă o soluție, chiar dacă nu conciliază pe deplin toate interesele legitime ale părților;
- salută faptul că acordurile privind comerțul cu banane vor constitui angajamentul final asumat de UE cu privire la accesul la piața sa pentru banane, care urmează să fie inclus în rezultatele finale ale următoarelor negocieri multilaterale cu privire la accesul pe piață al produselor agricole, care vor fi încheiate în cadrul OMC (Runda de la Doha);
- este de acord cu faptul că, în urma încheierii Acordului de la Geneva, este necesară eliminarea tarifelor existente aplicate de UE țărilor cu statut CNF pentru importul de banane prin abrogarea Regulamentului (CE) nr.
1964/2005 al Consiliului din 29 noiembrie 2005 privind taxele vamale aplicabile bananelor, care a stabilit tariful aplicat în prezent la 176 EUR/tonă;
- recomandă să fie preluată propunerea Comisiei în prima lectură.
PROCEDURĂ
Titlu
Abrogarea Regulamentului (CE) nr.
1964/2005 al Consiliului privind taxele vamale aplicabile bananelor
Referințe
COM(2010)0096 – C7-0074/2010 – 2010/0056(COD)
Data prezentării la PE
17.3.2010
Comisie competentă în fond
Data anunțului în plen
INTA
24.3.2010
Raportor(i)
Data numirii
Francesca Balzani
28.4.2010
Examinare în comisie
1.6.2010
9.11.2010
1.12.2010
Data adoptării
17.1.2011
Rezultatul votului final
+:
–:
0:
17
6
Membri titulari prezenți la votul final
William (The Earl of) Dartmouth, David Campbell Bannerman, Daniel Caspary, Christofer Fjellner, Bernd Lange, Emilio Menéndez del Valle, Vital Moreira, Cristiana Muscardini, Niccolò Rinaldi, Helmut Scholz, Peter Šťastný, Keith Taylor, Iuliu Winkler, Pablo Zalba Bidegain
Membri supleanți prezenți la votul final
Josefa Andrés Barea, Francesca Balzani, Catherine Bearder, José Bové, Salvatore Iacolino, Syed Kamall, Jarosław Leszek Wałęsa
Membri supleanți [articolul 187 alineatul (2)] prezenți la votul final
Elie Hoarau, Stéphane Le Foll, Marietje Schaake
Data depunerii
20.1.2011
