Răspuns dat de dl De Gucht, în numele Comisiei
(24 martie 2010)
Comisia este de acord cu faptul că obiectivele de sănătate publică ar trebui să aibă prioritate în acordurile care conțin prevederi de proprietate intelectuală ce pot influența accesul la medicamentele esențiale.
Comisia se angajează să respecte Declarația de la Doha privind Acordul TRIPS și sănătatea publică, care reafirmă că Acordul TRIPS poate și trebuie să fie interpretat și pus în aplicare într-un mod care să sprijine dreptul membrilor Organizației Mondiale a Comerțului (OMC) de a proteja sănătatea publică și, în special, de a promova accesul la medicamente pentru toți.
Comisia Europeană a studiat cu atenție raportul privind accesul la medicamente și drepturile de proprietate intelectuală prezentat în fața Consiliului Organizației Națiunilor Unite pentru Drepturile Omului, în iunie 2009, de raportorul special al ONU în ceea ce privește dreptul fiecărei persoane de a beneficia de cea mai bună stare de sănătate fizică și mintală care poate fi atinsă.
Cu ocazia respectivă, Comisia Europeană a participat activ la dialogul interactiv cu raportorul.
Comisia și-a îndeplinit angajamentele prin punerea în aplicare la nivelul UE a deciziilor OMC care permit fabricarea și exportul sub licență obligatorie a medicamentelor generice către țările în curs de dezvoltare care au nevoie de acestea (Regulamentul 816/2006 JO L 157/1 din 9.6.2006. ).
Aceste angajamente sunt reflectate și în stabilirea unilaterală de către UE a unui mecanism de tarifare eșalonată pentru furnizarea de medicamente mai ieftine țărilor în curs de dezvoltare (Regulamentul 953/2003 JO L 135/5 din 3.6.2003. ).
În plus, Comisia finanțează și este implicată într-o serie de proiecte și programe care sprijină accesul la medicamente în țările în curs de dezvoltare.
Aceste proiecte și programe includ cercetarea, producția, achizițiile și livrarea, inclusiv controlul calității.
UE este cel mai mare furnizor de resurse în sprijinul politicilor în domeniul sănătății în țările în curs de dezvoltare și este, de asemenea, unul dintre cei mai vechi și mai importanți participanți la Fondul global de combatere a HIV/SIDA, a tuberculozei și a malariei.
În plus, Comisia este asociată la o serie de programe ale Organizației Mondiale a Sănătății (OMS) în materie de cercetare și dezvoltare și consolidare a capacităților.
În temeiul propriului său Program de cooperare din cadrul celui de-al 7-lea Program-cadru pentru cercetare și dezvoltare (2007-2013), UE a alocat o sumă totală de 6,1 miliarde EUR pentru finanțarea cercetării și dezvoltării în domeniul sănătății JO L 54/74 din 22.2.2007. .
În ceea ce privește acordurile care conțin prevederi în materie de proprietate intelectuală, Comisia nu solicită și nu va solicita prevederi care ar putea fi contrare sau ar putea aduce atingere Declarației de la Doha privind Acordul TRIPS și sănătatea publică.
Prevederile în materie de proprietate intelectuală propuse de Comisie includ o trimitere explicită la Declarația de la Doha, astfel încât să garanteze că flexibilitatea acordată prin Acordul TRIPS, în special în ceea ce privește brevetele referitoare la medicamente, poate fi utilizată pe deplin de către partenerii comerciali.
În special, Comisia propune o recunoaștere explicită a dreptului partenerilor comerciali de a-și stabili propriul regim de epuizare a drepturilor de proprietate intelectuală, care să le permită să obțină medicamente mai ieftine de pe alte piețe.
În plus, nu se impune nicio restricție în ceea ce privește utilizarea licenței obligatorii.
Prin urmare, nu va fi afectată capacitatea țărilor producătoare de produse generice de a elibera licențe obligatorii referitoare la produsele farmaceutice, inclusiv pentru exportul către țările în curs de dezvoltare și țările cel mai puțin dezvoltate.
Comisia oferă, de asemenea, asistență tehnică și cooperare în domeniul proprietății intelectuale în legătură cu accesul la medicamente.
