1.9.2010 B7-0484/2010 PROPUNERE DE REZOLUŢIE depusă pe baza întrebării cu solicitare de răspuns oral B7-0452/2010
în conformitate cu articolul 115 alineatul (5) din Regulamentul de procedură
referitoare la situația râului Iordan, în special a zonei Iordanului inferior
Hélène Flautre
,
Nicole Kiil-Nielsen
,
Margrete Auken
,
în numele Grupului Verts/ALE
PE446.564v01-00 B7‑0484/2010 Rezoluția Parlamentului European referitoare la situația râului Iordan, în special a zonei Iordanului inferior
Parlamentul European,
– având în vedere rezoluțiile sale anterioare privind Orientul Mijlociu,
– având în vedere Convenția cu privire la legile și cutumele războiului terestru din octombrie 1907, în special articolul 55 referitor la utilizarea resurselor naturale de către statul ocupant și drepturile și obligațiile acestuia,
– având în vedere cea de-a 4 Convenție de la Geneva din 1949, în special articolul 49 care interzice transferul unor grupuri ale populației dintr-un stat pe teritoriul altui stat aflat sub ocupație,
– având în vedere Convenția UNESCO privind protecția patrimoniului mondial cultural și natural semnată la 16 noiembrie 1972,
– având în vedere Tratatul de pace din 1994 încheiat între Statul Israel și Regatul Hașemit al Iordaniei,
– având în vedere Acordul interimar israelo-palestinian din 1995 privind Cisiordania și Fâșia Gaza (Acordul Oslo II), în special articolul 12 (protecția mediului) și articolul 40 (apă și canalizare) din anexa III,
– având în vedere Strategia națională a Iordaniei privind apa pentru perioada 2008-2022,
– având în vedere Declarația comună a summitului privind Mediterana, desfășurat la 13 iulie 2008 la Paris,
– având în vedere Raportul Băncii Mondiale intitulat „Evaluarea restricțiilor asupra dezvoltării sectorului apei în Palestina” din aprilie 2009,
– având în vedere Raportul organizației Amnesty International intitulat „Ape tulburi – Palestinienilor li se interzice accesul echitabil la apă” din octombrie 2009,
– având în vedere Recomandarea din 14 martie 2010 a Comitetului ad hoc privind energia, mediul și apa al Adunării Parlamentare Euro-Mediteraneene referitoare la situația din Valea Iordanului,
– având în vedere articolul 115 alineatul (5) și articolul 110 alineatul (2) din Regulamentul său de procedură,
A. întrucât râul Iordan, în special Iordanul inferior, reprezintă în Orientul Mijlociu și nu numai un peisaj cultural cu semnificație universală și extrem de important din punct de vedere istoric, simbolic, religios, ecologic, agricol și economic;
B. întrucât gestionarea defectuoasă și absența unor controale au condus la o poluare semnificativă a râului Iordan; întrucât se estimează că 98% din debitul anual al râului Iordan, care se ridică la 1,3 miliarde de metri cubi de apă dulce naturală, au fost deviate pentru a acoperi cererea de apă pentru gospodării și agricultură; întrucât apa care mai curge în prezent în Iordanul inferior provine din canalizări netratate, scurgeri din iazuri de pește, apă salină și scurgeri agricole;
C. întrucât 50% din biodiversitatea râului Iordan a dispărut din cauza devierii resurselor de apă dulce și din cauza deversării de efluenți poluați în apele sale;
D. întrucât la sfârșitul lui 2011 ar trebui să înceapă să funcționeze noi stații de tratare a apelor uzate care au ca scop să elimine efluenții poluați care se scurg în prezent în apele Iordanului inferior; întrucât, dacă nu se instituie practici solide și durabile de gestionare a resurselor de apă și nu se asigură aducțiunea unor resurse de apă dulce către Iordanul inferior în același timp cu intrarea în funcțiune a acestor stații, porțiuni mari ale râului ar putea să sece până la sfârșitul lui 2011;
E. întrucât pentru reabilitarea Iordanului inferior sunt necesare anual minimum 400-600 de milioane de metri cubi de apă;
F. întrucât Marea Moartă dispune de un ecosistem unic în lume; întrucât râul Iordan este afluentul principal al Mării Moarte, iar debitul redus în mod dramatic al Iordanului inferior reprezintă cauza primară a scăderii continue a nivelului apei Mării Moarte și reducerii cu o treime a suprafeței acesteia în mai puțin de 50 de ani;
G. întrucât deteriorarea sau dispariția oricărui element din patrimoniul cultural sau natural conduce la reducerea periculoasă a patrimoniului tuturor națiunilor de pe mapamond;
H. întrucât proiectul de aducțiune dintre Marea Moartă și Marea Roșie prevede construirea unui canal între aceste două mări, contribuind astfel la reabilitarea Mării Moarte și furnizând electricitate și apă potabilă pentru israelieni, iordanieni și palestinieni; întrucât acest proiect, care ar urma să amestece apa din Marea Roșie, bogată în sulfați, cu apa din Marea Moartă, bogată în calciu, a fost pus sub semnul întrebării de unii experți din cauză că ar putea avea consecințe grave asupra caracteristicilor naturale și ecologice unice ale Mării Moarte; întrucât Banca Mondială lucrează la un studiu de fezabilitate prin care să evalueze dimensiunile tehnice, economice, financiare, ecologice și sociale ale proiectului de aducțiune propus;
I. întrucât în Tratatul de pace dintre Statul Israel și Regatul Hașemit al Iordaniei ambele părți au acordat o importanță deosebită dezvoltării integrate a Văii Rift a Iordanului și au convenit să coopereze de-a lungul granițelor lor comune în vederea reabilitării ecologice a râului Iordan, precum și a protecției ecologice a resurselor de apă ale râului și ale Mării Moarte;
J. întrucât eforturile de salvare a Iordanului inferior au dus la cooperare între comunitățile locale israeliene, iordaniene și palestiniene care se confruntă cu aceleași provocări legate de apă; întrucât cooperarea activă dintre guverne, comunități locale și organizații ale societății civile în țările și teritoriile ocupate vizate poate reprezenta o contribuție majoră la eforturile regionale de consolidare a păcii;
K. întrucât populația palestiniană din Cisiordania se confruntă cu o acută lipsă de apă; întrucât OMS a avertizat deja că problemele în aprovizionarea cu apă cauzează creșterea numărului de îmbolnăviri de boli cu transmitere hidrică în rândul palestinienilor; întrucât agricultorii palestinieni sunt profund afectați de lipsa de apă pentru irigații, aceasta fiind, dimpotrivă, utilizată la scară largă în Israel și de colonii israelieni din Cisiordania; întrucât disponibilitatea unor resurse suficiente de apă este una dintre principalele condiții prealabile ale unui viitor stat palestinian viabil, precum și un aspect important al securității Statului Israel;
L. întrucât finanțarea din partea UE contribuie la eforturile de reducere a problemelor de mediu existente în zona Iordanului inferior,
1. atrage atenția asupra distrugerii râului Iordan, în special a zonei Iordanului inferior, și își exprimă îngrijorarea profundă cu privire la această situație;
2. solicită autorităților din țările riverane să reabiliteze râul Iordan, elaborând și implementând politici axate pe practici echilibrate, solide și durabile de gospodărire a apelor, în special în ceea ce privește cererea de apă pentru gospodării și agricultură, conservarea resurselor de apă și gestionarea apelor uzate și a efluenților agricoli și industriali, precum și să garanteze că Iordanul inferior este alimentat cu o cantitate suficientă de apă dulce;
3. solicită guvernelor Israelului și Iordaniei, precum și Autorității Palestiniene să depună eforturi într-un spirit de cooperare pentru a salva Iordanul inferior și le îndeamnă să creeze, cu sprijinul Uniunii Europene, o comisie a bazinului Iordanului, care să reprezinte un forum de cooperare trilaterală deschis și altor țări riverane;
4. solicită Israelului și Iordaniei să își onoreze pe deplin angajamentele asumate prin Tratatul de pace cu privire la reabilitarea râului Iordan și la protejarea resurselor de apă ale râului și ale Mării Moarte;
5. salută inițiativa Ministerului Mediului din Israel de a elabora un plan de referință pentru dezvoltarea teritoriului în zona Iordanului inferior; îndeamnă Guvernul Iordaniei și Autoritatea Palestiniană să lanseze inițiative similare în vederea adoptării de planuri de referință pentru reabilitarea secțiunilor râului care curg pe teritoriul lor, cu condiția ca Israelul să permită accesul Autorității Palestiniene la Iordanul inferior în conformitate cu rezoluțiile relevante ale Consiliului de Securitate al ONU și dreptul internațional; remarcă faptul că aceste planuri de referință ar putea reprezenta o bază pentru un plan regional general de reabilitare și de protejare a zonei Iordanului inferior; ia act de planurile Autorității Palestiniene de a construi un canal în vestul regiunii Ghor, preconizat în Planul Johnston din 1955, pentru irigarea zonelor riverane palestiniene din Cisiordania ocupată;
6. reamintește că proiectul de aducțiune de apă dintre Marea Moartă și Marea Roșie nu va soluționa problema degradării râului Iordan;
7. observă că orice soluție durabilă pentru reabilitarea și prezervarea mediului natural unic al zonei Iordanului inferior trebuie să se bazeze pe o abordare de dezvoltare integrată, care să includă proiecte economice, de mediu, energetice și turistice și subliniază, în acest sens, importanța implicării depline a comunităților locale în procesul decizional;
8. salută aplicarea unor metode și tehnologii din ce în ce mai avansate de gospodărire a apelor în zona Iordanului inferior, în special în Israel, și încurajează transferarea acestor metode și tehnologii către toate țările din regiune; subliniază, în acest sens, importanța Directivei-cadru privind apa și a transpunerii sale în legislația țărilor din regiune; solicită comunității internaționale, inclusiv Uniunii Europene, să își intensifice eforturile vizând asigurarea unui sprijin financiar și tehnic suplimentar pentru proiectele din acest domeniu;
9. invită Consiliul, Comisia și statele membre ale UE să se concentreze mai mult pe situația râului Iordan în cadrul relațiilor lor bilaterale și multilaterale cu țările riverane și să acorde în continuare sprijin tehnic și financiar pentru reabilitarea Iordanului, în special a zonei Iordanului inferior, și în cadrul inițiativei „Uniunea pentru Mediterana”;
10. consideră, în același timp, că planurile de acțiune din cadrul PEV cu Israelul, Iordania și Autoritatea Palestiniană ar trebui să includă o trimitere clară și concretă la procesul de reabilitare a acestei zone; recomandă călduros Comisiei să inițieze un studiu comun privind Iordanul;
11. salută cooperarea dintre comunitățile locale israeliene, iordaniene și palestiniene care se confruntă cu aceleași provocări legate de apă în zona Iordanului inferior și subliniază încă o dată importanța construirii unui climat de încredere pentru instaurarea unei păci juste și durabile în Orientul Mijlociu; salută, de asemenea, rolul activ al organizațiilor neguvernamentale, inclusiv Friends of the Earth Middle East , în eforturile de salvare a râului Iordan și solicită comunității internaționale, inclusiv Uniunii Europene, să sprijine în continuare activitățile acestor organizații;
12. subliniază încă o dată că problema gospodăririi apelor, în special o distribuție echitabilă a apei care respectă și nevoile locuitorilor din regiune, au o importanță crucială pentru o pace durabilă și pentru stabilitate în Orientul Mijlociu și subliniază necesitatea unei strategii generale vizând problemele majore legate de apă din regiune;
13. îndeamnă Israelul să asigure, inclusiv prin reducerea obstacolelor administrative, un acces sporit la resursele de apă pentru palestinienii din Cisiordania, în conformitate cu drepturile ce le revin în temeiul Acordului Oslo II și al dreptului internațional, precum și să faciliteze în regiune utilizarea de metode și tehnologii îmbunătățite de gospodărire a apei, inclusiv pentru tratarea apelor uzate;
14. încredințează Președintelui sarcina de a transmite prezenta rezoluție Consiliului, Comisiei, Înaltei Reprezentante a Uniunii Europene pentru afaceri externe și politica de securitate, guvernelor și parlamentelor statelor membre, reprezentantului Cvartetului în Orientul Mijlociu, Knessetului și guvernului israelian, parlamentului și guvernului Iordaniei, parlamentului și guvernului Libanului, Președintelui Autorității Naționale Palestiniene, Consiliului Legislativ Palestinian și guvernului și parlamentului Siriei.
