8.2.2012 B7-0050/2012/rev.
PROPUNERE DE REZOLUŢIE depusă pe baza declaraţiilor Consiliului şi Comisiei
în conformitate cu articolul 110 alineatul (2) din Regulamentul de procedură
referitoare la situaţia din Ungaria ( 2012/2511(RSP) )
Manfred Weber
,
Simon Busuttil
,
Kinga Gál
,
József Szájer
,
Marco Scurria
,
Salvatore Iacolino
în numele Grupului PPE
PE479.476v01-00 B7‑0050/2012 Rezoluţia Parlamentului European referitoare la situaţia din Ungaria ( 2012/2511(RSP) )
Parlamentul European ,
– având în vedere dispoziţiile Uniunii Europene privind valorile şi libertăţile fundamentale, în special articolele 2, 3 şi 6 din Tratatul privind Uniunea Europeană şi articolul 130 din Tratatul privind funcţionarea Uniunii Europene,
– având în vedere articolul 110 alineatul (2) din Regulamentul său de procedură,
A. întrucât, la 12 aprilie 2011, Parlamentul ungar a adoptat noua lege fundamentală a Ungariei, noua Constituţie, care a fost votată de către 262 de membri din Parlamentul de 386 de locuri;
B. întrucât noua Constituţie a înlocuit vechea Constituţie comunistă din 1949 şi întrucât Ungaria era singura ţară din Europa Centrală care nu adoptase o nouă lege fundamentală de la căderea comunismului;
C. întrucât noua Constituţie a încorporat pe deplin Carta drepturilor fundamentale şi întrucât a fost instituit un nou sistem electoral, mai echitabil, care asigură reprezentarea minorităţilor în Parlament;
D. întrucât reprezentarea cetăţenilor de către Parlamentul lor, ales în mod democratic, constituie una dintre fundamentele esenţiale ale societăţilor democratice europene şi este recunoscută ca atare în tratatele europene şi în Cartea drepturilor fundamentale a UE;
E. întrucât Comisia Europeană a ridicat problema câtorva aspecte legislative, care trebuie clarificate,
1. respinge atacurile nefondate la adresa Ungariei, care pun la îndoială angajamentele democratice ale guvernului ungar; afirmă că este necesară o analiză neutră, bazată pe fapte, a Comisiei Europene;
2. afirmă că statele membre deţin competenţa suverană de a-şi adopta propriile constituţii şi că acest principiu corespunde suveranităţii popoarelor în ceea ce priveşte autodeterminarea prin democraţie;
3. reiterează că legislaţia Uniunii respectă competenţa statelor membre de a-şi adopta propriile constituţii, cu respectarea principiilor şi valorilor UE;
4. consideră că toate statele membre trebuie să respecte pe deplin, în practica lor legislativă şi administrativă, legislaţia UE şi că orice lege, inclusiv legea fundamentală a oricărei ţări care este membră a UE sau candidată la aderare, trebuie să reflecte şi să fie în conformitate cu valorile europene de bază: principiile democratice, statul de drept şi drepturile fundamentale;
5. sprijină Comisia Europeană în rolul asumat de a se asigura că legislaţiile naţionale respectă atât tratatele Uniunii Europene, cât şi valorile europene de bază şi, în acest context, susţine evaluarea în curs efectuată de aceasta în ceea ce priveşte noua lege fundamentală din Ungaria;
6. invită guvernul ungar să conlucreze îndeaproape cu Comisia Europeană, pentru a se asigura că noua legislaţie naţională respectă legislaţia UE şi, dacă este cazul, să aducă modificările necesare;
7. susţine, în baza tratatelor europene, recomandările Comisiei referitoare la respectarea legislaţiei UE de către noua lege fundamentală ungară, sub controlul Curţii de Justiţie a Uniunii Europene;
8. încredinţează Preşedintelui sarcina de a transmite prezenta rezoluţie Comisiei, Consiliului, guvernelor şi parlamentelor statelor membre, precum şi preşedintelui Republicii Ungare.
