Cultivarea OMG-urilor: PE susține dreptul național de a interzice cultivarea
Mediu
Şedinţe plenare
2011-07-05 - 14:17
Statele membre UE ar trebui să dispună de flexibilitatea necesară pentru a interzice sau a restricționa cultivarea OMG-urilor.
Statele membre vor putea argumenta aceste decizii folosind inclusiv argumente legate de protecția mediului, se arată în legislația adoptată marți, 5 iulie, de către deputații europeni.
Revizuirea legislației existente - adoptată cu 548 voturi pentru, 84 împotrivă și 31 abțineri - va fi transmisă Consiliului pentru discuții suplimentare.
Raportoarea PE Corinne Lepage (ALDE, FR) a declarat următoarele în cadrul dezbaterii: "Sunt încântată că Parlamentul a ajuns la un acord cu privire la un subiect așa de dificil precum OMG-urile, care de mulți ani este o cauză de preocupare pentru cetățeni.
În cazul în care Consiliul reușește să adopte o poziție comună, acest acord echilibrat va oferi statelor membre și regiunilor dreptul de a nu cultiva OMG-uri dacă nu doresc acest lucru."
Motive pentru interzicerea cultivării OMG-urilor
Comisia Europeană a propus să ofere statelor membre dreptul de a interzice aceste culturi, fără însă a putea folosi motive legate de evaluarea efectului advers asupra sănătății și a mediului, care ar putea rezulta din diseminarea deliberată sau din introducerea pe piață a OMG-urilor.
Pentru o oferi o bază legală mai puternică, în contextul regulilor privind comerțul internațional, Parlamentul a insistat că statele membre să aibă libertatea de a utiliza motive legate de impactul asupra mediului pentru interzicerea culturilor modificate genetic.
Acestea ar putea include - prevenirea dezvoltării rezistenței la pesticide, prezervarea biodiversității sau absența datelor privind impactul negativ potențial al diseminării OMG-urilor asupra mediului.
Costul contaminării
Potrivit deputaților, toate statele membre trebuie să întreprindă măsurile necesare pentru prevenirea contaminării culturilor convenționale sau ecologice și să asigure că poluatorul plătește pentru toate efectele sau daunele neintenționate care ar putea apărea ca urmare a diseminării deliberate sau a introducerii pe piață a unor OMG-uri.
Actualizarea controalelor de siguranță
Autorizarea și controalele de siguranță la nivel european vor continua să fie o pre-condiție pentru culturile modificate genetic.
Comisia Europeană ar trebui să garanteze adoptarea de noi orientări privind evaluarea riscurilor pe care le prezintă OMG-urile.
Aceste orientări nu ar trebui să se bazeze doar pe principiul echivalenței substanțiale sau pe criteriul evaluării comparative a siguranței, ci ar trebui să permită identificarea clară a efectelor directe și indirecte pe termen lung, precum și a incertitudinilor științifice.
În prezent, două varietăți de culturi modificate genetic au primit aprobarea UE de a fi cultivate: o anumită specie de porumb și un tip de cartof adaptat pentru producția de amidon.
În momentul de față, puține state membre UE cultivă aceste culturi în scop comercial iar unele dintre ele (Austria, Franța, Grecia, Ungaria, Germania și Luxemburg) au aplicat interdicții în cadrul așa-numitei "clauze de salvgardare", ținând cont de regulile existente.
20110705IPR23305 Textele adoptate vor fi disponibile aici (selectați 5 iulie 2011) Urmăriți dezbaterea în direct (selectați 5 iulie 2011) Profilul raportoarei Corinne Lepage (ALDE, FR)
RO
1
LINK
/activities/plenary/ta/calendar.do?language=RO
RO
2
LINK
/wps-europarl-internet/frd/vod/research-by-date?language=ro
RO
3
LINK
/members/public/yourMep/view.do?name=Lepage&partNumber=1&language=RO&id=97076
-//EP//DTD IM-PRESS 20050901 IPR DOC XML V0//EN
-//EP//STYLESHEET IM-PRESS 20050901 IPR DOC XML V0//EN
