Întrebarea cu solicitare de răspuns oral O-000310/2011
adresată Comisiei
Articolul 115 din Regulamentul de procedură
Franziska Katharina Brantner
,
Margrete Auken
în numele Grupului Verts/ALE Subiect: Acțiunea UE de protecție a societății civile în Israel - atacuri de răzbunare și proiecte de lege privind ONG-urile în Knesset
Organizațiile de apărare a drepturilor omului și mișcarea pentru pace din Israel fac din ce în ce mai des obiectul unor amenințări fizice și juridice.
La 7 noiembrie 2011, Hagit Ofran, director responsabil cu monitorizarea coloniilor la ONG-ul israelian „Peace Now”, a fost din nou atacat și amenințat cu moartea.
Se pare că acest atac are o legătură cu recentul val de acțiuni de răzbunare împotriva ONG-urilor care apără drepturile omului și promovează pacea în Israel în general, și în moschee, în cimitirele și restaurantele arabe din Israel și Cisiordania.
În Knesset au fost prezentate două proiecte de legi care, dacă vor fi adoptate, vor diminua considerabil posibilitatea organizațiilor pentru drepturile omului și a altor ONG-uri care susțin procesul de pace, precum „Bt'Selem”, „Peace Now” și „Breaking the Silence”, de a-și continua activitățile.
Proiectul de lege Kirschenbaum propune ca toate finanțările acordate de guvernele străine ONG-urilor israeliene să fie taxate cu 45%.
În justificarea care însoțește proiectului de lege sunt specificate, printre altele, UE, Marea Britanie, Spania, Germania și Irlanda, care sunt acuzate de ingerință în afacerile interne ale Israelului prin faptul că finanțează organizațiile de apărare a drepturilor omului.
Legea este susținută de unii membri ai guvernului israelian.
Proiectul de lege Akunis propune ca ajutorul extern acordat ONG-urilor israeliene să fie plafonat la 20 000 NIS (4000 EUR) pe an.
În justificarea proiectului se afirmă clar că scopul legii este limitarea finanțărilor acordate ONG-urilor de către UE și ONU.
Legea a fost inițial susținută de prim-ministrul Benjamin Netanyahu, deși acum el a suspendat examinarea în Parlament a acestor două controversate proiecte.
Suntem profund îngrijorați de aceste atacuri la adresa activităților pașnice ale ONG-urilor în domeniile drepturilor omului, drepturilor minorităților, răspunderii guvernamentale și păcii.
Considerăm, de asemenea, extrem de îngrijorător faptul că, în pofida relațiilor sale speciale cu UE, Israelul acuză UE și câteva state membre de interferență în afacerile sale interne și de securitate.
Cum se va asigura Înalta Reprezentantă că, în toate contactele cu guvernul israelian, UE va comunica clar că izbucnirile violente și intimidante de răzbunare nu pot fi tolerate și trebuie combătute ferm, iar autorii lor trebuie aduși în fața justiției?
Cum va acționa Înalta Reprezentantă pentru a face Israelul să-și onoreze obligațiile de a proteja libertatea de exprimare, prevăzute explicit în Acordul de asociere UE - Israel?
Dacă legile privind ONG-urile vor intra în vigoare, care vor fi consecințele asupra parteneriatului UE - Israel?
