Întrebarea cu solicitare de răspuns scris E-010050/2010
adresată Comisiei
Articolul 117 din Regulamentul de procedură
Rareş-Lucian Niculescu (PPE)
(7 decembrie 2010)
Subiect: Riscul compromiterii recoltelor de cereale, pe fondul temperaturilor ridicate din Europa de Sud-Est
În statele membre din Sud-Estul Europei s-au înregistrat în luna noiembrie temperaturi cu mult peste nivelul normal pentru această perioadă a anului.
Agricultorii anticipează viitoare probleme legate de riscul compromiterii recoltelor, în special de cereale, în ipoteza unui îngheţ brusc şi a absenţei precipitaţiilor specifice sezonului de iarnă.
De asemenea, agricultorii anticipează o dezvoltare a dăunătorilor pe fondul temperaturilor ridicate.
Având în vedere că această situaţie se suprapune pe actuala criză a cerealelor cu care se confruntă UE, Comisia este rugată să precizeze dacă are în vedere măsuri de sprijin alternative celor în vigoare, în ipoteza unei noi situaţii de criză legată de recolta viitoare.
