Deputaţii adoptă raportul anual privind drepturile omului
Drepturile omului
2007-04-26 - 18:07
Parlamentul a adoptat, joi, la Strasbourg, raportul său anual privind drepturile omului, întocmit de Simon Coveney (PPE-DE, IE).
Deputaţii şi-au exprimat în special îngrijorarea cu privire la situaţiile din Rusia, China şi Iran.
Uniunea Europeană şi instituţiile sale au fost, totodată, criticate.
Raportul 2006 evaluează activităţile Comisiei şi Consiliului în ce priveşte drepturile omului - şi performanţa generală a Parlamentului în domeniu.
El îşi focalizează atenţia asupra politicilor de drepturile omului ale Uniunii, asupra reacţiilor Uniunii faţă de încălcările acestor drepturi, şi formulează recomandări.
Cazuri de încălcare a drepturilor omului
Situaţia drepturilor omului în China constituie o problemă de "maximă îngrijorare" şi ar trebui să "fie analizată mai atent", notează deputaţii europeni.
Ei subliniază, în acelaşi timp, nevoia consolidării şi îmbunătăţirii dialogului UE-China în materie de drepturile omului.
Parlamentul cere Consiliului şi Comisiei "să aducă în discuţie problema Tibetului" în convorbirile cu guvernul de la Beijing.
Relaţiile comerciale ale Uniunii cu Beijing-ul, estimează deputaţii europeni, ar trebui să fie stabilite în funcţie de reforma în domeniul drepturilor omului.
Exprimându-şi "profunda îngrijorare privind deteriorarea situaţiei drepturilor omului" în Iran - în special "intensificarea reprimării apărătorilor drepturilor omului" - Parlamentul "cere Consiliului să-şi exprime îngrijorarea privind această situaţie în toate convorbirile cu guvernul iranian".
Parlamentul cere, totodată, Comisiei să se folosească de Iniţiativa Europeană pentru Democraţie şi Drepturile Omului pentru a promova contactele şi cooperarea cu societatea civilă iraniană.
Parlamentul a formulat critici puternice la adresa guvernului Rusiei - menţionând situaţia din Cecenia, modalitatea de a fi trataţi apărătorii drepturilor omului şi libertatea de exprimare.
Deputaţii "deplâng, în raport, legislaţia rusă care limitează activităţile organizaţiilor neguvernamentale", la fel faptul că "ziariştii şi apărătorii drepturilor omului au fost deseori ameninţaţi".
În raport sunt menţionate, totodată, asasinarea Annei Politkowskaja, presupusa implicare rusă în otrăvirea lui Alexander Litvinenko şi tratamentul inuman aplicat lui Mikhail Khodorkovsky în timpul aflării sale în închisoare.
Parlamentul "cere Comisiei şi Consiliului să trateze aceste subiecte cu autorităţile ruse, la cel mai înalt nivel".
"Exprimându-şi regretul că Uniunea nu a acţionat mai unilateral pentru a convinge guvernul sudanez să accepte o forţă internaţională de pace în Darfur, raportul cere Uniunii să sprijine desfăşurarea unei astfel de forţe şi să "consolideze zona de interzicere aeriană la Darfur".
Consiliul, menţionează raportul, ar trebui să convină "un plan cu sancţiuni specifice pentru regimul de la Khartoum (...), dacă acesta nu acţionează conform cererilor comunităţii internaţionale.
Alte precizari din raport:
recunoaşte încercările de a se stabili un dialog pe tema drepturilor omului cu Uzbekistan , dar consideră că un astfel de dialog n-ar trebui să ducă în mod automat la "ridicarea sancţiunilor (...) dacă nu se înregistrează progrese în domeniul drepturilor omului şi al democraţiei":
există îngrijorări privind "progresele limitate" în domeniul drepturilor omului în Turcia;
cere adoptarea unor sancţiuni "mai eficiente" împotriva guvernului din Myanmar , în urma deteriorării situaţiei drepturilor omului;
propune extinderea mecanismului internaţional temporar şi găsirea unor soluţii de reluare a ajutoarelor directe către teritoriile Palestiniene;
cere Comisiei "să-şi revizuiască politica faţă de Libia ”, dat fiind eşecul autorităţilor de la Tripoli de a asigura un proces corect celor cinci asistente medicale bulgare şi medicului palestinian acuzat că au infectat în mod intenţionat copii cu virusul HIV;
cere Consiliului şi Comisiei să recomande guvernului american "să judece sau să elibereze" deţinuţii de la Baza Guantanamo, "conform legislaţiei internaţionale";
subliniază nevoia sprijinirii opoziţiei politice din Belarus;
cere Uniunii să includă problema persecuţiilor în baza orientării sexuale în discuţiile pe tema drepturilor omului, pe care le poartă cu terţe ţări.
Critici la adresa Uniunii Europene privind drepturile omului
Raportul precizează unele critici la adresa activităţilor instituţiilor europene în domeniul drepturilor omului.
În text se cere Consiliului să explice "cum a fost posibil ca Belarus să fie aleasă într-o instanţă de guvernare a Organizaţiei Internaţionale a Muncii (OIM) în iunie 2005" - deşi "patru state majore ale Uniunii au calitatea de membru permanent în această instanţă".
El notează, totodată, "cu totală stupefacţie", suspendarea provizorie a ajutoarelor umanitare spre Irak, în pofida "situaţiei dezastruoase care-i afectează pe cetăţenii irakieni, în special pe refugiaţi".
Recomandări
Deputaţii consideră că Preşedinţiile Uniunii ar trebui să promoveze în continuare abolirea pedepsei cu moartea; Consiliul ar trebui să "reevalueze procedura stabilirii listelor cu grupările teroriste, iar Comisia, în calitate de preşedinte al Procesului Kimberley în 2007, ar trebui să consolideze mecanismul desemnat să stopeze conflictul diamantelor.
Raportul se încheie cu o serie de recomandări la adresa Consiliului şi a Comisiei.
Ambele instituţii, insistă deputaţii europeni, ar trebui să ridice problema situaţiei apărătorilor drepturilor omului în toate dialogurile politice.
20070426IPR05964
-//EP//DTD IM-PRESS 20050901 IPR DOC XML V0//EN
-//EP//STYLESHEET IM-PRESS 20050901 IPR DOC XML V0//EN
