Întrebarea cu solicitare de răspuns scris E-010196/2010
adresată Comisiei
Articolul 117 din Regulamentul de procedură
Corina Creţu (S&D)
(9 decembrie 2010)
Subiect: Siguranța la locul de muncă și drepturile angajaților
O serie de cazuri recente de accidente de muncă și abuzuri ale angajatorilor aduc în atenție problema respectării drepturilor angajaților din Italia, în special în sectorul construcțiilor.
În luna septembrie, un lucrător român a murit strivit, provocând indignare generală, inclusiv a președintelui Italiei, față de creșterea numărului accidentelor de muncă.
În numai doi ani bilanțul sumbru al românilor accidentați la locul de muncă s-a dublat în Italia.
Problema lipsei siguranței la locul de muncă este însoțită de nerespectarea altor drepturi fundamentale ale angajaților, cum este plata muncii efectuate.
În octombrie, un lucrător român a fost bătut de angajatori pentru că și-a cerut salariul.
Munca la negru și munca la gri - în regim part-time - cunosc o expansiune îngrijorătoare în condițiile recesiunii economice.
Are Comisia în vedere măsuri pentru îmbunătățirea siguranței la locul de muncă și a respectării drepturilor lucrătorilor?
