ÎNTREBARE CU SOLICITARE DE RĂSPUNS SCRIS E-3393/09
adresată de Sophia in 't Veld (ALDE) , Marco Cappato (ALDE) , Marco Pannella (ALDE) , Jeanine Hennis-Plasschaert (ALDE) , Renate Weber (ALDE) și Baroness Sarah Ludford (ALDE)
Consiliului
(7 mai 2009)
Subiect: Iniţiativele UE împotriva pedepsei cu moartea în Irak și persecutarea persoanelor lesbiene, homosexuale, bisexuale și transsexuale (LGBT)
În conformitate cu un raport întocmit de Amnesty International emis la 20 martie 2009 http://www.amnesty.org/en/news-and-updates/news/scores-face-execution-iraq-six-years-after-invasion-20090320 , aproximativ 130 de persoane urmează să fie executate în Irak, date confirmate de Consiliul Judiciar Suprem în numele guvernului irakian.
Potrivit raportului, autorităţile intenţionează să realizeze execuţii în serii a câte 20 de persoane pe săptămână.
Pedeapsa cu moartea a fost suspendată timp de mai bine de un an în urma invaziei din Irak, dar a fost reintrodusă la 8 august 2004.
De atunci, sute de oameni au fost condamnaţi la moarte în 2008 (cel puţin 285 de persoane au fost condamnate la moarte și cel puţin de 34 au fost executate), în 2007 (cel puţin 199 de persoane au fost condamnate la moarte și cel puţin de 33 au fost executate) și în 2006 (cel puţin 65 de persoane au fost executate).
Cifrele reale ar putea fi mult mai ridicate întrucât nu există statistici oficiale privind numărul prizonierilor care urmează să fie executaţi.
Majoritatea celor care așteaptă în prezent să fie executaţi este posibil să fi fost condamnaţi la moarte de Consiliul Penal Central din Irak (CCCI), ale cărui proceduri încalcă sistematic standardele internaţionale în ceea ce privește dreptul la un proces echitabil.
Este posibil ca unele persoane să fi fost condamnate pentru infracţiuni precum crime sau răpiri pe baza unor mărturii obţinute, conform declaraţiilor acestora, sub tortură în perioada de detenţie preventivă de forţele de securitate irakiene.
Declaraţiile privind tortura nu sunt în prezent investigate în mod corespunzător sau nu sunt investigate deloc de către CCCI.
Torturarea prizonierilor deţinuţi de forţele de securitate irakiene este în continuare foarte răspândită.
Grupurile LGBT irakiene și internaţionale raportează faptul că un număr de persoane LGBT ar putea fi, de asemenea, executate datorită orientării sexuale a acestora, afirmând că, din decembrie, aproximativ 60 de homosexuali au fost uciși în urma unei campanii derulate de poliţie în vederea eliminării persoanelor homosexuale din această ţară.
Având în vedere această situaţie, Amnesty International a solicitat o acţiune urgentă și concertată din partea guvernului irakian vizavi de aceste execuţii http://iraqilgbtuk.blogspot.com/ .
Potrivit unui articol din presă http://www.nu.nl/algemeen/1950353/homos-op-iraakse-dodenlijst.html din 17 aprilie, în orașul Sadr, o grupare irakiană a întocmit o listă a morţii cuprinzând persoanele potenţial homosexuale și a lipit afișe conţinând ameninţări cu moartea.
Consiliul are cunoștinţă de această situaţie?
Care sunt iniţiativele diplomatice și politice pe care le va lua pentru a garanta că Irakul nu va trece la execuţii, că legislaţia va fi modificată prin scoaterea în afara legii a pedepsei cu moartea, că persoanele LGBT vor fi protejate de autorităţi împotriva abuzurilor poliţiei și a persecuţiei din partea unor grupări private și că se va acorda azil în statele membre ale UE persoanelor persecutate în Irak și celor care riscă pedeapsa capitală în cazul repatrierii?
