Răspuns dat de dl Cioloș în numele Comisiei
(24 august 2010)
Programul național de dezvoltare rurală (PNDR) al României, aprobat de Comisie, vizează finanțarea acordată din Fondul european agricol pentru dezvoltare rurală (FEADR) pe baza unor criterii de selecție, pentru a alege cererile care răspund cel mai bine nevoilor țării, identificate în Planul strategic național.
Procedura și criteriile de selecție pentru fiecare măsură sunt, de asemenea, stabilite în PNDR.
Ținând seama de împărțirea responsabilităților între Comisie și statele membre și pe baza principiului managementului comun, gestionarea și implementarea PNDR este responsabilitatea autorității de management.
Acest lucru presupune că, printre altele, autoritatea de management stabilește normele aplicabile cererilor de propuneri și determină grila de notare în vederea aplicării criteriilor de selecție (modificând-o dacă consideră că este necesar), în urma consultării comitetului de monitorizare, și derulează procesul de selecție în mod corespunzător.
Pe de altă parte, în cadrul procedurii de închidere a conturilor, serviciile Comisiei fac vizite periodice în statele membre pentru a verifica dacă toate procedurile necesare sunt aplicate corect.
În cazul constatării unor nereguli, Comisia poate decide să aplice sancțiuni financiare.
Conform informațiilor primite până în prezent de la autoritățile române, din totalul de 583 de proiecte selectate pentru această măsură, 241 vizează infrastructura de apă, reprezentând cheltuieli eligibile în valoare totală de 639 de milioane de euro, iar 339 vizează infrastructura de drum, cu o valoare totală a cheltuielilor eligibile de 867 de milioane de euro.
Merită de asemenea menționat că multe proiecte integrate (proiecte care vizează atât infrastructura de drum, cât și cea de apă) sunt clasificate numai la componenta principală.
Deocamdată nu sunt disponibile date mai detaliate.
Pe baza informațiilor din scrisoarea dumneavoastră, Comisia nu constată nicio neregulă sau încălcare a dispozițiilor regulamentelor UE aplicabile sau chiar a PNDR.
Cu toate acestea, Comisia înțelege preocupările distinsului membru cu privire la perioada scurtă dintre modificarea grilei de notare (pe baza criteriilor de selecție) și lansarea cererii de propuneri.
Acest aspect va fi abordat și discutat de serviciile Comisiei cu autoritatea de management a PNDR cu ocazia întâlnirilor periodice.
