14.9.2009 B7-0057/2009 PROPUNERE DE REZOLUȚIE depusă pe baza întrebării cu solicitare de răspuns oral B7‑0208/2009
în conformitate cu articolul 115 alineatul (5) din Regulamentul de procedură
referitoare la criza din sectorul produselor lactate
Ilda Figueiredo
,
Willy Meyer
,
Patrick Le Hyaric
,
Marie-Christine Vergiat
,
João Ferreira
în numele Grupului GUE/NGL
PE428.661v01-00 B7‑0057/2009 Rezoluția Parlamentului European referitoare la criza din sectorul produselor lactate
Parlamentul European,
– având în vedere întrebarea din 2 septembrie 2009 adresată Comisiei privind criza din sectorul produselor lactate ( O-0085/2009 - B7-0208/2009 ),
– având în vedere articolul 115 alineatul (5) și articolul 110 alineatul (2) din Regulamentul său de procedură,
A. întrucât producătorii de lapte trec printr-o gravă criză cauzată de scăderea accentuată a prețurilor de producător - o scădere de aproximativ 50% (de la 0,40 EUR la 0,20 EUR pe litru de lapte);
B. întrucât costurile de producție sunt ridicate, prețurile principalilor factori de producție (hrana pentru animale, îngrășămintele, combustibilul, substanțele fertilizante, medicamentele) crescând cu 50% până la 100%, fapt justificat anul trecut prin escaladarea prețului petrolului;
C. întrucât criza prin care trece sectorul produselor lactate își are originea în alegerile greșite făcute în cadrul reformelor succesive ale politicii agricole comune (PAC), care sacrifică agricultorii mici și mijlocii în interesul unor sectoare cum ar fi industria și serviciile, cu privire la care UE poartă negocieri în cadrul Organizației Mondiale a Comerțului și în vederea altor tratate de liber schimb;
D. întrucât reformele succesive ale PAC au urmărit întotdeauna interesele industriei agricole, care, prin intermediul liberalizării depline a piețelor agricole, inundă piața cu produse la prețuri convenabile, cauzând o concentrare a terenurilor, a producției agricole și a comercializării și punând în pericol supraviețuirea agricultorilor mici și mijlocii în multe țări din UE;
E. întrucât în țările UE, cea mai mare parte a producției provine de la micii producători, care, confruntați cu reforma progresivă a sectorului, cu scăderea prețurilor care se constată în prezent și cu dificultățile inerente activității lor, vor fi nevoiți să abandoneze producția, creând riscul ca regiuni întinse să rămână fără activitate agricolă, provocând degradarea terenurilor și deșertificarea zonelor rurale;
F. întrucât criza prin care trece sectorul produselor lactate și care afectează mii de producători a condus la protestele îndreptățite ale acestora, care revendică prețuri echitabile ale producției și ajutor pentru continuarea activității;
G. întrucât anunțata încetare a sistemului cotelor de lapte în 2015 și creșterea anuală cu 1% (2,5 milioane de litri) până în 2015 au avut ca efect concret legalizarea excedentelor existente în unele țări care produceau mai mult decât cotele aferente lor și exportul acestora la prețuri reduse, inundând piețele și cauzând scăderea prețurilor sub costul final;
H. întrucât situația actuală din sectorul produselor lactate este generată, de asemenea, de puterea dominantă pe care au dobândit-o marile grupuri de distribuție în UE, precum și de procesul de liberalizare a piețelor agro-alimentare care, în urma negocierilor succesive din cadrul Organizației Mondiale a Comerțului (OMC), a fost aprobat de UE;
I. întrucât condițiile și cerințele impuse de marii distribuitori în relațiile lor cu industria micșorează sau chiar elimină marjele producătorilor mici și mijlocii;
J. întrucât Consiliul extraordinar privind agricultura din 7 septembrie nu a modificat niciunul din factorii care se află la originea crizei prin care trece sectorul produselor lactate, și anume liberalizarea sectorului, anunțata încetare a sistemului cotelor de lapte și creșterea anuală cu 1% a cotelor până în 2015, ci s-a limitat la a lua măsuri paliative,
1. consideră că măsurile prezentate de Comisie și deciziile Consiliului din 7 septembrie nu corespund nevoilor producătorilor mici și mijlocii, continuând pe linia liberalizării depline a sectorului în 2015 și a aplicării deciziilor anterioare care au condus la situația actuală;
2. solicită reajustarea cotelor de lapte, adaptate la nevoilor fiecărei țări, precum și anularea creșterii anuale de 1% până în 2015;
3. consideră că criza economică a dus la o scădere a puterii de cumpărare și la diminuarea cererii de produse lactate, produse de bază pentru alimentația umană; solicită luarea de măsuri urgente pentru sporirea puterii de cumpărare a grupurilor defavorizate;
4. sprijină o intervenție imediată a Comisiei Europene, care să retragă stocurile de lapte, pentru a garanta un preț minim superior costului de producție pentru producătorii mici și mijlocii și pentru exploatațiile familiale;
5. propune un ajutor financiar din partea Comisiei Europene pentru organismele naționale responsabile cu controlul prețurilor de consum practicate de lanțurile de distribuție și de comercializare ale produselor agro-alimentare, precum și monitorizarea prețurilor factorilor de producție, cum ar fi hrana pentru animale, pesticidele și substanțele fertilizante;
6. susține crearea unui fond extraordinar la nivel comunitar pentru sprijinirea sectorului produselor lactate, care să vizeze producătorii și țările cele mai afectate, precum și stabilirea unor noi ajutoare pentru producția de lapte și carne, legate de hrana pentru animale bazată pe culturile furajere și pășunile permanente locale; consideră că acest fond trebuie, de asemenea să susțină un plan de intervenție pentru retragerea vițeilor nou-născuți și a vacilor pentru sacrificare;
7. sprijină stabilirea unor mecanisme rapide de anticipare și plăți imediate către producători, precum și sprijin și ajutoare pentru venit și pentru investiții;
8. sprijină încetarea obligației de a importa produse lactate, precum și a acordului OMC din 1994 privind agricultura; susține, de asemenea, necesitatea eliminării importurilor la prețuri reduse și a punerii în aplicare a unui tratament preferențial pentru producția locală în sectorul produselor lactate;
9. consideră că este necesară o reformă urgentă a PAC, cu prețuri echitabile, în special pentru agricultorii mici și mijlocii și pentru exploatațiile familiale, cu ajutoare legate cât mai strâns de producție, cu o distribuție echitabilă a ajutoarelor între producători, produse și țări, cu plafoane și modulări, care să aibă ca obiectiv principal creșterea producției alimentare pe întreg teritoriul țărilor din UE, în vederea asigurării securității și autonomiei alimentare;
10. încredințează Președintelui sarcina de a transmite prezenta rezoluție Consiliului, Comisiei și parlamentelor statelor membre.
