P6_TA(2008)0020
Al doilea Forum privind guvernarea internetului (Rio de Janeiro, 12-15 noiembrie 2007)
B6-0041/2008
Rezoluţia Parlamentului European din 17 ianuarie 2008 privind cel de-al doilea Forum privind guvernarea internetului, desfăşurat la Rio de Janeiro în perioada 12-15 noiembrie 2007
Parlamentul European,
–
având în vedere Rezoluţia sa din 23 iunie 2005 privind societatea informaţională JO C 133 E, 8.6.2006, p.
140.
,
–
având în vedere Rezoluţia sa din 14 martie 2006 privind o societate informaţională europeană pentru creștere și ocuparea forței de muncă JO C 291 E, 30.11.2006, p.
133.
,
–
având în vedere Declarația de principii de la Geneva și Planul de acțiune ale Reuniunii mondiale la nivel înalt privind societatea informațională (WSIS), adoptate la Geneva la 12 decembrie 2003,
–
având în vedere Comunicarea Comisiei intitulată "Către un parteneriat global în cadrul societăţii informaţionale: traducerea principiilor de la Geneva în acţiuni" ( COM(2004)0480 ),
–
având în vedere Angajamentul şi Agenda de la Tunis al WSIS, adoptate la Tunis la 18 noiembrie 2005,
–
având în vedere comunicarea Comisiei intitulată către un parteneriat global în societatea informaţională : urmarea fazei Tunis a Reuniunii mondiale la nivel înalt privind societatea informațională (WSIS) ( COM(2006)0181 ),
–
având în vedere contribuţia Consiliului Europei din 10 august 2007 la cel de-al doilea Forum privind guvernarea internetului, desfăşurat la Rio de Janeiro, între 12 şi 15 noiembrie 2007,
–
având în vedere articolul 103 alineatul (2) din Regulamentul său de procedură,
A.
întrucât obiectivul Forumurilor pentru guvernarea internetului (FGI) este îndeplinirea mandatului Reuniunii mondiale la nivel înalt privind societatea informaţională în ceea ce priveşte organizarea de forumuri pentru un dialog politic democratic, transparent şi multilateral;
B.
întrucât rolul şi funcţia principale ale FGI sunt de a discuta un număr mare de chestiuni legate de guvernarea internetului şi, dacă este cazul, de a prezenta recomandări comunităţii internaţionale;
C.
întrucât primul FGI s-a desfăşurat la Atena în perioada 30 octombrie-2 noiembrie 2006 şi a identificat anumite chestiuni şi modalităţi de dezbatere, cum ar fi coaliţiile dinamice, care au fost aprofundate la Rio şi care vor fi urmărite în viitoarele FGI;
D.
întrucât cel de-al doilea FGI s-a desfăşurat la Rio de Janeiro în perioada 12-15 noiembrie 2007 şi a atras mai mult de 2000 de participanţi;
E.
întrucât delegaţiile
ad hoc
trimise de Parlamentul European au avut un rol fundamental în ceea ce priveşte promovarea valorilor europene şi interacţiunea cu organizaţiile societăţii civile şi cu reprezentanţii parlamentelor naţionale prezenţi la aceste evenimente, în cooperare cu Comisia;
F.
întrucât tehnologiile informației și comunicării (TIC) au un rol-cheie în atingerea Obiectivelor de Dezvoltare ale Mileniului;
G.
întrucât una dintre principalele preocupări ale Europei în ceea ce priveşte TIC este atenuarea diferenţelor de infrastructură digitală atât la nivel regional, cât şi la nivel global;
H.
întrucât principalele priorităţi ale Uniunii Europene şi ale Consiliului Europei în cadrul celui de-al doilea FGI au fost protecţia copiilor pe internet, protecţia şi promovarea libertăţii de exprimare, necesitatea de a garanta deschiderea şi accesibilitatea pentru a face posibilă diversitatea, adresele şi numerele IP(Protocolul Internetului), precum şi Internetul obiectelor, legat de problematica mai largă a RFID (Identificarea Frecvenţelor Radio);
I.
întrucât aceste chestiuni vor fi abordate din nou în cadrul viitorului FGI, care se va desfăşura la New Delhi în perioada 8-11 decembrie 2008,
1.
consideră că, deşi rolul FGI nu este de a adopta concluzii formale, responsabilitatea Uniunii Europene este de a sprijini acest proces, deoarece oferă un context pozitiv şi concret configurării viitoare a internetului pe baza unei abordări multilaterale;
2.
subliniază faptul că se pot trage deja concluzii pe baza schimburilor fructuoase care au avut loc în cadrul FGI până în prezent şi care au fost puse în practică, în special în ceea ce priveşte aspectele de reglementare a comunicaţiilor electronice, precum şi problemele privind securitatea datelor şi protecţia vieţii private; accentuează necesitatea de a garanta în viitor existenţa unui internet deschis şi independent, bazat pe iniţiativele şi nevoile părţilor interesate, precum şi pe libertatea de exprimare;
3.
invită instituţiile interesate ale Uniunii Europene să ţină cont, în cursul activităţii lor legislative, de punctele de pe agenda de la Tunis privind societatea informaţională, cum ar fi revizuirea cadrului privind telecomunicaţiile electronice, revizuirea iniţiativei i2010 şi orice alte propuneri legislative viitoare privind TIC; insistă asupra mijloacelor prin care se poate oferi accesul mai larg la internet unui număr mai mare de oameni, cum ar fi concurenţa dintre operatori şi furnizorii de servicii, precum şi neutralitatea între tehnologia şi dezvoltarea TIC;
4.
subliniază importanţa consolidării profilului parlamentar al procesului FGI şi speră să coopereze cu parlamentele Braziliei şi Indiei şi cu alte adunări interesate în ceea ce priveşte viitorul FGI de la New Delhi;
5.
invită Consiliul şi Comisia să menţină FGI printre priorităţile aflate pe ordinea lor de zi;
6.
ia act de propunerea Lituaniei de a organiza FGI 2010;
7.
recunoaşte importanţa consolidării cooperării sale cu Comisia, de exemplu prin reuniuni periodice după reuniunile grupului consultativ al FGI;
8.
subliniază importanţa angajării intereselor naţionale şi regionale în procesul FGI, în vederea formării unor FGI "locale", după cum s-a propus deja în Regatul Unit;
9.
încurajează organizarea unui "FGI european" înainte de jumătatea anului 2009, în vederea consolidării dimensiunii europene a întregului proces FGI/WSIS; solicită Preşedintelui să pună la dispoziţie structurile necesare unui eveniment pregătitor înainte de FGI de la New Delhi, care să reunească membri ai parlamentelor statelor membre UE;
10.
încredinţează Preşedintelui sarcina de a transmite prezenta rezoluţie Consiliului,Comisiei, statelor membre, precum şi guvernelor şi parlamentelor statelor membre.
