Răspuns dat de dl Andor în numele Comisiei
(19 ianuarie 2011)
1.
Autoritatea de management a programului operațional „Ocuparea forței de muncă și incluziune socială” din Slovacia a aprobat două proiecte cofinanțate de Fondul social european (FSE) și implementate de cluburile de fotbal Brezova pod Bradlom și Kosariska NFP27120230084 (Creșterea ocupării forței de muncă prin intermediul dezvoltării competențelor) și, respectiv, NFP27120230043 (Crearea de oportunități pentru tineret). .
Fiecăruia dintre cele două cluburi de fotbal i s-au alocat aproximativ 300000 EUR pentru a îmbunătăți competențele și autonomia membrilor unor grupuri locale defavorizate prin formare și consiliere individuală.
Proiectele durează 12 luni și sunt programate să se încheie până în februarie 2011.
Autoritatea de management verifică în prezent conformitatea proiectelor cu legislația UE și cu cea slovacă, precum și cu normele privind FSE.
În special, se efectuează verificări la fața locului pentru a verifica faptul că fondurile au fost cheltuite efectiv, că acestea respectă normele și că proiectele au fost puse în aplicare.
Constatările vor duce la adoptarea unor măsuri ulterioare de către autoritatea de management.
Autoritățile slovace au efectuat o plată în avans către promotorii proiectelor în momentul semnării acordurilor de finanțare.
Nu s-a efectuat încă nicio plată pe baza cheltuielilor declarate.
Comisia nu a plătit autorităților slovace nicio sumă referitoare la cele două proiecte.
2.
Statele membre sunt direct responsabile de gestionarea și verificarea operațiunilor FSE de pe teritoriul lor și de adoptarea oricăror măsuri corective necesare.
Comisiei îi revine responsabilitatea de a verifica faptul că statele membre au stabilit sisteme de gestionare și control care respectă regulamentele UE și că acestea funcționează eficient.
În conformitate cu practica sa în toate cazurile care îi sunt aduse la cunoștință, Comisia a solicitat autorităților slovace să furnizeze informații și clarificări privind conformitatea cheltuielilor cu normele FSE și privind orice cheltuieli neeligibile.
În 2009, un audit al Comisiei a identificat deficiențe în ceea ce privește sistemele de gestionare și control din Slovacia pentru programul operațional cu finanțare din FSE „Ocuparea forței de muncă și incluziune socială”.
Este în curs de implementare un plan de acțiune convenit cu Comisia pentru a remedia acele deficiențe.
Implementarea planului de acțiune este verificată de auditorii naționali și de cei ai Comisiei.
În plus, Comisia lucrează în strâns contact cu autoritățile slovace în vederea detectării oricăror nereguli privind proiectele cărora li s-a acordat sprijin din FSE și în vederea consolidării capacităților de control ale autorităților.
3.
În ceea ce privește întrebarea legată de sumele alocate pentru „consultanță”, se presupune că aceasta se referă la contractele de servicii externe încheiate în urma procedurii de achiziții publice.
Sistemul oficial de schimb de informații dintre statele membre și Comisie nu prevede obligația raportării cu privire la cadrul juridic referitor la contracte care stă la baza cheltuielilor eligibile.
Prin urmare, Comisia nu dispune de informații sistematice privind sumele alocate pentru „consultanță” în cadrul programelor UE și nu este în măsură să furnizeze o valoare medie pentru întreaga Uniune Europeană.
