Răspuns dat de dl Almunia în numele Comisiei
(21 ianuarie 2010)
Moneda euro a constituit un scut împotriva crizei datorită cadrului său axat pe stabilitate, astfel încât a devenit mai interesantă pentru statele membre care doresc să intre în zona euro.
Adoptarea euro continuă să fie un factor determinant al politicilor și al așteptărilor.
Dintre cele 12 state membre care au aderat recent, patru au adoptat deja euro, alte state membre urmând să adopte moneda unică pe măsura realizării unei convergențe sustenabile.
În același timp, după cum remarcă distinsul membru al Parlamentului European, Comisia a subliniat în mod constant că subminarea cadrului de adoptare a monedei euro prin renunțarea la condițiile de aderare sau relaxarea acestora ar reprezenta orientarea către o direcție greșită.
Adoptarea monedei euro nu ar trebui să fie percepută ca o soluție de moment, ci ar trebui să facă parte dintr-o vastă strategie politică pe termen mediu.
Adoptarea euro în lipsa unei convergențe sustenabile nu ar fi un bun punct de plecare pentru conviețuirea cu moneda unică și nu ar fi nici în interesul membrilor existenți ai zonei euro și nici al membrilor potențiali.
Realizarea reformelor la nivel național este esențială.
Ar trebui continuate în principal politicile care să-i apropie pe candidați de aderarea la moneda euro - promovarea unor finanțe publice solide, a stabilității prețurilor, a stabilității ratelor de schimb și a atingerii de către aceste țări a unor riscuri de spread scăzute pentru randamentul obligațiunilor – pentru că acestea sunt în interesul țărilor respective, ameliorându-le performanțele economice pe termen lung și stabilitatea macroeconomică.
De la izbucnirea crizei anul trecut, UE a întreprins acțiuni ferme pentru sprijinirea statelor membre din Europa Centrală și de Est, astfel încât acestea să facă față impactului economic al crizei și să-și mențină sau să-și refacă stabilitatea macroeconomică și financiară.
O gamă largă de instrumente a fost folosită în acest scop, inclusiv furnizarea de asistență pentru balanța de plăți, majorarea asistenței din fondurile structurale și intensificarea activității Băncii Europene de Investiții (BEI) în regiune.
