15.9.2010 B7-0522/2010 PROPUNERE DE REZOLUŢIE depusă pe baza declarației Comisiei
în conformitate cu articolul 110 alineatul (2) din Regulamentul de procedură
referitoare la strategia europeană pentru dezvoltarea economică și socială a regiunilor cele mai nordice și a regiunilor transfrontaliere, muntoase, insulare sau slab populate
Oldřich Vlasák
în numele Grupului ECR
PE446.612v01-00 B7‑0522/2010 Rezoluția Parlamentului European referitoare la strategia europeană pentru dezvoltarea economică și socială a regiunilor cele mai nordice și a regiunilor transfrontaliere, muntoase, insulare sau slab populate
Parlamentul European ,
– având în vedere Titlul XII din Tratatul privind funcționarea Uniunii Europene, în special articolul 174 al acestuia,
– având în vedere dezvoltarea recentă a agendei coeziunii teritoriale, în special:
o dispozițiile de reglementare a fondurilor structurale pentru perioada de programare 2007-2013,
o Decizia Consiliului din 6 octombrie 2006 privind orientările strategice comunitare în materie de coeziune JO L 291, 21.10.2006, p.
11.
,
o Comunicarea Comisiei din 6 octombrie 2008 referitoare la Cartea verde privind coeziunea teritorială – Transformarea diversității teritoriale într-un avantaj,
o Rezoluția sa din 24 martie 2009 referitoare la Cartea verde privind coeziunea teritorială și stadiul dezbaterilor referitoare la viitoarea reformă a politicii de coeziune,
o documentul de lucru al serviciilor Comisiei intitulat „Regiunile în 2020 ‑ o evaluare a viitoarelor provocări pentru regiunile UE” ( SEC(2008)2868 ),
o Comunicarea Comisiei din 15 iunie 2009 referitoare la Al șaselea raport intermediar privind coeziunea economică și socială,
o Comunicarea Comisiei din 31 martie 2010 intitulată „Politica de coeziune: raport strategic pentru anul 2010 privind punerea în aplicare a programelor pentru perioada 2007-2013” (SEC(2010)360),
– având în vedere articolul 110 alineatul (2) din Regulamentul său de procedură,
A. întrucât principiul coeziunii teritoriale a fost consolidat prin regulamentele privind fondurile structurale pentru perioada 2007-2013 și reprezintă unul dintre noile obiective‑cheie ale Uniunii Europene introduse de Tratatul privind funcționarea Uniunii Europene, având drept scop asigurarea dezvoltării armonioase a Uniunii prin reducerea discrepanțelor regionale dintre nivelurile de dezvoltare ale diverselor regiuni și a gradului de înapoiere a regiunilor cel mai puțin favorizate;
B. întrucât, conform articolului 174 din Tratatul privind funcționarea Uniunii Europene, se va acorda o atenție deosebită regiunilor rurale, regiunilor afectate de tranziția industrială și regiunilor care prezintă dezavantaje naturale sau demografice grave și permanente, cum ar fi regiunile cele mai nordice slab populate, precum și regiunile insulare, transfrontaliere și muntoase;
C. întrucât regiunile muntoase, insulele și zonele slab populate se confruntă cu provocări deosebite din cauza integrării regionale, a accesului dificil, a schimbărilor demografice, a schimbărilor climatice, precum și a fenomenelor ce țin de migrație sau de aprovizionarea cu energie,
D. întrucât regiunile transfrontaliere pot să profite mai mult de pe urma integrării europene pentru a depăși caracterul lor periferic și izolat, acest lucru fiind adevărat în special pentru regiunile aflate la fosta frontieră externă a UE; o mai bună coordonare și abordări comune pot nu doar să ducă la apariția unui nou potențial de dezvoltare, ci și să îmbunătățească în mod semnificativ accesibilitatea și mobilitatea în cadrul acestor regiuni, precum și eficiența serviciilor publice, precum și să ajute la vindecarea „rănilor istoriei” prin stimularea reconcilierii naționale, sociale și culturale a comunităților transfrontaliere;
1. salută includerea coeziunii teritoriale ca un nou obiectiv al Uniunii;
2. consideră că angajamentul european comun de a dezvolta regiunile cele mai nordice, insulare și muntoase ar trebui să profite în primul rând de pe urma acumulării unei mase critice de cunoștințe și a introducerii unei noi modalități de a înțelege aceste zone în calitate de parte integrantă din teritoriul european și nu doar ca periferii naționale de importanță minoră;
3. consideră că angajamentul european este amplu justificat în cazul regiunilor transfrontaliere, dat fiind că îmbunătățirea coeziunii teritoriale în acest context și depășirea vechilor diviziuni din Europa este de importanță crucială pentru ca integrarea europeană să cunoască un adevărat succes;
4. solicită Comisiei să elaboreze și să transmită pe baza studiului „Teritoriile cu caracteristici geografice specifice”o propunere specifică privind modalitatea de a incorpora acest nou obiectiv în structura politicii de coeziune 2014+, precum și în noi mecanisme care să îmbunătățească coordonarea pe orizontală și pe verticală cu alte politici;
5. solicită Comisiei să țină seama de faptul că, în conformitate cu principiul subsidiarității, angajamentul UE nu trebuie nici să interfereze cu competențele guvernelor naționale, regionale și locale implicate, nici să se substituie acestora, și ar trebui să aducă rezultate în primul rând prin împărtășirea cunoștințelor referitoare la dezvoltarea strategică, prin proiecte de cooperare teritorială și prin îmbunătățirea mobilității interne și trans-europene deopotrivă;
6. solicită Comisiei să acționeze în vederea identificării unor indicatori statistici mai pertinenți și specifici teritoriului vizat, care să prezinte o imagine mai completă a nivelului de dezvoltare a acestor regiuni pentru a identifica măsura în care provocările în materie de dezvoltare ale acestor teritorii specifice pot fi tratate mai eficient prin abordări europene comune, precum și să elaboreze indicatori care să ajute viitoarele instrumente ale politicii de coeziune să devină mai utile pentru a înfrunta provocările;
7. solicită Comisiei să vizeze în principal îmbunătățirea eficienței și a componentei strategice ale instrumentelor actuale ale politicii de coeziune și ale altor inițiative (cum ar fi GECT, cooperarea teritorială și FEDER, intervențiile prin FSE și Fondul de coeziune sau politica TEN) și ca, înainte de a propune orice noi resurse sau instrumente dedicate, să elimine toate obstacolele și incoerențele actuale ale pieței unice care dăunează zonelor respective;
8. solicită Comisiei să creeze un mediu de parteneriat cu statele membre și cu autoritățile regionale și locale implicate pentru a le permite să joace un rol important în întregul proces;
9. încredințează Președintelui sarcina de a transmite prezenta rezoluție Comisiei, Consiliului, guvernelor statelor membre, autorităților regionale și locale, precum și partenerilor economici și sociali.
