13.12.2011 B7-0723/2011 PROPUNERE DE REZOLUŢIE depusă pe baza declarației Vicepreședintelui Comisiei/Înaltului Reprezentant al Uniunii pentru afaceri externe și politica de securitate
în conformitate cu articolul 110 alineatul (2) din Regulamentul de procedură
referitoare la situația din Siria ( 2011/2880(RSP) )
Daniel Cohn-Bendit
,
Hélène Flautre
,
Franziska Katharina Brantner
,
Barbara Lochbihler
,
Ulrike Lunacek
,
Isabelle Durant
,
Raül Romeva i Rueda
,
Yannick Jadot
,
Jean-Paul Besset
,
Malika Benarab-Attou
,
Nicole Kiil-Nielsen
,
Judith Sargentini
,
Michèle Rivasi
în numele Grupului Verts/ALE
PE479.422v01-00 B7‑0723/2011 Rezoluția Parlamentului European referitoare la situația din Siria ( 2011/2880(RSP) )
Parlamentul European ,
– având în vedere rezoluțiile sale anterioare referitoare la Siria, în special Rezoluția din 27 octombrie 2011 referitoare la situația din Egipt și Siria, în special la situația comunităților creștine și la cazul lui Rafah Nached, Rezoluția din 15 septembrie 2011 referitoare la situația din Siria, precum și Rezoluția din 7 iulie 2011 referitoare la Siria, Yemen și Bahrain în contextul situației din lumea arabă și din Africa de Nord,
– având în vedere declarațiile Vicepreședintelui Comisiei/Înaltului Reprezentant al Uniunii pentru afaceri externe și politica de securitate (VP/ÎR) referitoare la situația din Siria din 8 octombrie 2011, din 3 și 28 noiembrie 2011 și din 2 decembrie 2011, precum și declarația purtătorului de cuvânt al VP/ÎR din 22 noiembrie 2011,
– având în vedere Concluziile privind Siria ale Consiliului Afaceri Externe din 10 octombrie 2011, 14 noiembrie 2011, 30 noiembrie 2011 și 1 decembrie 2011 și Concluziile Consiliului European din 23 octombrie 2011,
– având în vedere Decizia 2011/522/PESC a Consiliului de modificare a Deciziei 2011/273/PESC privind măsuri restrictive împotriva Siriei, Decizia 2011/523/UE a Consiliului de suspendare parțială a aplicării Acordului de cooperare dintre Comunitatea Economică Europeană și Republica Arabă Siriană, Regulamentul (UE) nr.
878/2011 al Consiliului din 2 septembrie 2011 de modificare a Regulamentului (UE) nr.
442/2011 privind măsuri restrictive având în vedere situația din Siria, Regulamentul (UE) nr.
1011/2011 al Consiliului din 13 octombrie 2011 de modificare a Regulamentului (UE) nr.
442/2011 privind măsuri restrictive având în vedere situația din Siria și Regulamentul de punere în aplicare (UE) nr.
1244/2011 al Consiliului din 1 decembrie 2011 de punere în aplicare a Regulamentului (UE) nr.
442/2011 privind măsuri restrictive având în vedere situația din Siria,
– având în vedere declarațiile Ligii Arabe cu privire la situația din Siria din 27 august 2011, 16 octombrie 2011 și 12, 16 și 24 noiembrie 2011, Planul său de acțiune din 2 noiembrie 2011 și sancțiunile împotriva Siriei adoptate de Liga Arabă la 27 noiembrie 2011,
– având în vedere Rezoluția Consiliului ONU pentru Drepturile Omului privind încălcările grave ale drepturilor omului din Republica Arabă Siriană, adoptată la 22 august 2011 în cadrul celei de a 17-a sesiuni speciale a acestuia, Raportul Comisiei internaționale independente de anchetă asupra Republicii Arabe Siriene din 23 noiembrie 2011 și Rezoluția acestei comisii din 2 decembrie 2011 privind situația drepturilor omului din Republica Arabă Siriană,
– având în vedere decizia din 1 decembrie 2011 a Guvernului Turciei de a adopta sancțiuni împotriva Siriei,
– având în vedere Declarația universală a drepturilor omului din 1948,
– având în vedere Pactul internațional cu privire la drepturile civile și politice, Pactul internațional privind drepturile economice, sociale și culturale, Convenția împotriva torturii și a altor tratamente sau pedepse crude, inumane sau degradante, Convenția privind drepturile copilului și protocolul opțional privind implicarea copiilor în conflictele armate, precum și Convenția pentru prevenirea și reprimarea crimei de genocid la care Siria este parte,
– având în vedere articolul 110 alineatul (2) din Regulamentul său de procedură,
A. întrucât, potrivit estimărilor ONU, din martie 2011, când a început reprimarea violentă a protestatarilor pașnici din Siria, peste 4 000 de persoane și-au pierdut viața, printre care 307 copii, și mii de alte persoane au fost rănite, arestate, torturate sau au dispărut ca urmare a represiunii brutale aplicate de regimul sirian împotriva propriei populații; întrucât în rezoluția UNHRC din 2 decembrie se subliniază în special încălcările la scară largă ale drepturilor copiilor și actele de violență sexuală săvârșite de forțele armate și de securitate siriene împotriva populației civile, inclusiv împotriva deținuților bărbați și a copiilor;
B. întrucât, ca urmare a sesiunii speciale a Consiliului ONU pentru Drepturile Omului privind Siria, Înaltul Comisar al ONU a solicitat sesizarea Curții Penale Internaționale cu privire la situația din Siria și la acuzațiile potrivit cărora reprimarea protestelor a avut ca rezultat săvârșirea de crime împotriva umanității și a subliniat că, având în vedere lipsa evidentă de protecție a cetățenilor de către autorități, comunitatea internațională trebuie să adopte măsuri urgente și eficace cu scopul de a proteja populația țării;
C. întrucât, potrivit raportului Comisiei internaționale independente de anchetă a ONU, de la începutul represiunii au avut loc numeroase cazuri de dezertare din forțele armate și de securitate, numărul acestor cazuri crescând în ultimele luni;
D. întrucât se pare că revolta și rezistența populară împotriva regimului Assad nu slăbesc și nici nu sunt intimidate de represiunea violentă, ci, dimpotrivă, se pare că acestea avansează în unele dintre orașele importante ale țării și, pe măsură ce crește numărul persoanelor care dezertează și care s-ar putea angaja în lupta armată, apare riscul unui război civil care ar putea destabiliza întreaga regiune;
E. întrucât, la 16 noiembrie 2011, Liga Arabă a suspendat calitatea de membru a Siriei în această organizație regională după ce Siria nu a îndeplinit condițiile unui plan de pace propus de Liga Arabă, în temeiul căruia Siria urma să își retragă tancurile din orașele atinse de revoltă, să înceteze atacurile asupra protestatarilor, să inițieze un dialog cu opoziția și să permită accesul în țară unui număr de 500 de observatori din partea Ligii Arabe pentru a evalua situația la fața locului; întrucât, după numeroase ultimatumuri, la 27 noiembrie 2011 Liga Arabă a aprobat o serie de sancțiuni împotriva Siriei, inclusiv înghețarea activelor și aplicarea unui embargo asupra investițiilor;
F. întrucât, la 30 noiembrie 2011, Turcia a anunțat înghețarea activelor pe care guvernul sirian le deține în Turcia, o interdicție de călătorie pentru liderii sirieni, suspendarea relațiilor dintre banca centrală a Turciei și cea a Siriei, precum și blocarea tuturor livrărilor de arme și echipamente militare care tranzitează Turcia către Siria;
G. întrucât, având în vedere represiunea continuă din țară, UE a decis la 2 decembrie să adopte sancțiuni restrictive suplimentare împotriva Siriei legate de sectoarele energetic, financiar, bancar și comercial și să extindă lista persoanelor și a entităților care sunt implicate în actele de violență sau care sprijină direct regimul; întrucât sancțiunile aplicate de UE s-au armonizat cu noile sancțiuni aplicate de SUA;
H. întrucât, într-un interviu publicat de Sunday Times la 20 noiembrie și într-un interviu acordat rețelei ABC din SUA la 7 decembrie, Președintele Siriei, Bashar al-Assad, a negat faptul că guvernul său urmărește o politică de tratament brutal al populației și a afirmat că nu se simte vinovat de reprimarea unei revolte ce durează de 10 luni, în ciuda informațiilor privind actele brutale ale forțelor de securitate;
I. întrucât, la 22 noiembrie 2011, Vicepreședintele Comisiei/Înaltul Reprezentant al UE pentru afaceri externe și politica de securitate, Catherine Ashton, s-a întâlnit cu reprezentanți ai Consiliului Național Sirian și a subliniat importanța unei platforme politice de opoziție cuprinzătoare, care să includă toate comunitățile religioase și etnice;
J. întrucât, la 4 decembrie 2011, autoritățile siriene au arestat autoarea de blog Razan Gazzawi la granița dintre Siria și Iordania în timp ce se pare că aceasta se deplasa la Amman pentru a lua parte la un atelier pe tema libertății presei organizat de instituția la care aceasta era angajată, Centrul Sirian pentru Mass-Media și Libertatea de Exprimare;
K. își exprimă îngrijorarea cu privire la informațiile difuzate de numeroase surse potrivit cărora autoritățile siriene au ordonat expulzarea părintelui Paolo dall'Oglio, starețul mănăstirii Mar Musa din Siria și laureatul primului premiu decernat în 2006 de Fundația Euro-Mediteraneeană Anna Lindh pentru dialogul între culturi, părintele Paolo dall'Oglio fiind bine cunoscut pentru munca sa depusă în țară în ultimele trei decenii în serviciul armoniei dintre religii și pentru participarea sa la eforturile de reconciliere internă bazate pe negociere și pe libertatea de exprimare; solicită autorităților siriene să nu ia această măsură care ar putea degrada dialogul în curs dintre creștini și musulmani,
1. reiterează insistent condamnarea utilizării disproporționate și brutale a forței împotriva protestatarilor pașnici și continuarea încălcărilor la scară largă, sistematice și flagrante ale drepturilor omului și libertăților fundamentale de către autoritățile siriene, cum ar fi execuțiile arbitrare, uciderea și persecutarea activiștilor care susțin democrația, ale apărătorilor drepturilor omului și ale jurnaliștilor, detenția arbitrară, disparițiile forțate, tortura și maltratarea, inclusiv a copiilor;
2. subliniază că, potrivit dreptului internațional în materie de drepturi ale omului, aceste încălcări ar putea constitui crime împotriva umanității; consideră că Consiliul de Securitate (CS) al ONU ar trebui să sesizeze Curtea Penală Internațională (CPI) cu privire la Siria pentru a pune capăt impunității, pentru a trage la răspundere persoanele care se fac responsabile de încălcări ale drepturilor omului și pentru a evita noi victime;
3. subliniază încă o dată că guvernul sirian nu și-a îndeplinit responsabilitatea privind protejarea populației, încetarea imediată a tuturor încălcărilor drepturilor omului și încetarea tuturor atacurilor împotriva populației civile; consideră că, având în vedere neîndeplinirea de către Siria a responsabilităților sale, comunitatea internațională trebuie să adopte măsuri urgente și adecvate;
4. solicită demisia lui Bashar al Assad, al cărui regim și-a pierdut orice urmă de legitimitate din cauza oprimării continue, constante și nemiloase a poporului sirian; consideră că demisia sa ar deschide calea spre un proces de tranziție și ar facilita un astfel de proces, care ar trebui să se bazeze pe un dialog credibil și amplu, care să implice toate forțele democratice și toate componentele societății siriene, în vederea lansării unui proces de reforme democratice profunde;
5. își exprimă încă o dată solidaritatea și sprijinul ferm față de lupta poporului sirian pentru libertate, schimbări democratice și încetarea regimului autoritar; salută și încurajează eforturile continue ale opoziției siriene atât din interiorul țării, cât și din străinătate de a stabili o platformă unită și de a elabora o viziune comună a viitorului Siriei și a tranziției către un sistem democratic; subliniază importanța angajării în favoarea drepturilor omului și a libertăților fundamentale de către opoziția siriană și Armata Siriană Liberă, menținând totodată un angajament clar față de o abordare incluzivă și pașnică;
6. sprijină cu fermitate eforturile Ligii Arabe de a determina încetarea represiunii din Siria și de a oferi protecție civililor prin trimiterea unei misiuni de observare pe teren; salută decizia semnificativă a Ligii Arabe de a aplica sancțiuni regimului sirian în urma neîndeplinirii de către acesta a promisiunilor sale de a implementa Planul de acțiune al Ligii Arabe;
7. salută condamnarea regimului sirian și sancțiunile economice aplicate acestuia de către Turcia, precum și rolul Turciei în primirea refugiaților; solicită guvernului turc să își mențină politica frontierelor deschise pentru refugiați și să nu recurgă la returnări forțate, să ofere refugiaților sirieni informații adecvate cu privire la drepturile lor, să le garanteze accesul la procedurile internaționale de protecție și de acordare de azil și să ofere soluții pe termen lung persoanelor rămase care fie nu pot, fie nu doresc să se întoarcă în Siria, să ofere organizațiilor și ONG-urilor internaționale acces nerestricționat la taberele de refugiați și să își suspende limitarea geografică aplicată Convenției din 1951 referitoare la statutul refugiaților;
8. sprijină cu fermitate adoptarea de către UE a unor noi sancțiuni împotriva regimului sirian, printre care se află interdicția de a exporta echipamente, tehnologii și programe informatice esențiale pentru monitorizarea internetului și a comunicațiilor telefonice de către regimul sirian; subliniază că UE trebuie să aplice aceste măsuri restrictive cât mai curând cu putință și să găsească modalități de a evita ca aceste sancțiuni să producă efecte directe sau indirecte asupra populației civile, al cărei trai cotidian s-a deteriorat semnificativ în ultimele luni;
9. subliniază apelul făcut de opozanții regimului sirian și de demonstranți de a se trimite observatori internaționali care să descurajeze atacurile împotriva civililor și de a se permite accesul liber în țară al organizațiilor internaționale umanitare și al celor din domeniul drepturilor omului, precum și al presei internaționale;
10. îndeamnă VP/ÎR să depună toate eforturile pentru a începe tratative cu Turcia, Liga Arabă și opoziția din Siria în ceea ce privește modalitățile de creare a unor culoare umanitare la frontiera dintre Siria și Turcia în cadrul CS al ONU pentru a proteja refugiații sirieni și toți civilii care încearcă să părăsească țara pentru a scăpa de represiunea militară ce are loc în prezent;
11. regretă profund atitudinea Rusiei și a Chinei exprimată prin vetoul impus rezoluției Consiliului de Securitate al ONU de condamnare a regimului sirian, chiar și după luni de acte de represiune brutală săvârșite de Președintele Assad; încurajează insistent VP/ÎR, Consiliul și statele membre ale UE să continue cooperarea strânsă cu Turcia și cu țările învecinate cu Siria, cu Liga Arabă și cu alți actori internaționali pentru a găsi o poziție comună în cadrul Consiliului de Securitate al ONU în vederea soluționării crizei și să intensifice presiunea asupra regimului sirian ca acesta să înceteze acțiunea militară împotriva propriului popor;
12. salută decizia Consiliului ONU pentru Drepturile Omului de a crea un mandat pentru un raportor special pentru situația drepturilor omului din Siria; își reiterează solicitarea de a se efectua o anchetă independentă, transparentă și eficace în ceea ce privește uciderile, arestările, detențiile arbitrare, presupusele dispariții forțate, actele de violență sexuală și actele de tortură săvârșite de către forțele de securitate siriene, pentru a se garanta că persoanele care se fac vinovate de aceste acte sunt trase la răspundere; solicită autorităților siriene să acorde acces nerestricționat organizațiilor umanitare și lucrătorilor din acest domeniu, inclusiv celor care prestează îngrijiri medicale, fără discriminare și fără control și să permită mass-mediei independente și celei internaționale să își desfășoare activitatea în Siria fără nicio restricție;
13. încredințează Președintelui sarcina de a transmite prezenta rezoluție Consiliului, Comisiei, Vicepreședintelui Comisiei/Înaltului Reprezentant al Uniunii pentru afaceri externe și politica de securitate, guvernelor și parlamentelor statelor membre, Guvernului și Parlamentului Siriei, Secretarului General al Ligii Arabe și Secretarului General al Organizației Națiunilor Unite.
