22.10.2008
PROPUNERE COMUNĂ DE REZOLUȚIE
depusă în conformitate cu articolul 115 alineatul (5) din Regulamentul de procedură
– Jaime Mayor Oreja, Fernando Fernández Martín, Sérgio Marques, Charles Tannock, Bernd Posselt, Laima Liucija Andrikienė și José Ribeiro e Castro, în numele Grupului PPE-DE
– Ignasi Guardans Cambó, Renate Weber, Josu Ortuondo Larrea și Marios Matsakis, în numele Grupului ALDE
– Inese Vaidere, Ryszard Czarnecki și Adam Bielan, în numele Grupului UEN
în locul propunerilor de rezoluție depuse de următoarele grupuri:
– PPE-DE ( B6‑0549/2008 )
– UEN ( B6‑0553/2008 )
– ALDE ( B6‑0555/2008 )
referitoare la pierderea drepturilor politice în Venezuela
Rezoluția Parlamentului European referitoare la pierderea drepturilor politice în Venezuela
Parlamentul European,
–
având în vedere rezoluțiile sale anterioare privind Venezuela, în special Rezoluția sa din 24 mai 2007 privind Cazul lanțului Radio Caracas TV în Venezuela,
–
având în vedere raportul organizației Human Rights Watch din septembrie 2008 privind situația drepturilor omului din Venezuela din ultimii zece ani,
–
având în vedere articolul 115 alineatul (5) din Regulamentul său de procedură,
A.
întrucât autoritățile venezuelane continuă utilizarea a diverse liste de cetățeni („lista Tascón”, „lista Maisanta”, „lista Russián”) pentru a demite funcționari publici, pentru a-i priva pe cetățeni de dreptul de a ocupa funcții publice și pentru a-i împiedica să beneficieze de serviciile și de formalitățile administrative;
B.
întrucât utilizarea în scop politic a acestor liste îngrădește drepturile civile și politice ale opozanților actualului guvern venezuelan, în special dreptul de a fi ales și dreptul alegătorilor de a alege liber autoritățile locale, regionale și naționale care să îi reprezinte;
C.
întrucât șeful organismului de control general al republicii (Contraloría General de la República) a dispus o măsură administrativă în baza căreia un număr ridicat de reprezentanți ai opoziției și-au pierdut dreptul de a candida la alegerile regionale și municipale care vor avea loc în noiembrie 2008;
D.
întrucât autoritățile venezuelene i-au expulzat în mod arbitrar din Venezuela pe directorul ONG-ului Human Rights Watch, José Miguel Vivanco, și pe directorul adjunct al acestei organizații, Daniel Wilkinson, pentru prezentarea unui raport critic la adresa libertăților publice și a respectării drepturilor omului în cei 10 ani de mandat al președintelui Hugo Chávez;
E.
întrucât aceste fapte sunt doar ultimele exemple dintr-o serie lungă de măsuri luate de guvern, care au drept stop reducerea la tăcere a opoziției, a dizidenților și a observatorilor internaționali din țară;
F.
întrucât la 1 octombrie 2008 Julio Soto, liderul studenților, membru al Partidului Copei și președintele Federației Centrelor Universitare din cadrul Universității statului Zulia, a fost asasinat în autovehiculul personal în orașul Maracaibo, crimă comisă în circumstanțe stranii care nu au fost clarificate nici până în prezent,
1.
își manifestă preocuparea față de lista persoanelor care și-au pierdut drepturile electorale prezentată de șeful organismului de control general al republicii;
2.
îndeamnă guvernul venezuelean să analizeze așa-numitele pierderi ale drepturilor politice cu caracter administrativ în cadrul dispozițiilor articolelor 42 și 65 din Constituția venezuelană prin care această competență se recunoaște, cu caracter definitiv, exclusiv pentru puterea judiciare, după se obișnuiește în orice stat de drept;
3.
îndeamnă, de asemenea, guvernul venezuelean să respecte acordurile internaționale semnate și ratificate de Venezuela, cum ar fi Convenția americană privind drepturile omului, articolele 23.1b și 23.2 referitoare la drepturile politice și Pactul internațional cu privire la drepturile civile și politice, articolele 2 și 25;
4.
condamnă ferm hărțuirea și expulzarea arbitrară a activiștilor care apără drepturile omului și consideră că o astfel de expulzare cauzează un precedent foarte grav în ceea ce privește amenințările la adresa exercitării libertății de exprimare și a dreptului la critică, ce sunt inseparabile de ideea de societate democratică;
5.
condamnă ferm asasinatul liderului studenților Julio Soto, transmite condoleanțe familiei și persoanelor apropiate ale victimei și solicită autorităților venezuelene să depună toate eforturile necesare pentru a clarifica în cel mai scurt timp posibil circumstanțele acestei crime și pentru ca autorii și persoanele responsabile să fie aduși în fața justiției și să nu scape nepedepsiți;
6.
solicită guvernului Chávez să pună capăt tuturor acestor practici și să promoveze în Venezuela o democrație bazată într-o mai mare măsură pe participare, cu respectarea deplină a principiilor consacrate în Constituția din 1999;
7.
încredințează Președintelui sarcina de a transmite prezenta rezoluție Consiliului și Comisiei, Secretarului General al Organizației Statelor Americane, Adunării parlamentare Euro-Latino-Americane, Parlamentului MERCOSUR și Guvernului și Parlamentului Republicii Bolivariene a Venezuelei.
