A7-0060/2012
9.3.2012
***
RECOMANDARE
referitoare la proiectul de decizie a Consiliului privind încheierea de către Uniunea Europeană a statutului şi a regulamentului de procedură modificate ale Grupului internaţional de studii în domeniul cauciucului
(13123/2011 – C7‑0332/2011 – 2011/0116(NLE))
Comisia pentru comerţ internaţional
Raportor: Vital Moreira
PE 478.518v02-00
Legenda simbolurilor utilizate
* Procedura de consultare
*** Procedura de aprobare
***I Procedura legislativă ordinară (prima lectură)
***II Procedura legislativă ordinară (a doua lectură)
***III Procedura legislativă ordinară (a treia lectură)
(Procedura indicată se bazează pe temeiul juridic propus în proiectul de act.)
CUPRINS
PROIECT DE REZOLUŢIE LEGISLATIVĂ A PARLAMENTULUI EUROPEAN...................5
EXPUNERE DE MOTIVE..........................................................................................................6
REZULTATUL VOTULUI FINAL ÎN COMISIE.......................................................................9
PROIECT DE REZOLUŢIE LEGISLATIVĂ A PARLAMENTULUI EUROPEAN
referitoare la proiectul de decizie a Consiliului privind încheierea de către Uniunea Europeană a statutului şi a regulamentului de procedură modificate ale Grupului internaţional de studii în domeniul cauciucului
(13123/2011 – C7‑0332/2011 – 2011/0116(NLE) )
(Procedura de aprobare)
Parlamentul European,
– având în vedere proiectul de decizie a Consiliului (13123/2011),
– având în vedere statutul şi regulamentul de procedură modificate ale Grupului internaţional de studii în domeniul cauciucului (13350/2011),
– având în vedere cererea de aprobare prezentată de Consiliu în conformitate cu articolul 207 alineatele (3) şi (4) şi articolul 218 alineatul (6) al doilea paragraf litera (a) punctul (v) din Tratatul privind funcţionarea Uniunii Europene ( C7-0332/2011 ),
– având în vedere articolul 81 şi articolul 90 alineatul (7) din Regulamentul său de procedură,
– având în vedere recomandarea Comisiei pentru comerţ internaţional ( A7-0060/2012 ),
1. aprobă încheierea statutului şi a regulamentului de procedură modificate ale Grupului internaţional de studii în domeniul cauciucului;
2. invită Comisia să depună eforturi pentru a extinde baza de membri a Grupului internaţional de studii în domeniul cauciucului, în special prin colaborarea cu principalele ţări producătoare şi consumatoare de cauciuc, pentru a monitoriza îndeaproape activităţile Grupului şi pentru a raporta Parlamentului cu privire la toate evoluţiile relevante în termen de doi ani de la intrarea în vigoare a statutului şi a regulamentului de procedură modificate ale Grupului;
3. încredinţează Preşedintelui sarcina de a transmite poziţia Parlamentului Consiliului şi Comisiei, guvernelor şi parlamentelor statelor membre, precum şi Grupului internaţional de studii în domeniul cauciucului.
EXPUNERE DE MOTIVE
Introducere
În octombrie 2011, Parlamentului European i s-a solicitat să îşi dea aprobarea în ceea ce priveşte încheierea de către Consiliu, în numele Uniunii Europene, a statutului şi a regulamentului de procedură modificate ale Grupului internaţional de studii în domeniul cauciucului (GISC).
În calitate de raportor pentru acest dosar, am convocat o serie de părţi interesate relevante pentru un schimb de opinii care a avut loc cu ocazia reuniunii Comisiei INTA din 20 decembrie 2011.
În urma acestei dezbateri informative, vă prezint în continuare analiza şi concluziile mele referitoare la acest dosar.
GISC
http://www.rubberstudy.com/default.aspx
GISC este o organizaţie interguvernamentală fondată iniţial în 1944 în Marea Britanie, sediul său fiind apoi transferat în 2008 la Singapore.
Aceasta oferă o platformă de discuţii între ţările producătoare şi consumatoare de cauciuc cu privire la toate aspectele legate de lanţul de aprovizionare cu cauciuc.
Guvernele pot deveni membri ai GISC.
În prezent, printre membrii contributori ai acestei organizaţii se numără nouă ţări, la care se adaugă Uniunea Europeană: Republica Camerun, Coasta de Fildeş, India, Japonia, Malaysia, Nigeria, Federaţia Rusă, Singapore şi Sri Lanka.
Aproximativ 120 de reprezentanţi ai industriei sunt membri prin intermediul unui grup de asociaţi.
Obiectivul GISC este de a colecta şi difuza informaţii statistice complete privind industria mondială a cauciucului.
Această activitate este recunoscută pe scară largă drept un element fundamental pentru ameliorarea transparenţei pe pieţele cauciucului şi a tendinţelor acestor pieţe, precum şi drept o condiţie prealabilă pentru o mai bună înţelegere şi, în cele din urmă, reducere a volatilităţii preţurilor pentru acest produs.
Modificări recente ale bazei de membri
Componenţa GISC a suferit o serie de modificări.
Mai întâi, Uniunea Europeană, al doilea mare consumator de cauciuc natural din lume, a devenit membră a GISC în 2002.
În consecinţă, statele membre individuale ale UE care erau membre ale GISC s-au retras din Grup.
SUA, al treilea mare consumator de cauciuc natural şi Thailanda, principala ţară producătoare, s-au retras din GISC la mijlocul anului 2011, iar Malaysia şi-a anunţat intenţia de a face acelaşi lucru în cursul anului 2012.
Statutul şi regulamentul de procedură modificate, aprobate de Grup la 14 iunie 2011, ţin seama de aceste modificări şi clarifică statutul juridic specific al Uniunii Europene în cadrul Grupului; ele confirmă noul sediu al Grupului şi corelează din nou structura organizaţională cu contribuţiile bugetare
Bugetul anual al GISC este de aproximativ 1,6 milioane de dolari Singapore.
Pentru exerciţiul bugetar 2012/2013, contribuţiile guvernamentale se ridică la 740 000 SGD, cotizaţiile de membri ale reprezentanţilor industriei şi veniturile obţinute din publicaţii de către GISC se ridică la 525 000 SGD.
Contribuţia UE se ridică la 153 000 SGD (aproximativ 90 000 EUR pe baza cursului de schimb valabil la data redactării acestui document), reprezentând o sumă inferioară contribuţiilor anterioare combinate ale Comisiei şi ale statelor membre individuale. şi procedurile decizionale.
Trebuie remarcat faptul că Thailanda, Malaysia şi Indonezia (care, de asemenea, nu este membră a GISC), reprezintă aproape două treimi din totalul producţiei mondiale de cauciuc.
China, principala consumatoare de cauciuc la nivel mondial (aproximativ o treime din cantitatea de cauciuc), nu participă, nici ea, la GISC.
În timp ce participarea Uniunii Europene la GISC reprezintă o evoluţie extrem de bine-venită, faptul că unii dintre cei mai mari producători şi consumatori de cauciuc din lume nu sunt membri ai GISC reduce autoritatea acestei organizaţii şi pune în discuţie scopul, credibilitatea şi reprezentativitatea acesteia.
Evoluţiile recente ale pieţei
În ultimii ani, majorările semnificative ale preţurilor şi volatilitatea crescută a acestora au avut un impact asupra anumitor materii prime, inclusiv cauciucul natural.
Analiza acestui fenomen a demonstrat că la originea acestor evoluţii se află: cererea tot mai mare, în special din partea Chinei; restricţiile care afectează aprovizionarea pe termen scurt; numărul redus de arbori de cauciuc plantaţi; ploile abundente din principalele ţări producătoare.
Combinaţia acestor factori a creat presiuni asupra aprovizionării mondiale cu cauciuc.
O altă particularitate a pieţei cauciucului natural este specificul relaţiilor comerciale.
În timp ce peste 90% dintre achiziţii se desfăşoară prin intermediul contractelor fizice pe termen lung, piaţa financiară - în special piaţa instrumentelor derivate - stabileşte preţurile de referinţă.
Deşi nu există dovezi conform cărora sporirea ponderii sectorului financiar ar influenţa în mod nejustificat evoluţia preţurilor, sectorul cauciucului natural are un interes evident de a ameliora transparenţa pieţei.
Merită să ţinem seama de activitatea recentă în domeniul reglementării întreprinsă de UE şi de concluziile G20
Declaraţia finală adoptată în cadrul Summitului de la Cannes al G20:
http://www.g20-g8.com/g8-g20/g20/english/for-the-press/news-releases/cannes-summit-final-declaration.1557.html , care stabilesc modele necesare pentru transparenţa pieţei şi pentru combaterea abuzurilor de piaţă.
Pentru Uniunea Europeană, care este dependentă de importuri şi este, în acelaşi timp, al doilea mare consumator de cauciuc natural la nivel mondial, este esenţial să se asigure un acces la această materie primă care să fie echitabil, previzibil şi la preţuri abordabile.
Concluzii
Fără a ignora faptul că apartenenţa la GISC a fost afectată în mod negativ de evoluţiile recente, raportorul remarcă, de asemenea, că GISC este singura platformă incluzivă care reuneşte atât ţările producătoare de cauciuc, cât şi pe cele consumatoare.
În plus, GISC rămâne în continuare, în ciuda tuturor deficienţelor sale, organismul cel mai în măsură să contribuie la sporirea transparenţei care lipseşte de pe piaţa fizică şi care este imperios necesară pentru a asigura un acces echitabil, previzibil şi abordabil la cauciuc pe tot globul.
În plus, raportorul consideră că revizuirea statutului şi a regulamentului de procedură al GISC poate, de asemenea, să ofere un impuls pentru relansarea Grupului ca forum multilateral cu importanţă vitală.
Prin urmare, raportorul recomandă Parlamentului să aprobe proiectul de decizie a Consiliului privind încheierea de către Uniunea Europeană a statutului şi a regulamentului de procedură modificate ale Grupului internaţional de studii în domeniul cauciucului.
Cu toate acestea, raportorul îndeamnă insistent Comisia să depună toate eforturile necesare pentru a majora componenţa acestui Grup, în special prin colaborarea cu principalele ţări producătoare şi consumatoare de cauciuc.
O bază de membri solidă rămâne o condiţie prealabilă pentru viabilitatea şi eficacitatea pe termen lung a GISC în calitate de autoritate în domeniu.
În plus, raportorul constată că Grupul are potenţialul de a juca rolul de model pentru alte materii prime strategice, cu condiţia ca mandatul său să poată fi extins pentru a răspunde mai eficient în special provocării de a furniza în timp util date fiabile privind piaţa şi de a asigura transparenţa.
Alte elemente oportune ale GISC „reinventat” ar fi, prin intermediul extinderii mandatului său şi a programului său de lucru, un nou accent asupra sustenabilităţii industriei şi dezvoltării standardelor de calitate, precum şi a înlocuitorilor cauciucului natural.
REZULTATUL VOTULUI FINAL ÎN COMISIE
Data adoptării
1.3.2012
Rezultatul votului final
+:
–:
0:
26
Membri titulari prezenţi la votul final
Laima Liucija Andrikienė, Kader Arif, Maria Badia i Cutchet, David Campbell Bannerman, Daniel Caspary, Christofer Fjellner, Yannick Jadot, Metin Kazak, Bernd Lange, David Martin, Vital Moreira, Godelieve Quisthoudt-Rowohl, Helmut Scholz, Peter Šťastný, Robert Sturdy, Gianluca Susta, Keith Taylor, Iuliu Winkler, Jan Zahradil, Paweł Zalewski
Membri supleanţi prezenţi la votul final
Josefa Andrés Barea, Silvana Koch-Mehrin, Elisabeth Köstinger, Marietje Schaake, Pablo Zalba Bidegain
Membri supleanţi [articolul 187 alineatul (2)] prezenţi la votul final
Jürgen Klute
