ÎNTREBARE ORALĂ URMATĂ DE O DEZBATERE O-0163/09
în conformitate cu articolul 115 din Regulamentul de procedură
de
Raül Romeva i Rueda
,
Heidi Hautala
,
Jean Lambert
,
Hélène Flautre
,
Franziska Keller
şi
Jan Philipp Albrecht
, în numele Grupului Verts/ALE
Consiliul
Subiect: Amânarea închiderii Guantanamo
Administrația SUA a anunțat că închisoarea Guantanamo nu va fi închisă înainte de 22 ianuarie, astfel cum a promis președintele Obama la preluarea mandatului, în urmă cu exact un an.
Până în prezent, eforturile depuse în vederea trimiterii în judecată a unora dintre deținuții de la Guantanamo și a găzduirii acestora pe teritoriul SUA au eșuat și ca urmare a opoziției Congresului față de primirea foștilor deținuți pe teritoriul american.
La preluarea mandatului de către președintele Obama, aproximativ 245 de prizonieri se aflau încă în detenție la Guantanamo.
De atunci, au părăsit închisoarea doar circa 30 de bărbați, 215 fiind încă deținuți: 90 dintre aceștia sunt yemeniți pe care Statele Unite nu îi pot repatria în lipsa unui acord privind securitatea și reabilitarea acestora; se consideră că 65 ar putea fi judecați de instanțele federale, iar guvernul a anunțat recent că ar fi transferat către tribunalele federale din SUA sau către comisii militare, pentru a fi judecați, cinci bărbați acuzați de implicare în evenimentele din 11 septembrie, inclusiv Khalid Sheikh Mohammed; unui număr de circa 60 li s-a acordat „decizia de punere în libertate” de către autoritățile SUA deoarece aceștia nu prezintă nicio amenințare, însă nu pot fi repatriați, întrucât ar risca să fie torturați în țara lor de origine (Uzbekistan, Siria, China, Algeria și Tunisia).
Potrivit mass-media, este posibil ca președintele Obama să anunțe în următoarele săptămâni un plan privind închiderea Guantanamo, care ar putea să prevadă detenția „preventivă”, pe o perioadă nedeterminată, a unui număr de până la 90 de persoane suspectate de terorism, întrucât probele împotriva unora dintre acestea au fost obținute prin tortură sau pentru că procesele publice ar putea să presupună sau să scoată la iveală un volum mare de materiale clasificate.
La cererea administrației SUA, Bermuda și Palau au acceptat foști prizonieri, iar dintre statele europene, Franța, Portugalia, Irlanda, Belgia, Regatul Unit, Italia și Ungaria au procedat la fel.
Ce măsuri a adoptat Consiliul pentru a ajuta UE și statele membre să contribuie la închiderea Guantanamo, inclusiv în ceea ce privește găzduirea foștilor deținuți?
Ce acțiuni concrete a întreprins Consiliul cu privire la acordarea de despăgubiri echitabile și adecvate pentru victimele predărilor extraordinare și ale actelor de tortură?
Cum a comunicat Consiliul autorităților SUA preocupările la nivel european cu privire la amânarea închiderii Guantanamo, la faptul că prizonierii ar putea fi deținuți în continuare pe o perioadă nedeterminată și judecați de comisii militare, precum și la posibilitatea aplicării pedepsei cu moartea?
