Răspuns dat de dl Andor în numele Comisiei
(28 iunie 2010)
Condițiile pentru a participa la concursul pentru Premiul Jurnalistul Anului European 2010 precizează că materialele trebuie să fie redactate (sau traduse) în una dintre cele 23 de limbi oficiale ale Uniunii Europene, în islandeză sau în norvegiană (la Anul European 2010 participă un număr total de 29 de țări, cuprinzând statele membre, Norvegia și Islanda).
Membrii minorităților naționale care vorbesc o limbă oficială a Uniunii pot depune articolele în limba respectivă.
Comisia a elaborat o strategie de promovare a multilingvismului în UE, care acoperă limbile oficiale, naționale, regionale, minoritare și limbile migranților.
Comunicarea „Multilingvismul: un avantaj pentru Europa și un angajament comun” COM(2008) 566 final. confirmă sprijinul oferit de Comisie tuturor limbilor vorbite în UE, inclusiv limbilor vorbite de minorități.
Cu toate acestea, ar fi fost greu ca acest concurs să fie deschis pentru numărul mare de limbi minoritare care nu sunt recunoscute ca limbi oficiale ale Uniunii, deoarece traducerea unor astfel de materiale într‑o limbă înțeleasă de toți membrii juriului ar fi necesitat resurse umane și financiare suplimentare.
Deoarece bugetul Anului European 2010 nu ar putea suporta aceste costuri și pentru a permite tuturor jurnaliștilor interesați să participe, s-a decis să se accepte articole scrise în limbi minoritare nerecunoscute ca limbi oficiale ale Uniunii, cu condiția ca acestea să fie transmise împreună cu o traducere într-una dintre limbile oficiale ale Uniunii.
Această condiție nu va împiedica participarea nimănui, deoarece jurnaliștii cunosc cel puțin una dintre limbile oficiale ale țării în care trăiesc.
O altă condiție importantă pentru a participa la concurs este ca toate materialele să fi fost publicate sau transmise pentru prima dată printr-un mijloc de comunicare în masă aflat într-unul dintre statele membre, în Islanda sau în Norvegia.
