Întrebarea cu solicitare de răspuns scris E-5894/2010
adresată Comisiei
Articolul 117 din Regulamentul de procedură
Vasilica Viorica Dăncilă (S&D)
(26 iulie 2010)
Subiect: Egalitatea de gen - PAC după 2013
Eliminarea oricăror forme de discriminare în toate sferele vieţii socio-economice este o precondiţie esenţială pentru asigurarea drepturilor omului şi a bunăstării fiecărui cetăţean.
Promovarea principiului egalităţii de şanse între bărbaţi şi femei, alături de asigurarea unei participări sporite a femeilor în viaţa economică şi socială, ca protagoniste cu drepturi depline, trebuie să constituie preocupări constante.
Având în vedere faptul că principiul egalităţii între sexe este promovat prin legislaţia europeană şi reprezintă o cerinţă fundamentală a Strategiei Europene pentru anul 2020, ce are în vedere Comisia Europeană pentru includerea acestui aspect în viitoarea PAC, inclusiv prin utilizarea de noi instrumente care să promoveze acest principiu?
