Deputaţii solicită o strategie europeană pentru dezvoltarea durabilă a Dunării
Transport
2010-01-21 - 14:15
Chiar dacă Dunărea leagă zece ţări europene, dintre care şase sunt state membre ale UE, iar cooperarea din regiunea Dunării cunoaşte o istorie îndelungată, la nivelul UE nu există încă o strategie europeană.
Deputaţii solicită Comisiei Europene lansarea acestei strategii, în urma procesului de consultare, până la finele anului 2010.
Urmând modelul strategiei Mării Baltice, această strategie va trebui să promoveze cooperarea inter-regională, cu scopul de a dezvolta infrastructura de transport şi energetică, precum şi de a stimula creşterea economică şi dezvoltarea socială.
Plan de acţiune pentru proiecte din regiunea dunăreană
În rezoluţia adoptată de Parlamentul European, deputaţii solicită Comisiei Europene elaborarea unui plan de acţiune pentru implementarea proiectelor care promovează: utilizarea ecologică a Dunării în scopul navigaţiei interne, intermodalitatea cu alte sisteme de transport (în special dezvoltarea liniilor de transport feroviar rapid) şi prezervarea şi ameliorarea calităţii apei şi dezvoltarea ecoturismului.
Dezvoltarea transportului
Sistemele de căi de navigaţie interioare reprezintă un aspect important pentru dezvoltarea transporturilor în regiune.
Deputaţii solicită eliminarea urgentă a blocajelor de pe axa fluvială Rin/Meuse-Main-Dunăre, luând în considerare că navigaţia interioară a scăzut, în principal din cauza gravei recesiuni economice.
În vederea ridicării gradului de conectivitate cu Marea Neagră prin intermediul căilor de transport rutier şi feroviar (culoare de transport al mărfurilor şi căi ferate rapide) în rezoluţie se propune perfecţionarea Reţelei transeuropene TEN.
Comisia este invitată să promoveze utilizarea la scară mai largă a tehnologiilor moderne din domeniul comunicaţiilor şi informaţiei şi să ia toate măsurile necesare pentru realizarea cât mai rapidă a unui sistem de norme de navigaţie pe Dunăre unificat şi eficient.
Protecţia mediului
Evaluări strategice şi de impact asupra mediului, inclusiv de evaluări ale efectelor asupra întregului ecosistem al fluviului, vor fi o condiţie pentru toate proiectele de infrastructură din domeniul transportului şi energiei, se insistă în rezoluţie.
Pentru a proteja şi mări stocurile de peşte din Dunăre, deputaţii europeni solicită Comisiei să pregătească un plan cuprinzător de conservare şi refacere a populaţiilor naturale de sturioni din Dunăre.
În vederea reducerii poluării apei, rezoluţia îndeamnă statele riverane amplasarea unor staţii hidrologice şi de control al calităţii apei comune.
Finanţare
Finanţarea proiectelor din spaţiul dunărean va putea fi obţinută prin "dezvoltarea unor puternice sinergii între diferite politici ale UE", precum politica de coeziune şi cea de vecinătate (PEV).
În plus, europarlamentarii susţin necesitatea unei abordări coordonate, care să urmărească o absorbţie mai eficientă şi în mai mare măsură a tuturor fondurilor UE disponibile în statele situate de-a lungul Dunării.
În final, pentru a oferi mai multă vizibilitate acestei regiuni, rezoluţia propune organizarea, la fiecare doi ani, a unui summit UE dedicat Dunării.
Background
Consiliul European din 18-19 iunie 2009 a invitat Comisia să elaboreze până în 2011 strategia privind regiunea dunăreană.
În data de 20 ianuarie Parlamentul European a dezbătut întrebarea orală "Strategia europeana pentru regiunea Dunării”, depusă de 47 deputaţi europeni la iniţiativa deputatei Adriana Ţicău (S&D, RO).
Propunerea comună de rezoluţie referitoare la "o strategie europeană pentru regiunea Dunării, adoptată în data de 21 ianuarie 2010, a fost co-semnată de următorii deputaţi europeni din România: Marian-Jean Marinescu, Theodor Dumitru Stolojan, Elena Băsescu, Elena Oana Antonescu, Iosif Matula, Csaba Sógor, Petru Constantin Luhan, Iuliu Winkler în numele grupului PPE; Silvia-Adriana Ţicău şi Victor Boştinaru în numele grupului S&D şi Ramona Nicole Mănescu în numele grupului ALDE.
Rezoluţia a fost adoptată cu 544 voturi pentru, 13 împotrivă şi 10 abţineri.
20100118IPR67589 Textul adoptat (selectaţi 21 ianuarie 2010) Înregistrarea dezbaterii (audio, video) poate fi urmărită la linkul de mai jos
RO
1
LINK
/activities/plenary/ta/calendar.do?language=RO
RO
2
LINK
/sed/speeches.do?sessionDate=20100121
-//EP//DTD IM-PRESS 20050901 IPR DOC XML V0//EN
-//EP//STYLESHEET IM-PRESS 20050901 IPR DOC XML V0//EN
