ÎNTREBARE CU SOLICITARE DE RĂSPUNS SCRIS E-5861/08
adresată de Cătălin-Ioan Nechifor (PSE)
Comisiei
(29 octombrie 2008)
Subiect: Încălcare gravă a obiectivului de reducere a disparităților regionale existente
Uniunea Europeană a fost creată în baza unor principii unanim acceptate, fiind urmărită îndeplinirea unor obiective sociale, economice și politice care să contribuie la asigurarea unui climat de dezvoltare echilibrată în toate regiunile celor 27 de state membre.
În acest context, dezvoltarea regională trebuie să aibă în vedere diminuarea dezechilibrelor regionale existente, prin alocarea echidistantă și apolitică a resurselor financiare.
Din nefericire, ieri, 30 septembrie 2008, Consiliul Județean Suceava, prin „Hotărârea privind aprobarea repartizării sumelor pentru echilibrarea bugetelor locale pe anul 2008”, a încălcat grav principiile europene, prin alocarea a 87,81% din totalul sumei de 2 555 198 RON unui număr de 58 de localități cu primari care fac parte din același partid, majoritar în Consiliul Județean.
În acest fel, celelalte localități, în număr de 56, au fost private de sume de bani pentru echilibrarea bugetelor locale, fiind practic în imposibilitatea de a-și asigura un nivel minim de funcționare și de dezvoltare în perioada imediat următoare.
Mai grav este faptul că un număr de 28 de localități, din totalul celor 114 unități administrativ-teritoriale componente ale județului Suceava, nu au primit nimic în urma acestei hotărâri de consiliu județean, cu privire la care consilierii din opoziție au votat împotrivă, solicitând echidistanță în alocarea fondurilor publice.
Trebuie adăugat faptul că majoritatea localităților au proiecte în derulare, din fonduri guvernamentale și europene, iar această discriminare în alocarea de resurse financiare va pune în pericol îndeplinirea obiectivelor și obținerea rezultatelor așteptate.
Doresc să cunosc poziția Comisiei Europene referitoare la situația sus-menționată, mai ales în contextul în care președintele Consiliului pentru Dezvoltare Regională Nord-Est, domnul Gheorghe Flutur, invocă discuțiile pe care le-a purtat cu Comisarul European Danuta Hubner, în urmă cu circa o lună în România, la Iași - unul dintre municipiile componente ale Regiunii de Dezvoltare 1 Nord-Est, cea mai săracă regiune a Uniunii Europene, conform Eurobarometrului.
