29.6.2011 B7-0380/2011 PROPUNERE DE REZOLUȚIE depusă pe baza întrebării cu solicitare de răspuns oral B7–0316/2011
în conformitate cu articolul 115 alineatul (5) din Regulamentul de procedură
referitoare la Constituția ungară revizuită
Juan Fernando López Aguilar
,
Claude Moraes
,
Monika Flašíková Beňová
,
Kinga Göncz
,
Csaba Sándor Tabajdi
în numele Grupului S&D
Judith Sargentini
în numele Grupului Verts/ALE
PE465.705v01-00 B7‑0380/2011 Rezoluția Parlamentului European referitoare la Constituția ungară revizuită
Parlamentul European ,
– având în vedere articolele 2, 3, 4, 6 și 7 din Tratatul privind Uniunea Europeană (TUE), articolele 49, 56, 114, 167 și 258 din Tratatul privind funcționarea Uniunii Europene (TFUE), Carta drepturilor fundamentale a Uniunii Europene și Convenția Europeană pentru apărarea drepturilor omului (ECHR), care tratează respectul, protecția și promovarea drepturilor fundamentale,
– având în vedere Legea fundamentală a Ungariei, adoptată la 18 aprilie 2011 de către Adunarea Națională a Republicii Ungaria (denumită în continuare „noua Constituție”),
– având în vedere Avizele nr.
CDL(2011)016 și CDL(2011)001 ale Comisiei de la Veneția referitoare la noua Constituție a Ungariei și la cele trei aspecte de ordin juridic apărute în cadrul procesului de redactare a noii Constituții a Ungariei,
– având în vedere propunerea de rezoluție nr.
12490 depusă la 25 ianuarie 2011 în Adunarea Parlamentară a Consiliului Europei referitoare la regresul grav în domeniul statului de drept și al drepturilor omului în Ungaria,
– având în vederea Hotărârea nr.
30141/2004 a Curții Europene a Drepturilor Omului (Cauza Schalk și Kopf vs.
Austria) și mai ales observațiile sale obiter dicta,
– având în vedere articolul 115 alineatul (5) și articolul 110 alineatul (2) din regulamentul său de procedură,
A. întrucât Uniunea Europeană este fondată pe valorile democrației și statului de drept, menționate la articolul 2 din TUE, pe respectul neechivoc pentru drepturile și libertățile fundamentale, așa cum stipulează Carta drepturilor fundamentale a Uniunii Europene și Convenția europeană a drepturilor omului, precum și pe recunoașterea valorii juridice a acestor drepturi, libertăți și principii, confirmată, de asemenea, prin viitoare aderare a UE la ECHR;
B. întrucât, deși redactarea și adoptarea unei noi constituții după aderarea la UE nu este un fenomen curent, și întrucât, deși statele membre au dreptul exclusiv de a redacta și de a adopta noi constituții, ar trebui acordată o atenție deosebită la nivelul UE formei pe care o au documentele în cauză și proceselor implicate, pentru a garanta astfel că formularea și spiritul constituțiilor adoptate nu sunt în contradicție cu formularea și spiritul acquis -ului comunitar;
C. întrucât redactarea și adoptarea noii Constituții s-au realizat într-o perioadă extrem de scurtă de timp, ceea ce nu a permis desfășurarea unei dezbateri publice cuprinzătoare și profunde asupra proiectului de lege;
D. întrucât noua Constituție a fost adoptată exclusiv pe baza voturilor deputaților din partidele aflate la guvernare, astfel încât nu s-a realizat un consens politic;
E. întrucât împărtășește preocupările exprimate de Comisia de la Veneția, în special în ceea ce privește transparența, caracterul deschis și incluziv al procesului de adoptare a textului, precum și durata acestui proces, dar și în ceea ce privește modificările aduse sistemului de echilibrare a puterilor, cu precădere dispozițiile referitoare la noua Curte Constituțională a Ungariei, la instanțe și judecători, care ar putea conduce la vulnerabilizarea independenței sistemului juridic ungar;
F. întrucât noua Constituție nu prevede în mod explicit anumite principii pe care Ungaria, în temeiul angajamentelor sale internaționale, are obligația de a le respecta și de a le promova, cum ar fi interzicerea pedepsei cu moartea, interzicerea discriminării pe motive de orientare sexuală și principiile referitoare la suspendarea sau restricționarea drepturilor fundamentale prin intermediul unor reglementări legale speciale;
G. întrucât noua Constituție, prin valorile formulate, precum și prin redactarea neclară în cazul definirii noțiunilor de bază cum ar fi „familia” și dreptul la viață începând din momentul concepției, riscă să conducă la discriminări împotriva anumitor grupuri din societate, adică împotriva minorităților etnice, religioase și sexuale, a familiilor monoparentale, a persoanelor care au încheiat parteneriate civile și a femeilor;
H. întrucât noua Constituție nu a garantat explicit că Ungaria va respecta integritatea teritorială a altor țări, iar lipsa acestei prevederi, împreună cu formulările neclare din preambul, în special părțile referitoare la obligațiile statului ungar față de minoritățile maghiare care locuiesc în afara granițelor Ungariei, pot crea un temei juridic pentru acțiuni pe care țările vecine le-ar considera ca fiind un amestec în afacerile interne, ceea ce ar putea să creeze tensiuni în regiune;
I. întrucât noua Constituție stipulează că preambulul său are forță juridică, ceea ce poate avea implicații juridice și politice și poate conduce la incertitudine juridică;
J. întrucât includerea Cartei drepturilor fundamentale a Uniunii Europene în noua Constituție poate da naștere la suprapuneri între competențele instanțelor din Ungaria și cele ale instanțelor internaționale, astfel cum se arată în avizul emis de Comisia de la Veneția;
K. întrucât noua Constituție, spre deosebire de cea actuală, stipulează faptul că moneda oficială a Ungariei este forintul, ceea ce poate îngreuna viitoarea adoptare a monedei euro prin crearea unor obstacole juridice inutile;
L. întrucât noua Constituție prevede utilizarea la scară largă a legilor cardinale, a căror adoptare se face, de asemenea, cu o majoritate de două treimi și care vor legifera o gamă largă de chestiuni referitoare la sistemul instituțional al Ungariei și la drepturile fundamentale; întrucât, în practică, acest lucru presupune că adoptarea legilor respective este integrată în noul proces constituțional al Ungariei;
M. întrucât, în temeiul noii Constituții, o serie de chestiuni, cum ar fi aspecte specifice legate de legislația familiei și de sistemele fiscale și de pensii, care, în mod normal, sunt de competența guvernului sau țin de competențele decizionale uzuale ale organului legislativ, vor trebui, de asemenea, reglementate prin legi cardinale, ceea ce înseamnă că viitoarele alegeri vor avea o semnificație redusă, creându-se posibilități suplimentare pentru ca un guvern care dispune de o majoritate de două treimi să își impună preferințele politice; întrucât procesul de adoptare a unor reglementări specifice și detaliate prin legi cardinale poate pune în pericol principiul democrației;
N. întrucât, așa cum a subliniat Comisia de la Veneția, politicile în domeniul cultural, religios, socioeconomic și financiar nu ar trebui stabilite cu rigiditate printr-o lege cardinală;
O. întrucât Consiliul pentru buget, care a fost reinstituit, va avea drept de veto asupra adoptării bugetului general, iar în acest caz șeful statului poate solicita dizolvarea Adunării Naționale, limitând grav marja de acțiune a legislaturii alese în mod democratic;
P. întrucât sistemul eficient de patru comisari parlamentari va fi redus la un sistem bazat pe un ombudsman general și doi adjuncți, care s-ar putea să nu confere același nivel de protecție a drepturilor și care nu va include competențele fostului Comisar pentru datele personale și libertatea informației; întrucât competențele acestuia din urmă vor fi transferate unei autorități al cărei modus operandi nu este specificat;
Q. întrucât, în paralel cu adoptarea noii Constituții, guvernul Ungariei și partidele aflate la guvernare au desemnat numeroase persoane în poziții cheie, cum ar fi cea de procuror general, de președinte al Biroului național de audit și de președinte al Consiliului pentru buget;
R. întrucât Parlamentul Ungariei a ales judecătorii care vor intra în componența noii Curți Constituționale a Ungariei, astfel cum prevede noua Constituție; întrucât procedura de desemnare și alegerea acestora nu s-au bazat pe un consens politic; întrucât noua Constituție prevede norme foarte generale care reglementează sistemul judiciar, fără însă a clarifica dacă Curtea Supremă, sub noul său nume, va continua să funcționeze având același președinte;
S. întrucât Adunarea Parlamentară a Consiliului Europei a decis să elaboreze un raport referitor la noua Constituție a Ungariei, pe baza avizului Comisiei de la Veneția;
T. întrucât elaborarea și adoptarea unei noi Constituții nu au fost menționate în manifestul electoral al partidelor aflate la guvernare;
U. întrucât Secretarul General al ONU, Ban Ki-moon a afirmat că ar „aprecia disponibilitatea guvernului Ungariei de a urma sfaturile și recomandările care îi sunt adresate de actorii de la nivel național și de Consiliul Europei sau de Organizația Națiunilor Unite” și este de părere că Ungaria, în calitate de stat membru al UE, ar trebui să solicite instituțiilor europene să ofere consiliere și să examineze noua Constituție,
1. invită autoritățile ungare să aibă în vedere recomandările conținute în avizul Comisiei de la Veneția și să abordeze aspectele și observațiile prezentate în acesta, fie prin modificarea noii Constituții, prin interpretări ale noii Constituții sau prin viitoare legi cardinale și ordinare;
2. invită autoritățile ungare să încerce în mod activ să obțină un consens, să asigure o transparență sporită, precum și o incluziune politică și socială autentică și o dezbatere publică largă în ceea ce privește viitoarea elaborare și adoptare a legilor generice prevăzute în noua Constituție;
3. invită autoritățile ungare să limiteze sfera de acțiune a legii cardinale în ceea ce privește normele de bază ale sistemului fiscal și ale sistemului de pensii, permițând viitoarelor guverne, precum și organelor legislative alese în mod democratic să adopte decizii autonome cu privire la politica fiscală a țării; în acest sens, invită autoritățile ungare să revizuiască actualul mandat al Consiliului pentru buget;
4. invită autoritățile ungare să analizeze modificarea noii Constituții, în special a preambulului, astfel încât să asigure protecția egală a drepturilor tuturor cetățenilor, indiferent de apartenența acestora la o comunitate religioasă, sexuală, etnică sau la un alt grup societal, precum și să includă în aceasta o declarație explicită privind separarea bisericii de stat;
5. invită autoritățile ungare să modifice noua Constituție, inclusiv preambulul acesteia, astfel încât să ofere garanții explicite că Ungaria respectă integritatea teritorială a altor state atunci când își propune să sprijine etnicii maghiari care trăiesc în afara granițelor țării;
6. invită autoritățile ungare să reafirme independența sistemului judiciar prin reinstituirea dreptului noii Curți Constituționale de a revizui legislația care are un impact asupra bugetului, fără excepții, conform cerințelor jurisprudenței bazate pe Convenția europeană a drepturilor omului, prin revizuirea dispoziției cu privire la reducerea vârstei obligatorii de pensionare a judecătorilor, precum și prin garantarea explicită a independenței managementului sistemului judiciar;
7. invită autoritățile ungare să aibă în vedere modificarea noii Constituții, astfel încât aceasta să protejeze în mod explicit toate drepturile civile și sociale fundamentale, în conformitate cu obligațiile internaționale ale Ungariei, să interzică pedeapsa cu moartea, condamnarea la închisoare pe viață fără posibilitatea eliberării condiționate și discriminările pe baza orientării sexuale și să ofere suficiente garanții cu privire la protecția drepturilor fundamentale; evidențiază faptul că cetățenii Ungariei capătă drepturi fundamentale în momentul nașterii, fără ca acestea să fie condiționate de obligații;
8. invită autoritățile ungare să garanteze faptul că reorganizarea sistemului de comisari parlamentari nu va fi de natură să limiteze garanțiile existente referitoare la protecția și promovarea drepturilor în diferite domenii, cum ar fi protecția minorităților naționale, a datelor personale și transparența informațiilor relevante pentru public, precum și independența organismelor respective responsabile pentru aceste aspecte;
9. invită autoritățile ungare să asigure faptul că includerea Cartei drepturilor fundamentale în noua Constituție nu este de natură să provoace probleme legate de interpretare și de suprapunere a competențelor între instanțele interne, noua Curte Constituțională a Ungariei și Curtea de Justiție a Uniunii Europene;
10. invită Comisia să realizeze o revizuire și o analiză detaliată a noii Constituții și a legilor generice care urmează să fie adoptate în viitor, pentru a verifica dacă acestea respectă acquis -ul comunitar, în special Carta drepturilor fundamentale a Uniunii Europene, precum și modul de formulare și spiritul tratatelor;
11. încredințează Președintelui sarcina de a transmite prezenta rezoluție Consiliului, Comisiei, Consiliului Europei, guvernelor și parlamentelor statelor membre, Agenției pentru Drepturi Fundamentale și OSCE.
