28.4.2010 B7-0250/2010 PROPUNERE DE REZOLUŢIE depusă pe baza declaraţiilor Consiliului şi Comisiei
în conformitate cu articolul 110 alineatul (2) din Regulamentul de procedură
referitoare la Kârgâzstan
Fiorello Provera
,
Giancarlo Scottà
,
Lorenzo Fontana
în numele Grupului EFD
PE439.771v01-00 B7‑0250/2010 Rezoluţia Parlamentului European referitoare la Kârgâzstan
Parlamentul European ,
– având în vedere rezoluţiile sale anterioare referitoare la Kârgâzstan, în special cea din 12 mai 2005,
– având în vedere Strategia UE pentru un nou parteneriat cu Asia Centrală, adoptată de Consiliul European la 21-22 iunie 2007,
– având în vedere Acordul de parteneriat şi cooperare (APC) dintre UE şi Kârgâzstan, care a intrat în vigoare în 1999,
– având în vedere declaraţia din 8 aprilie 2010 a lui Catherine Ashton, Înaltă Reprezentantă a Uniunii pentru afaceri externe şi politica de securitate/ vicepreşedintă a Comisiei, în legătură cu situaţia din Kârgâzstan,
– având în vedere declaraţia OSCE din 22 aprilie 2010 în legătură cu situaţia din Kârgâzstan,
– având în vedere concluziile Consiliului referitoare la Kârgâzstan, din 26 aprilie 2010,
– având în vedere articolul 110 alineatul (2) din Regulamentul său de procedură,
A. întrucât UE este clar interesată ca Kârgâzstan să fie un teritoriu paşnic, democratic şi prosper din punct de vedere economic; întrucât angajamentul Kârgâzstanului faţă de dreptul internaţional, statul de drept, drepturile omului şi valorile democratice, precum şi o economie de piaţă, va promova securitatea şi stabilitatea;
B. întrucât Kârgâzstan este membru al OSCE şi, în această calitate, s-a angajat să respecte libertăţile fundamentale, drepturile omului şi statul de drept şi să implementeze standardele democratice ale OSCE;
C. întrucât au existat deziluzii în rândul cetăţenilor cu privire la neîndeplinirea de către guvern a promisiunilor făcute cu ocazia Revoluţiei lalelelor din 2005 privind democraţia şi o mai bună guvernare;
D. întrucât manifestaţiile populare de protest au provocat o confruntare violentă, în care cel puţin 84 de persoane şi-au pierdut viaţa, iar peste 400 de persoane au fost rănite; întrucât preşedintele Bakiyev a fugit din capitală, iar mai apoi din ţară, după care s-a format rapid un guvern provizoriu alcătuit din principalii lideri ai fostei opoziţii, dintre care mulţi au ocupat funcţii de conducere în prima perioadă de după Revoluţia lalelelor din 2005;
E. întrucât situaţia din Kârgâzstan este crucială pentru stabilitatea Asiei Centrale şi pentru aprovizionarea cu energie a mai multor state membre ale UE;
F. întrucât prezenţa UE în Kârgâzstan, în principal în calitate de furnizor de ajutoare, este semnificativă şi, în consecinţă, UE se află într-o poziţie bună pentru a-şi asuma un rol mai important în regiune;
1. regretă profund pierderea de vieţi omeneşti şi îşi exprimă speranţa că se poate reinstaura stabilitatea în Kârgâzstan, bazată pe principiile democratice, statul de drept şi respectarea drepturilor omului;
2. invită toate părţile implicate în conflict să facă tot posibilul pentru a proteja drepturile omului şi libertăţile fundamentale ale poporului kârgâz, deoarece drepturile omului constituie temelia oricărei comunităţi şi a funcţionării acesteia;
3. salută anunţul guvernului provizoriu privind organizarea unui referendum privind modificarea constituţiei şi a unor alegeri parlamentare pentru consolidarea democraţiei şi a responsabilităţii politice; invită guvernul provizoriu să respecte obligaţiile internaţionale ale Kârgâzstanului şi să se asigure că alegerile vor fi libere şi corecte;
4. ia act de faptul că lipsa profundă de resurse a Kârgâzstanului şi vulnerabilitatea acesteia fac ca această ţară să fie în mare măsură dependentă de sprijinul extern; subliniază faptul că sprijinul internaţional va fi extrem de important pentru consolidarea instituţiilor democratice în Kârgâzstan şi promovarea valorilor democratice în rândul populaţiei Kârgâzstanului;
5. subliniază importanţa angajării active în dialogul cu guvernul provizoriu, în vederea explorării şi exploatării posibilităţilor de promovare a bunei guvernări şi a altor obiective politice ale UE stabilite în Strategia pentru Asia Centrală şi, de asemenea, pentru a facilita participarea şi activităţile instituţiilor financiare internaţionale;
6. atrage atenţia asupra faptului că evenimentele din Kârgâzstan influenţează şi sunt influenţate de evenimentele regionale şi internaţionale; este încredinţat că în această regiune, inclusiv în Kârgâzstan, se suprapun interesele Rusiei, SUA şi alte interese, îndeosebi în legătură cu Afganistanul şi cu dezvoltarea radicalismului islamic; consideră că acest lucru ar trebui să facă posibilă limitarea competiţiei geopolitice şi căutarea de sinergii; consideră că succesul în acest domeniu ar avea efecte pozitive mai extinse asupra relaţiilor internaţionale şi a securităţii la nivel internaţional;
7. invită Comisia şi Consiliul să examineze, în regim de urgenţă, dacă există sau pot fi create condiţiile necesare pentru lansarea unui nou program major de ajutorare a Kârgâzstanului, coordonat la nivel internaţional, ţinând seama nu în ultimul rând de seriozitatea angajamentului efectiv al guvernului provizoriu din Kârgâzstan faţă de democratizare şi de guvernarea corectă;
8. invită guvernul provizoriu să acorde mai multă atenţie relaţiilor interetnice şi să încerce să promoveze, îndeosebi, dialogul între comunităţile kârgâză şi uigură;
9. salută anumite modele de cooperare între Kârgâzstan şi ţările învecinate, manifestată prin schimburile între energia hidroelectrică furnizată de Kârgâzstan şi gazele naturale din Kazahstan şi prin acordul cu Tadjikistan pentru consolidarea colaborării privind construirea unei noi hidrocentrale;
10. încredinţează Preşedintelui sarcina de a transmite prezenta rezoluţie Consiliului, Comisiei, parlamentelor şi guvernelor statelor membre, guvernului provizoriu al Kârgâzstanului, Secretarului General al Organizaţiei Naţiunilor Unite, Secretarului General al OSCE, precum şi Secretarului General al Consiliului Europei.
