P6_TA(2009)0340
Recomandare adresată Comisiei referitoare la plângerea 185/2005/ELB
A6-0201/2009
Rezoluţia Parlamentului European din 5 mai 2009 referitoare la raportul special al Ombudsmanului European prezentat Parlamentul European ca urmare a proiectului de recomandare al acestuia către Comisie referitor la plângerea 185/2005/ELB ( 2009/2016(INI) )
Parlamentul European,
–
având în vedere raportul special al Ombudsmanului European prezentat Parlamentului European,
–
având în vedere articolul 195 alineatul (1), al doilea paragraf din Tratatul CE,
–
având în vedere Decizia 94/262/CECO, CE, Euratom a Parlamentului European din 9 martie 1994 privind statutul şi condiţiile generale pentru exercitarea funcţiilor Ombudsmanului JO L 113, 4.5.1994, p.
15.
, în special articolul 3 alineatul (7) al acesteia,
–
având în vedere Carta Drepturilor Fundamentale a Uniunii Europene, în special articolul 21 al acesteia,
–
având în vedere Codul european de bună conduită administrativă, în special articolul 5 alineatul (3) al acestuia,
–
având în vedere articolul 195 alineatul (2) prima teză din Regulamentul său de procedură,
–
având în vedere raportul Comisiei pentru petiţii ( A6-0201/2009 ),
A.
întrucât, potrivit Curţii de Justiţie, principiul nediscriminării pe motive de vârstă, astfel cum este enunţat în articolul 21 al Cartei drepturilor fundamentale a Uniunii Europene constituie un principiu general al dreptului comunitar;
B.
întrucât un tratament diferit pe motive de vârstă constituie discriminare pe aceste motive, cu excepţia cazului în care acel tratament diferit este justificat în mod obiectiv, iar mijloacele de a-l aborda sunt adecvate şi necesare;
C.
întrucât, potrivit Ombudsmanului, Comisia nu a reuşit să justifice în mod adecvat tratamentul pe care îl aplică agenţilor auxiliari interpreţi de conferinţă freelance (ACI) în vârstă de peste 65 de ani şi continuă să adere la politica sa actuală privind angajarea acestora;
D.
întrucât Ombudsmanul consideră că acesta constituie un caz de administrare defectuoasă;
E.
întrucât este responsabilitatea Parlamentului, ca unic organ ales al Uniunii, să salvgardeze şi să protejeze independenţa Ombudsmanului european în îndeplinirea îndatoririlor sale faţă de cetăţenii europeni şi să monitorizeze implementarea recomandărilor sale,
1.
sprijină observaţiile critice ale Ombudsmanului European şi recomandările sale referitoare la politica Comisiei de angajare a ACI în vârstă de peste 65 de ani;
2.
invită Comisia să schimbe actuala sa politică, care interzice, în mod efectiv, recrutarea ACI în vârstă de peste 65 de ani; consideră, însă, că în circumstanţele cazului de faţă nu se impune plata unei despăgubiri;
3.
menţionează faptul că Parlamentul, în urma unui proiect de recomandare similar al Ombudsmanului, a luat imediat măsuri pentru a schimba modalitatea de recrutare a ACI în vârstă de peste 65 de ani şi a interpretat normele aplicabile într-un mod care nu constituie discriminare;
4.
consideră că schimbarea regulilor aplicabile şi eliminarea discriminării pe motive de vârstă din procesul de recrutare nu obligă instituţiile europene să recruteze ACI în vârstă de peste 65 de ani, însă această schimbare, dacă ar fi pusă în aplicare, ar uniformiza normele Comisiei cu un principiu general al dreptului comunitar; în plus, consideră că, dată fiind lipsa de interpreţi pentru anumite limbi oficiale, acest lucru ar întări capacitatea instituţiei de a asigura cel mai bun serviciu posibil, astfel cum s-a demonstrat la Parlament;
5.
invită Comisia să colaboreze cu Parlamentul în revizuirea normelor aplicabile la angajarea ACI şi a altor categorii de personal, astfel încât să se evite orice tip de discriminare;
6.
încredinţează Preşedintelui sarcina de a transmite prezenta rezoluţie Comisiei, Consiliului şi Ombudsmanului European.
