Răspuns dat de dna Ashton în numele Comisiei
(19 decembrie 2011)
Comisia acordă prioritate absolută aspectelor legate de egalitatea de șanse între femei și bărbați.
În cadrul UE, a fost elaborat un cadru legislativ cuprinzător pentru promovarea egalității de șanse între femei și bărbați în domeniul egalității de tratament privind accesul la muncă, la mărfuri și servicii, la formare profesională, la promovare și condiții de lucru, inclusiv remunerație și prestații de securitate socială egale.
Comisia și-a reafirmat angajamentul fundamental pentru egalitatea de șanse între femei și bărbați în Carta femeilor (martie 2010) și în cadrul cuprinzătoarei Strategii pentru egalitatea între femei și bărbați (septembrie 2010), care transformă principiile Cartei în acțiuni concrete în perioada 2010 - 2015.
Una dintre cele cinci priorități ale strategiei o constituie „egalitatea de șanse între femei și bărbați în cadrul acțiunilor externe”.
Prin urmare, activitățile Comisiei privind promovarea egalității de șanse între femei și bărbați în cadrul UE sunt strâns legate de eforturile depuse de UE în țările terțe.
UE își folosește în mod constant influența, prin intermediul tuturor politicilor relevante din cadrul acțiunii sale externe, pentru a promova egalitatea de șanse între femei și bărbați și emanciparea femeilor în întreaga lume.
Unele exemple elocvente în acest sens sunt punerea în aplicare a Planului de acțiune al UE privind egalitatea de șanse între femei și bărbați și emanciparea femeilor în cadrul cooperării pentru dezvoltare (2010-2015), precum și sprijinul acordat de UE pentru eforturile țărilor partenere de a promova egalitatea între femei și bărbați în contextul politicii europene de vecinătate.
Pentru a menționa doar câteva exemple: Comisia a lansat o cerere de propuneri la nivel mondial pe tema emancipării economice și sociale a femeilor în cadrul instrumentului tematic „Să investim în oameni” și, în prezent, finanțează peste 200 de programe în întreaga lume pentru a promova drepturile femeilor în cadrul Instrumentului european pentru democrație și drepturile omului.
În ceea ce privește agricultura, Comisia sprijină programe specifice care promovează egalitatea de șanse între femei și bărbați pentru a contribui la dezvoltarea durabilă și, în ceea ce privește educația, Comisia sprijină Parteneriatul global pentru educație, una dintre cele trei priorități ale acestuia constituind-o educația fetelor.
