18.1.2010 B7-0033/2009 PROPUNERE DE REZOLUŢIE depusă pe baza întrebării cu solicitare de răspuns oral B7-0240/2009
în conformitate cu articolul 115 alineatul (5) din Regulamentul de procedură
referitoare la o strategie europeană pentru regiunea Dunării
Eva Lichtenberger
,
Michael Cramer
,
Elisabeth Schroedter
,
Barbara Lochbihler
,
Daniel Cohn-Bendit
,
Rebecca Harms
în numele Grupului Verts/ALE
PE432.881v01-00 B7‑0033/2009 Rezoluția Parlamentului European referitoare la o strategie europeană pentru regiunea Dunării
Parlamentul European,
– având în vedere întrebarea din 3 decembrie 2009 adresată Comisiei referitoare la o strategie europeană pentru regiunea Dunării ( O-0150/09 – B7-0240/2009 ),
– având în vedere articolul 192 și articolul 265 alineatul (5) din Tratatul privind funcționarea Uniunii Europene,
– având în vedere concluziile Consiliul European din 18 și 19 iunie 2009, prin care Comisia este invitată să elaboreze, până la sfârșitul lui 2010, o strategie europeană pentru regiunea Dunării,
– având în vedere programul Consiliului, elaborat de președințiile spaniolă, belgiană și maghiară,
– având în vedere Forumul Dunării, constituit în cadrul Parlamentului, și lucrările acestuia,
– având în vedere avizul Comitetului Regiunilor intitulat „O strategie UE pentru spațiul dunărean” din octombrie 2009,
– având în vedere Declarația privind protecția apelor, precum și convențiile de la Espoo, Aarhus și Berna privind protecția mediului,
– având în vedere Convenția de la Belgrad de reglementare a navigației pe Dunăre,
– având în vedere articolul 115 alineatul (5) și articolul 110 alineatul (2) din Regulamentul de procedură,
A. întrucât fluviul Dunărea leagă zece țări europene - Germania, Austria, Slovacia, Ungaria, Croația, Serbia, România, Bulgaria, Moldova și Ucraina - dintre care șase sunt state membre ale UE;
B. întrucât statele situate de-a lungul Dunării reprezintă, cu cei peste 200 de milioane de locuitori, un însemnat potențial socioeconomic în cadrul Europei;
C. întrucât regiunea Dunării constituie o zonă importantă, în care programele desfășurate în cadrul politicii de coeziune a UE și măsurile destinate țărilor candidate și potențial candidate la aderare se intersectează cu programele destinate țărilor care participă la politica europeană de vecinătate;
D. întrucât strategia UE pentru regiunea Dunării trebuie dezvoltată în următoarele domenii de cooperare: protecție și dezvoltare socială, dezvoltare economică durabilă și turism, agricultură și pescuit, transporturi și infrastructură energetică, protecția mediului, cultură și educație;
E. întrucât această strategie ar putea contribui substanțial la o mai bună coordonare între autoritățile locale și regionale și organizațiile care își desfășoară activitatea în regiunea Dunării și ar putea asigura prosperitatea, dezvoltarea durabilă, crearea de locuri de muncă și securitatea în zonă;
F. întrucât strategia europeană pentru regiunea Dunării, elaborată după modelul strategiei pentru Marea Baltică, are potențialul de a promova cooperarea regională și transfrontalieră în vederea stimulării în continuare a creșterii economice, precum și de a identifica răspunsuri comune la provocări comune;
G. întrucât regiunea Dunării constituie un important canal prin care estul și vestul Uniunii Europene au putut comunica de-a lungul istoriei;
H. întrucât istoria cooperării în regiunea Dunării este îndelungată: Comisia Europeană a Dunării, înființată la 30 martie 1856, cu sediul inițial la Galați (România), a fost una dintre primele instituții europene și, în prezent, își are sediul la Budapesta.
I. întrucât, în urma extinderii din 2007, fluviul Dunărea a devenit, aproape integral, o cale navigabilă interioară a Uniunii Europene, și, respectând cursul natural al fluviului, regiunea danubiană poate contribui în mod substanțial la reflectarea schimbărilor survenite după aceea;
J. întrucât spațiul danubian, considerat a fi o macroregiune unică, ar putea facilita depășirea diferențelor regionale existente în ceea ce privește performanțele economice și ar putea contribui la dezvoltarea integrată;
K. întrucât, din 1991, Delta Dunării face parte din patrimoniul mondial al UNESCO iar spațiul danubian cuprinde mai multe zone speciale de protecție și zone speciale de conservare în cadrul Natura 2000; întrucât Dunărea și Delta Dunării constituie un ecosistem unic și fragil, care adăpostește specii de plante rare, amenințate din cauza poluării,
1. invită Comisia să inițieze, cât de curând posibil, consultări ample cu toate țările situate de-a lungul Dunării și să prezinte strategia europeană pentru regiunea Dunării până cel târziu la sfârșitul anului 2010;
2. îndeamnă Comisia să propună o strategie a UE pentru regiunea Dunării care să acopere, pe orizontală, diferite aspecte ale cooperării regionale, să promoveze sinergii, să stabilească o cooperare strânsă cu diferiții actori la nivel local și regional și să evite duplicarea muncii între diversele organisme și organizații regionale;
3. consideră că organismele regionale și locale, datorită faptului că întrețin raporturi strânse cu populația și cunosc nevoile acesteia, precum și societatea civilă însăși, ar trebui să aibă un rol important în conceperea, implementarea și dezvoltarea ulterioară a strategiei europene;
4. sprijină dezvoltarea economică și socială a regiunii danubiene și promovarea unei integrări mai profunde în această zonă, ceea ce ar constitui o componentă dinamică a unui spațiu economic și politic european mai larg;
5. solicită îmbunătățirea statutului ecologic al fluviului Dunărea, care este în prezent un curs de apă poluat, precum și măsuri pentru a reduce poluarea și a împiedica, în viitor, deversările de petrol și alte substanțe toxice și nocive;
6. constată că responsabilitatea pentru poluarea regiunii danubiene revine atât statelor membre, cât și celorlalte țări riverane pe care Dunărea le traversează; subliniază că protejarea mediului în bazinul fluviului Dunărea reprezintă un aspect important, care va avea o importanță majoră pentru dezvoltarea agricolă și rurală a regiunii și solicită, prin urmare, tuturor părților implicate să pună în aplicare un acord comun privind protejarea Dunării împotriva poluării, așa cum a fost propus în așa-numita Convenție de la Helsinki Convenția privind protejarea mediului marin al zonei Mării Baltice, 1992, http://www.helcom.fi/stc/files/Convention/Conv1108.pdf
;
7. subliniază necesitatea protejării și măririi populațiilor de pești din Dunăre; invită Comisia să elaboreze un plan cuprinzător de conservare și refacere a populațiilor naturale de sturioni din Dunăre;
8. subliniază necesitatea unei abordări coordonate, care să urmărească o utilizare mai bună și mai eficientă a fondurilor UE disponibile în statele situate de-a lungul Dunării, pentru a putea îndeplini obiectivele strategiei;
9. subliniază că strategia pentru regiunea Dunării ar trebui să includă măsuri care să fie puse în aplicare de Uniunea Europeană, statele membre ale acesteia și toate țările riverane;
10. subliniază necesitatea luării, în cadrul luptei împotriva schimbărilor climatice, a unor măsuri care să vizeze conservarea capacității naturale a bazinului Dunării de a reține inundațiile și prevenirea producerii din nou a acestora;
11. subliniază necesitatea diversificării surselor de energie regenerabilă și solicită Comisiei și tuturor statelor riverane să-și intensifice cooperarea în acest domeniu;
12. invită Comisia, statele membre și toate țările riverane să promoveze și să implementeze proiecte comune privind economia de energie, eficiența și sursele regenerabile de energie, având în vedere potențialul regiunii ca sursă de bioenergie, și să încurajeze folosirea energiei solare, eoliene, hidraulice sau pe bază de biomasă;
13. subliniază că toate proiectele de infrastructură din domeniul transportului și energiei trebuie precedate de evaluări strategice adecvate și de alte evaluări de impact asupra mediului, inclusiv evaluări ale efectelor asupra tuturor ecosistemelor fluviului, astfel încât să se garanteze respectarea normelor internaționale de protecție a mediului, după consultarea acelor parteneri care ar putea fi afectați de aceste decizii;
14. subliniază că programul Natura 2000 și directivele-cadru privind păsările sălbatice, habitatele și apa ar trebui respectate atunci când se decid, se planifică și se dezvoltă proiecte de infrastructură pe Dunăre;
15. reamintește rolul unificator al fluviului Dunărea în regiune; sugerează facilitarea trecerii fără impedimente a frontierelor din regiune;
16. propune integrarea sistemului de transport european în sistemele țărilor învecinate cu UE din regiunea Dunării și subliniază importanța facilitării de proiectelor de inter-modalitate pentru promovarea unei mai bune îmbinări a transportului feroviar și a căilor navigabile interioare și invită Comisia și toate celelalte părți implicate să acorde întotdeauna prioritate aspectului natural și utilizării ecologice a Dunării și nu să modifice cursul fluviului prin amplasarea de baraje și alte măsuri tehnice luate din considerente economice, legate de transport sau din alte motive;
17. consideră că sistemul de navigație pe cursuri de apă interioare reprezintă un aspect important al dezvoltării transporturilor în regiune, recunoscând în același timp scăderea navigației pe cursuri interioare, care se datorează în principal puternicului declin economic, și subliniază importanța sprijinirii conceptelor logistice feroviare-fluviale inter-modale, promovarea navelor adaptate pentru transportul fluvial pe Dunărea puțin adâncă și echipamente mai bune în porturile interioare de pe fluviu;
18. propune actualizarea rețelei transeuropene pentru a îmbunătăți inter-modalitatea în întreaga regiune și pentru a spori conectivitatea cu Marea Neagră prin intermediul combinării transportului fluvial cu căi feroviare și servicii îmbunătățite;
19. consideră că turismul durabil este un instrument important pentru promovarea creșterii economice în regiune, observând, de exemplu, oportunitățile pe care le oferă ecoturismul și potențialul economic al pistelor cicliste care se întind aproape de-a lungul întregului curs al Dunării, de exemplu ruta 6 a rețelei EuroVelo;
20. relevă interdependența economică cu totul deosebită a statelor din regiunea Dunării și subliniază importanța investițiilor în domeniul TIC și în dezvoltarea IMM-urilor pentru asigurarea unei creșteri durabile și eficiente și stimularea creșterii economiei verzi în întreaga macroregiune dunăreană;
21. sprijină programele care vizează îmbunătățirea mediului multicultural al Dunării prin promovarea mobilității multinaționale, promovarea dialogului cultural, generarea de forme de artă și comunicare, precum și protejarea patrimoniului cultural și istoric;
22. sprijină programele de schimburi academice din regiune și sugerează ca universitățile din zonă să constituie rețele, pentru promovarea unor centre de excelență de nivel internațional;
23. invită Comisia și statele membre să îmbunătățească măsurile administrative pentru a reduce sarcina administrativă inerentă dezvoltării mai eficiente și punerii în aplicare a strategiei europene pentru regiunea Dunării;
24. solicită Comisiei și statelor membre să identifice proiectele transfrontaliere prioritare pentru regiunea danubiană;
25. invită Comisia să lucreze îndeaproape cu Parlamentul pentru a defini prioritățile dezvoltării strategiei europene pentru regiunea Dunării, ținând seama de dezbaterea privind rolul macroregiunilor în viitoarea politică de coeziune, și pentru a pune în aplicare această strategie;
26. propune organizarea, o dată la doi ani, a unui Summit european privind Dunărea, care să implice actorii locali și regionali, precum și societatea civilă, iar concluziile acestuia să fie prezentate Consiliului European și Parlamentului;
27. încredințează Președintelui sarcina de a transmite prezenta rezoluție Consiliului, Comisiei și celorlalte instituții relevante.
