Deputaţii europeni dezbat activităţile ilegale ale CIA, înaintea votului asupra raportului final
Justiţie şi afaceri interne
2007-02-14 - 14:10
Parlamentul European a dezbătut, miercuri, raportul final al Comisiei Temporare care investighează presupusa utilizare de către CIA a unor ţări europene pentru transportul şi deţinerea ilegală de prizonieri.
Unii dintre deputaţi au condamnat CIA şi guvernele Statelor Membre implicate în activităţile ilegale ale Agenţiei Americane, alţii însă au calificat raportul drept propagandă anti-americană, bazată pe speculaţii ale presei.
Votul asupra raportului are loc miercuri, 14 februarie.
Raportorul , Giovanni Claudio FAVA (PSE, IT) a atras atenţia asupra provocării inerente a luptei împotriva terorismului şi a prcizat că rezultatele raportului "nu permit nimănui să privească lucrurile altfel".
El a menţionat încă o dată actorii principali care se pare că au colaborat cu CIA, reafirmând că "în această afacere există responsabilităţi".
Fava a precizat că "mărturiile primite sunt fapte, iar faptele vorbesc de la sine".
Ca un exemplu, el s-a referit la o victimă nevinovată care a fost torturată în timp ce se afla în detenţie în Siria şi a declarat că "acesta a fost un exemplu de demnitate care a fost păgubită, rănită şi umilită".
Fava a recunoscut că au existat deputaţi care ar fi vrut o abordare mai puţin dură în raport, însă a subliniat că deputaţii europeni nu sunt reprezentanţi ai Guvernelor şi că cei în cauză "trebuie să-şi reafirme autonomia şi independenţa".
Vorbind în numele preşedinţiei germane a Consiliului , Günther GLOSER: Consiliul nu poate accepta nici un fel de compromis cu privire la drepturile omului, Consiliul a declarat, de exemplu, în nenumărate rânduri, că Baza Guantanamo ar trebui să fie închisă.
Multe aspecte subliniate de comisia temporară sunt în curs de investigare în Statele Membre, prin anchete parlamentare sau prin intermediul tribunalelor naţionale, si este important pentru Uniunea Europeană să respecte subsidiaritatea în aceste investigaţii.
"O utilizare mai reticentă a cuvintelor ar fi fost mai adecvată, deoarece Consiliul şi Parlamentul European nu sunt chiar atât de departe de aceste afaceri", a spus el.
Din partea Comisiei Europene , Vicepreşedintele şi Comisarul pentru Justiţie, Libertate şi Securitate, Franco FRATTINI a declarat că problema securităţii constituie aspectul cheie al dezbaterii, dar că legalitatea este o condiţie esenţială pentru securitate, aceasta neputând fi asigurată cu orice preţ.
A fost important că s-a căutat adevărul şi că au fost stabilite clar fapte, aşa ar fi procedat orice judecător, a spus Frattini.
El a salutat faptul că membrii comisiei temporare au furnizat, în raport, "o sumedenie de informaţii"., însă a precizat că tribunelele naţionale şi comisiile naţionale de anchetă sunt cele care trebuie să stabilească faptele.
"Este clar că pe banca acuzaţilor nu se află Statele Unite şi autorităţile de la Washington, ci teroriştii", a mai declarat Frattini.
În Congresul american sunt în curs investigaţii judiciare, iar instituţiile europene vor continua să consolideze cooperarea euro-atlantică, în contextul pilonilor de Justiţie şi Securitate.
Grupări politice
Jas GAWRONSKI (PPE-DE, IT) a anunţat că grupul său a căutat să îmbunătăţească raportul Fava în cadrul comisiei parlamentare, însă nu a reuşit în totalitate.
El a criticat abordarea comisiei şi a precizat: "Dacă amendamentele grupului nu vor fi adoptate, voi vota împotriva raportului, dar şi dacă amendamentele grupului vor fi adoptate, mulţi din membrii PPE-DE vor vota tot împotrivă".
Gawronski ar fi vrut să vadă incluse în raport două amendamente-cheie: primul - în care se precizează clar că serviciile secrete trebuie să aibă permisiunea de a opera secret "cât timp se conformează legii", al doilea - în care este menţionat că CIA poate opera zboruri oriunde doreşte "cât timp nu încalcă legea".
Gawronski a declarat că din raportul Fava reiese o "condamnare în mare a serviciilor secrete" însă, a spus el, "aceste servicii ar trebui lăsate să-şi facă datoria când este vorba de ameninţări externe".
Raportorul Consiliului Europei, Dick Marty "îmi împărtăşeşte opiniile şi consideră că "raportul Fava nu aduce nimic nou", a afirmat Gawronski.
El s-a declarat de acord cu opiniile comisarului Frattini, conform cărora trebuie respectate drepturile omului chiar şi în operaţiunile de contracarare a terorismului, însă a subliniat că raportul a fost întocmit de la bun început ca o acuzare a unui singur mare vinovat - Statele Unite.
Wolfgang KREISSL-DÖRFLER ( PSE, DE) : "Nu putem vorbi de libertate utilizând violenţa; terorismul internaţional este o ameninţare şi trebuie combătut prin toate mijloacele posibile", însă încălcările drepturilor omului trebuie sancţionate, în baza legilor naţionale şi internaţionale.
Activitatea comisiei temporare CIA a constat în a stabili "ce s-a întâmplat cu cei care au fost răpiţi şi torturaţi şi cine a fost în spatele acestor activităţi".
Printre alte cazuri, un cetăţean german aflat în Pakistan a fost răpit şi adus la Guantanamo.
Dacă ar fi existat motive reale în acest caz, cetăţeanul în cauză ar fi fost adus înaintea justiţiei.
"Oare scopul scuză mijloacele?" s-a întrebat el.
"Nu putem permite pur şi simplu serviciilor de securitate să-şi stabilească singure calea", a spus Kreissl-Doerfler.
"Guvernele din Uniunea Europeană nu trebuie să treacă cu vederea practicile ilegale pe teritoriile lor; trebuie să ne reamintim ce stă la baza valorilor noastre comune: statul de drept, separarea puterilor şi democraţie".
Ignasi GUARDANS CAMBÓ (ALDE, ES): "Credibilitatea Europei este cea care se află astăzi în pericol".
Deşi sprijină raportul Fava, grupul său este la fel de îngrijorat ca oricine altcineva despre problema siguranţei, inclusiv despre "serviciile secrete care, a spus el, trebuie să activeze în limitele legii".
"Totuşi, nu putem sprijini ideea că singura modalitate de a ne proteja libertatea este prin intermediul unui război murdar".
Aceasta ar reprezenta un "atac frontal la adresa valorilor noastre".
Comisia temporară "a dezvăluit o schemă ilegală, uneori criminală" stabilită ca parte a luptei împotriva terorismului.
Ea nu a acţionat ca un tribunal, ci ca un organism politic, elaborându-şi judecăţile pe baza unor "fapte clare".
Adevărat, au existat fapte care nu au putut fi dovedite în justitţie, însă aceasta "deoarece multe guverne implicate nu ne-au ajutat", a spus el.
Comisia temporară nu a inventat nimic: a întâlnit victimele, sau mai degrabă pe "cele care au putut să vină", dat fiind că "altele erau încă în închisoare".
Acum, comisia a vrut să "facă o declaraţie politică" şi să trimită un mesaj guvernelor Europene, spunând, "din partea a milioane de cetăţeni, că nu se poate duce, în numele nostru, un război murdar împotriva terorismului".
Aceasta este declaraţia pe care Parlamentul o votează astăzi.
Konrad SZYMAŃSKI (UEN, PL) a menţionat lipsa unor dovezi clare în multe investigaţii.
În cazul Poloniei, a spus el "nu există nici o dovadă", aşa încât cei care acuză ar trebui "să tacă".
Cem ÖZDEMIR (Verzi, ALE, DE) : "Investigaţiile au constituit un exemplu excelent de colaborare cu Consiliul Europei şi cu cea de-a patra putere în stat - mass-media; cu toate acestea, în cadrul Parlamentului, "unii membri ai comisiei au fost trataţi ca şi când încă ne-am fi aflat în perioada Pactului de la Varşovia".
Acquis-ul comunitar, a spus el, nu dispare o dată cu aderarea.
Khaled El Masri (rezident german care pretinde că a fost răpit de agenţi CIA în fosta Republică Iugoslavă a Macedoniei - FYROM) încă aşteaptă scuze din partea autorităţilor americane şi clarificări din partea omologilor lor germani, a precizat Ozdemir, adăugând că alte cazuri similare trebuie să fie investigate în Germania.
Cazul cetăţeanului canadian, presupusă victimă a unor acte de tortură, Maher Arar, a arătat cât de puţină informaţie este obţinută prin astfel de practici, a adăugat Ozdemir.
Deşi a salutat faptul că Arar va primi compensaţii, el a precizat că n-ar trebui uitaţi prizonierii din Baza Guantanamo, care nu au nici o speranţă.
"Această atitudine nu este de anti-americanism, ci este o îngrijorare pentru respectarea drepturilor omului şi a democraţiei", a încheiat el.
Giusto CATANIA ( GUE/NGL ) a afirmat că raportul Fava constituie un "pas istoric" şi că Parlamentul European "a adus rigoare în îndeplinirea sarcinii" comisiei temporare.
"Strategia Statelor Unite a fost posibilă doar mulţumită complicităţii serviciilor secrete Europene", a spus el, "iar Solana şi De Vries trebuie să omagieze acest lucru" (Javier Solana este Reprezentantul Uniunii Europene pentru Politică Externă şi de Securitate Comună, iar Gijs de Vries este coordonatorul European al acţiunilor anti-teroriste).
Gerard BATTEN (IND/DEM, UK) a declarat că raportul este tipic "anti-american" şi reprezintă "o lăcomie de mai multă putere din partea Uniunii".
Mare parte din conţinutul raportului, a spus el, "este speculaţie".
Comunitatea internaţională este angajată acum într-un război ideologic împotriva "fundamentalismului islamic", a continuat Batten, care a mulţumit Statelor Unite pentru rolul de conducere în această luptă.
Luca ROMAGNOLI (ITS, IT) a apreciat că membrii comisiei temporare au încercat să investigheze acuzaţiile de activităţi ilegale ale CIA în Europa, însă a precizat că nu poate fi de acord cu concluziile raportului care, a spus el, "ar trebui aruncate".
Raportul, după cum a spus Romagnoli, a fost bazat în mare pe articole de presă.
Roger HELMER (NI, UK) a subliniat, la fel, că raportul se bazează pe articole de presă, a amintit că autorităţile americane au recunoscut că un număr limitat de astfel de deţineri a avut loc imediat după atacurile teroriste de la 11 Septembrie şi că raportul în sine este "propagandă anti-americană" care atacă multe guverne naţionale.
Deputaţi români:
Marian-Jean Marinescu (PPE-DE) : "S-au emis până acum păreri că acest raport are tendinţa de a prezenta puncte de vedere negative despre Statele Unite ale Americii sau despre serviciile secrete.
Datorită faptului că majoritatea afirmaţiilor se bazează pe supoziţii şi nu pe fapte clare sau dovezi, eu cred că raportul Fava exprimă, până la urmă, poziţii ce aduc prejudicii Statelor Membre şi implicit Uniunii".
"Unul dintre principiile de bază ale Uniunii Europene este apărarea drepturilor omului.
Este adevărat că preşedintele Bush a declarat că au existat zboruri care au transportat persoane şi că au existat centre de detenţie, dar nu a făcut nici o precizare clară referitoare la locaţia acestor activităţi.
Mi se pare exagerat să încercăm să ne acuzăm noi înşine fără a avea nici o dovadă în acest sens".
"Apărarea drepturilor omului constituie o obligaţie a tuturor Statelor Membre.
Aceeaşi obligaţie există, însă, şi în ce priveşte asigurarea securităţii cetăţeanului.
Este normal să se facă anchete atunci când există suspiciuni în acest sens, aşa cum a procedat România, dar nu cred că este normal să se considere că aceste anchete au fost superficiale dacă nu s-a ajuns la o anumită concluzie dorită neapărat de cineva.
Cred că trebuie să ne respectăm reciproc ca democraţii şi instituţii parlamentare".
"Consider incorect ca despre România să se vorbească în subcapitolul Secret detention facilities , neexistând nici o dovadă în acest sens, sugerându-se astfel o presupusă încălcare a drepturilor omului, în vreme ce despre alte ţări, în conformitate cu articolul 150 din raport, să se vorbească despre existenţa cazurilor din capitolul Extraordinary rendition .
Cred că este o dovadă a unei abordări incoerente".
"Raportul are un număr mare de inexactităţi.
Amendamentele Grupului PPE/DE corijează doar o parte din ele, dar schimbă mesajul politic într-unul constructiv, de eliminare a acuzaţiilor nefondate şi de prevenire pe viitor a unor eventuale cazuri similare".
Adrian Severin (PSE): "Principalul merit al raportului Fava este că plasează într-o lumină clară atât valorile cât şi slăbiciunile noastre.
Mesajul său principal este că n-ar trebui să căutam niciodată securitate sporită în detrimentul drepturilor omului.
Mai mult, nu există nici o contradicţie între apărarea securităţii şi apărarea drepturilor omului.
În schimb, ne-am putea consolida securitatea doar dacă ne respectăm valorile de bază.
Teroriştii vor să ne submineze valorile şi să ne determine să ne abandonăm modul de viaţă.
Îi putem învinge cu siguranţă apărându-ne valorile şi refuzând să le abandonăm".
"Nu s-a reuşit să se demonstreze că în unele ţări au avut loc într-adevăr încălcări ale drepturilor omului, cu buna ştiinţă a guvernelor sau a oficialităţilor în cauză.
Fără nici o îndoială, însă, ar fi putut avea loc acte inacceptabile, fără să fi fost observate de instituţiile naţionale competente, fără să ajungă la cunoştinţa opiniei publice sau fără să fi întâmpinat rezistenţă din partea Statelor Membre, având în vedere că acestea nu au posibilitatea de a se opune.
Astfel, raportul ne determină să rezumăm că avem nevoie de o mai bună cooperare între serviciile secrete, la fel ca într-o acţiune directă împotriva terorismului, pentru a ne spori capacitatea de a face faţă provocărilor de securitate, fără să ne afectăm gradul de respect şi promovare a drepturilor omului".
"Avem nevoie de eforturi mai eficiente pentru a conştientiza opinia publică în ce priveşte respectarea drepturilor omului şi pentru a încuraja liderii politici să caute un echilibru mai bun între valori şi politica reală.
Avem nevoie de o mai mare solidaritate între Statele Membre pentru a le putea face mai puţin vulnerabile la presiunile acelor actori politici care cred în puterea forţei.
Avem nevoie de o Politică Externă şi de Securitate Comună care ne va permite să contracarăm teroriştii şi, în acelaşi timp, să ne promovăm valorile în lume.
Avem nevoie de o democraţie trans-naţională care să fie capabilă să ajungă la un echilibru între servicii eficiente de securitate şi o supraveghere populară a activităţilor lor".
Adina-Ioana Vălean (ALDE) a precizat că "începând cu 2001, balanţa între apărarea valorilor fundamentale şi nevoia de securitate a suferit profunde modificări".
"Văd acest raport ca pe o şansă a Statelor Membre de a se uita mai bine la ele însele şi a recunoaşte că lupta împotriva terorismului a justificat deseori adoptarea multor legi intruzive.
Trebuie să se evalueze de urgenţă toată legislaţia anti-teroristă.
A sosit timpul să se asigure mecanisme de control judiciar şi un scrutin parlamentar strict al serviciilor de securitate în toate Statele Membre".
"În România, noua legislaţie privind serviciile secrete ar trebui privită exact din acest unghi special.
Au fost create noi organisme de centralizare a serviciilor secrete, pentru o mai bună coordonare a acestora.
Trebuie să fim precauţi şi să plasăm aceste organisme de centralizare sub control parlamentar sporit.
Raportul Fava este crucial deoarece subliniază prevalenţa "siguranţei cu orice preţ".
Depinde de noi să ne focalizăm atenţia asupra drepturilor civile şi să câştigăm încrederea popoarelor noastre".
20070208IPR02898
-//EP//DTD IM-PRESS 20050901 IPR DOC XML V0//EN
-//EP//STYLESHEET IM-PRESS 20050901 IPR DOC XML V0//EN
