Răspuns dat de dl Potočnik în numele Comisiei
(16 noiembrie 2011)
Comisia este de acord că gestionarea necorespunzătoare a uleiurilor uzate, provenite din gospodării, dar și din alte surse, poate avea efecte negative de proporții asupra sănătății umane și asupra mediului.
Dat fiind faptul că uleiurile uzate sunt deșeuri periculoase, la articolul 21 din Directiva 2008/98/CE privind deșeurile JO L 312, 22.11.2008 . se prevăd anumite dispoziții referitoare la acestea, cu scopul de a asigura protecția mediului în cadrul procesului de gestionare a uleiurilor uzate.
Conform articolului 21, „statele membre adoptă măsurile necesare pentru a se asigura că: (a)
uleiurile uzate sunt colectate separat în cazul în care acest lucru este posibil din punct de vedere tehnic;
(b)
uleiurile uzate sunt tratate în conformitate cu articolele 4 și 13 [și anume în conformitate cu ierarhia deșeurilor și fără a pune în pericol sănătatea umană și fără a dăuna mediului];
(c)
în cazul în care acest lucru este posibil din punct de vedere tehnic și viabil din punct de vedere economic, uleiurile uzate prezentând caracteristici diferite nu se amestecă, iar uleiurile uzate nu se amestecă cu alte tipuri de deșeuri sau substanțe dacă o astfel de amestecare împiedică tratarea lor.
La articolul 21 se mai precizează următoarele: «În scopul colectării separate a uleiurilor uzate și al tratării lor corespunzătoare, statele membre pot, conform condițiilor lor naționale, să aplice măsuri suplimentare, cum ar fi cerințe tehnice, responsabilitatea producătorilor, instrumente economice sau acorduri voluntare.»
Comisia nu are nicio preferință în ceea ce privește diferitele sisteme de colectare a uleiurilor uzate instituite de statele membre, cu condiția ca acestea să respecte legislația UE și în mod special articolul 21 din Directiva 2008/98/CE, menționat anterior.
