ÎNTREBARE CU SOLICITARE DE RĂSPUNS SCRIS P-0293/10
adresată de Daciana Octavia Sârbu (S&D)
Comisiei
(2 februarie 2010)
Subiect: Includerea animalelor sălbatice din captivitate în Planul de acţiune comunitară privind protecţia şi bunăstarea animalelor şi în alte iniţiative
Conform estimărilor, în UE există cel puţin 5000 de grădini zoologice, sute de circuri, 33 de delfinarii, sute de centre pentru animale şi un număr necunoscut - posibil sute de mii - de animale sălbatice ţinute ca animale de companie.
Este esenţial ca Planul de acţiune comunitară privind protecţia şi bunăstarea animalelor, precum şi alte iniţiative privind bunăstarea animalelor să se aplice pe deplin şi acestor animale.
Deosebit de importantă este înfiinţarea unei rețele europene de centre de referință pentru protecția și bunăstarea animalelor, după cum s-a propus în comunicarea Comisiei privind etichetarea în domeniul bunăstării animale din 2009, care ar trebui să includă şi animalele sălbatice ţinute în captivitate.
Importanţa acestui fapt a fost subliniată şi de organizaţiile care se ocupă de bunăstarea animalelor, care consideră că înfiinţarea acestei reţele reprezintă un progres important în acest domeniu de politici.
Există un sprijin public clar şi de mari proporţii pentru iniţiativele privind bunăstarea animalelor care cuprind toate animalele.
Planul de acţiune nu reflectă, însă, acest sprijin, el concentrându-se predominant pe alte categorii de animale, cum ar fi animalele din ferme.
Intenţionează Comisia să întreprindă măsuri ferme şi decisive pentru a rezolva această situaţie şi pentru a garanta că aceste animale, în număr foarte mare şi ţinute în captivitate, nu sunt nici excluse, nici marginalizate în cadrul planurilor de acţiune prezente şi viitoare ale Comisiei?
