29.1.2007
PROPUNERE DE REZOLUŢIE COMUNĂ
depusă, în conformitate cu articolul 103 alineatul (4) din Regulamentul de procedură, de
– Joseph Daul, José Ignacio Salafranca Sánchez-Neyra, Antonio Tajani, Simon Coveney şi Piia-Noora Kauppi, în numele Grupului PPE-DE
– Martin Schulz, Pasqualina Napoletano şi Elena Valenciano Martínez-Orozco în numele Grupului PSE
– Marco Pannella şi Marco Cappato, în numele Grupului ALDE
– Hélène Flautre, Raül Romeva i Rueda, Milan Horáček, Angelika Beer, Marie Anne Isler Béguin, Daniel Cohn-Bendit şi Monica Frassoni, în numele Grupului Verts/ALE
– Francis Wurtz, Vittorio Agnoletto, André Brie, Luisa Morgantini, Willy Meyer Pleite, Miguel Portas şi Mary Lou McDonald în numele Grupului GUE/NGL
– Eoin Ryan şi Roberta Angelilli
în locul propunerilor de rezoluţie depuse de următoarele grupuri:
– GUE/NGL ( B6‑0632/2007 )
– PSE ( B6-0033/2007 )
– ALDE ( B6‑0634/2007 )
– PPE-DE ( B6-0035/2007 )
– Verts/ALE ( B6‑0036/2007 )
privind iniţiativa pentru un moratoriu universal asupra pedepsei cu moartea
Rezoluţia Parlamentului European privind iniţiativa pentru un moratoriu universal asupra pedepsei cu moartea
Parlamentul European ,
-
având în vedere rezoluţiile sale anterioare privind un moratoriu universal asupra pedepsei cu moartea, în special cele din 23 octombrie 2003, 6 mai 1999 şi 18 iunie 1998,
-
având în vedere rezoluţiile privind un moratoriu asupra pedepsei capitale adoptate de diferite organisme ale ONU, inclusiv de Comisia pentru drepturile omului,
-
având în vedere declaraţiile UE în favoarea unui moratoriu asupra pedepsei capitale, în special declaraţia prezentată în decembrie 2006, în cadrul Adunării Generale a ONU şi care a fost semnată de 85 de ţări din toate grupurile geografice,
-
având în vedere orientările pentru politica UE faţă de ţările terţe cu privire la pedeapsa cu moartea,
-
având în vedere articolul 103 alineatul (4) din Regulamentul său de procedură,
A.
întrucât pedeapsa cu moartea este o pedeapsă crudă şi inumană, precum şi o încălcare a dreptului la viaţă;
B.
întrucât abolirea pedepsei cu moartea constituie o valoare fundamentală a Uniunii Europene şi o cerinţă pentru ţările care doresc să adere la UE;
C.
întrucât este profund îngrijorat de faptul că, în zeci de ţări ale lumii, există încă sau tocmai au fost introduse legi naţionale care prevăd pedeapsa cu moartea, ucigând astfel mii de oameni în fiecare an;
D.
întrucât, în acelaşi timp, se manifestă în continuare tendinţa către o abolire la nivel mondial a pedepsei cu moartea; salutând, în această privinţă, abolirea definitivă, în ultimii ani, a pedepsei cu moartea în Liberia, Mexic, Filipine şi Moldova, precum şi respingerea de către congresul peruan a proiectului de lege privind introducerea în legislaţie a pedepsei cu moartea pentru acte de terorism;
E.
întrucât Uniunea Europeană a hotărât, în cadrul „orientărilor privind pedeapsa cu moartea”, adoptate la Luxemburg, la 6 iunie 1998, să lucreze, în cadrul organismelor internaţionale, în favoarea abolirii pedepsei cu moartea;
F.
întrucât, la 9 ianuarie 2007, guvernul italian şi Consiliul Europei au hotărât să conlucreze în vederea obţinerii unui sprijin cât mai mare în favoarea unei iniţiative din partea actualei Adunări Generale a Naţiunilor Unite pentru un moratoriu universal asupra pedepsei cu moartea, în vederea abolirii definitive a acesteia;
G.
întrucât, la 27 iulie 2006, Camera Deputaţilor din Italia a aprobat, în unanimitate, o moţiune prin care invita guvernul italian să prezinte, în cadrul următoarei Adunări Generale ONU, în urma consultării cu partenerii UE, dar fără a fi supusă spre aprobare în unanimitate tuturor membrilor UE, o propunere de rezoluţie pentru moratoriul universal asupra pedepsei cu moartea, în vederea abolirii absolute a acesteia la nivel mondial; şi întrucât, la reuniunea din 22 ianuarie 2007, Consiliului pentru afaceri generale al UE a convenit ca, la New York, preşedinţia germană a UE să evalueze oportunităţile şi modalităţile de redeschidere a discuţiilor şi examinărilor privind propunerea pentru un moratoriu universal asupra pedepsei cu moartea;
H.
condamnând execuţia lui Saddam Hussein şi exploatarea mediatică a imaginilor execuţiei acestuia;
1.
îşi reafirmă poziţia adoptată în urmă cu mult timp împotriva pedepsei cu moartea în toate cazurile şi în toate circumstanţele şi îşi exprimă, încă o dată, convingerea că abolirea pedepsei cu moartea contribuie la creşterea demnităţii umane şi la evoluţia treptată a drepturilor omului;
2.
solicită aprobarea imediată şi necondiţionată a unui moratoriu internaţional asupra execuţiilor prin intermediul unei rezoluţii relevante a actualei Adunări Generale a Naţiunilor Unite, a cărui aplicare efectivă ar trebui să poată fi monitorizată de către Secretarul General al ONU;
3.
sprijină ferm iniţiativa Camerei Deputaţilor şi guvernului din Italia, sprijinită de Consiliul UE, de Comisie şi de Consiliul Europei;
4.
solicită preşedinţiei UE să ia, de urgenţă, măsuri adecvate pentru a se asigura că o asemenea rezoluţie este prezentată urgent Adunării Generale a ONU; solicită preşedinţiei UE şi Comisiei să informeze Parlamentul cu privire la rezultatele obţinute în cadrul actualei Adunări Generale a ONU privind un moratoriu universal asupra pedepsei cu moartea;
5.
îndeamnă instituţiile UE şi statele membre să facă eforturi, în sfera politică şi în cea diplomatică, pentru a asigura succesul acestei rezoluţii în cadrul actualei Adunări Generale a ONU;
6.
încurajează puternic statele membre ale UE să ratifice, fără întârziere, cel de-al 2-lea Protocol facultativ la Pactul internaţional privind drepturile civile şi politice, urmărind abolirea pedepsei cu moartea;
7.
încredinţează Preşedintelui sarcina de a transmite prezenta rezoluţie Consiliului, Comisiei, Secretarului General al ONU, Preşedintelui Adunării Generale a ONU şi tuturor statelor membre ale ONU.
