Întrebarea cu solicitare de răspuns scris E-5105/2010
adresată Comisiei
Articolul 117 din Regulamentul de procedură
Andrey Kovatchev (PPE) , László Tőkés (PPE) , Milan Zver (PPE) şi Cristian Dan Preda (PPE)
(8 iulie 2010)
Subiect: Arhivele fostului serviciu secret comunist iugoslav UDBA
Potrivit Centrului de Studii pentru Reconciliere Naţională din Slovenia, arhivele activităţilor fostului serviciu secret comunist totalitar iugoslav din Slovenia, UDBA, se află în prezent în Serbia.
Cetăţenii Sloveniei, stat membru al UE, nu au avut acces la aceste arhive legate de trecutul acestora, pe perioada regimului comunist totalitar iugoslav.
Aceste arhive se află acum într-o altă ţară, şi anume Republica Serbia, care şi-a depus oficial candidatura de aderare la UE la 22 decembrie 2009.
Guvernul Republicii Slovenia a solicitat în nenumărate rânduri Guvernului Republicii Serbia să asigure cetăţenilor sloveni accesul la arhivele respective, însă acest lucru nu s-a întâmplat.
În aceeaşi situaţie se află cetăţenii altor foste republici iugoslave, aceştia neavând acces la arhivele UDBA.
În plus, cetăţenii Republicii Serbia nu au ei înşişi acces la arhivele UDBA.
Guvernul Republicii Serbia se pregăteşte ca ţara sa să adere la Uniunea Europeană.
Acest lucru înseamnă că dreptul de acces liber la informaţii al cetăţenilor ţării respective şi al cetăţenilor tuturor statelor membre ale UE trebuie să fie respectat de către guvernul sârb.
Ce măsuri va întreprinde Comisia pentru a îndemna Guvernul Republicii Serbia să deschidă arhivele UDBA pentru a permite accesul cetăţenilor Serbiei, al cetăţenilor tuturor statelor membre ale UE, precum şi al cetăţenilor fostelor republici iugoslave care nu sunt state membre ale UE?
