ÎNTREBARE CU SOLICITARE DE RĂSPUNS SCRIS E-4962/09
adresată de Rareș-Lucian Niculescu (PPE)
Comisiei
(14 octombrie 2009)
Subiect: Aceeași marcă, formulă diferită a produsului
În Uniunea Europeană, produsele sunt oferite uneori în diferite ţări sub aceeași marcă, însă cu o formulă diferită a produsului.
Se pare că produsele au aceeași marcă, dar sunt disponibile în concentraţii/tării diferite.
Au fost raportate situaţii în care produse din patru categorii de calitate diferite au fost vândute în diferite ţări de destinaţie sub aceeași marcă.
Ca urmare, ceea ce pare a fi același produs prezintă o calitate diferită în funcţie de ţara în care este achiziţionat.
Întrucât o marcă este asociată cu o calitate percepută, această practică ar putea avea drept rezultat inducerea în eroare a publicului.
Societăţile comerciale trebuie să evite inducerea în eroare a consumatorilor în ceea ce privește avantajele legate de o marcă de produse.
În cazul în care producătorii doresc reducerea calităţii produselor pe care le oferă, aceștia ar trebui să folosească o marcă diferită.
În condiţiile în care publicul consideră că nivelul de calitate al produselor de marcă ar trebui să fie identic pe toate pieţele – pe baza principiului „o marcă egal cu o calitate” – și având în vedere preocuparea alegătorilor din circumscripţia mea în legătură cu această chestiune, care este opinia Comisiei cu privire la modalităţile de soluţionare a acestei probleme?
